**Alkalmi igemagyarázatok, versek, prédikációk**

**A Baptista Áhítatban**

**2023 dec. 24-25**

**Advent 4. Vasárnapjára és Karácsonyra kijelölt igékhez**

**Tartalom**

**Vasárnapi imaáhítat: Adjunk hálát Jézusért, aki beteljesíti a még hátra levő próféciákat is! – 2Kor 1,20**

**-** AZ ÍGÉRETEK SZILÁRDSÁGA 2Kor 1,20 - Charles Simeon prédikációja

**Vasárnapi bibliaóra: A Magasságos Fiának mondják – Lk 1,26-56 (Aranymondat: 32-33.v.)**

**- J. C. Ryle igemagyarázata**

**- Az angyal üzenete Máriának – Lk 1:35. 38. (Charles Simeon prédikációja)**

**Vasárnap délelőtti istentisztelet: Reményteljes várakozás – Ézs 8,11-18 (17.v)**

**- Isten a félelem egyetlen megfelelő tárgya – Ézsaiás 8,12-14 (Charles Simeon prédikációja)**

**- A hívők jelekül és csodákul vannak – Ézsaiás 8,18 (Charles Simeon prédikációja)**

**- Krisztus szentély --- Ézs 8,14 (C.H. Spurgeon prédikáiója)**

**- Én és a gyermekek ---Ézs 8,18 (Spurgeon prédikáció)**

**Szenteste: József gondolata és Isten terve – Mt 1,18-25**

**- Matthew Henry magyarázata**

**- Elmékedések az Áhítat régebbi köteteiből**

**- J. C. Ryle magyarázata**

**- versek (Józsefről)**

**- A Krisztusnak adott nevek jelentősége – Mt 1,21-23 (Charles Simeon prédikációja)**

**- Velünk az Isten – Mt 1,23 (Spurgeon prédikáció)**

**Karácsony I. napja (hétfő) Délelőtti istentisztelet: Borulj le a Messiás előtt! – Mt 2:1-12 (11.v.)**

**- J. C. Ryle magyarázata**

**- A bölcsek Krisztus-keresése Mt 2,1-2 (C. Simeon prédikációja)**

**- A bölcsek öröme – Mt 2,10 (C. Simeon prédikációja)**

**- Versek – a böcsekről, Csillagról…**

**Karácsony I. napja (hétfő) Délutáni istentisztelet: Megüresítette magát --Fil 2:5-11**

**- Matthew Henry magyarázata**

**- Kálvin János magyarázata**

**Vasárnapi imaáhítat:**

**Adjunk hálát Jézusért, aki beteljesíti a még hátra levő próféciákat is! –**

**2Kor 1,20**

 **AZ ÍGÉRETEK SZILÁRDSÁGA (stabilitása, rendíthetetlen volta)**

**Charles Simeon prédikációja**

**Forrás: C. Simeon: The Stability of the Promises,Discourse No. 2001. From Horae Homileticae**

<https://bible.prayerrequest.com/7511-simeon-charles-horae-homileticae-commentary-21-volumes/2corinthians/1/20/1/20/>

**2Kor 1:20. *Mert az Istennek minden ígérete ő benne igen, és ő benne ámen, az Istennek dicsőségére általunk*.**

 Az EMBEREK általában nagy alkalmazkodóképességet (változékonyságot, ingatagságot) fejtenek ki (fednek fel) szellemükben és magatartásukban. Aszerint alakítanak ki és vonnak vissza terveket, ahogyan testi remények vagy félelmek befolyásolják őket; az evangélium azonban arra tanít bennünket, hogy bölcsen fektessük le terveinket, és szilárdan hajtsuk végre azokat. A könnyelmű, ingatag, ingadozó elme, ha nem is összeegyeztethetetlen, de legalábbis méltatlan a keresztyén jellemhez. Szent Pált "könnyelműséggel" vádolták, amiért nem tette meg tervezett látogatását Korinthusban. Valószínű az is (amint az a mentegetőzéséből kiderül), hogy ellenségei a tanítása ellen is olyan célzásokat szórtak, mintha arra nem lehetne támaszkodni. Úgy gondolta, hogy az ilyen vádak rendkívül károsak személyére és szolgálatára nézve: ezért először is megerősíti, hogy tanai egységesek voltak, majd Istenhez fordul (Istenre hivatkozik, appellál), hogy magatartásában is ugyanilyen egységesség uralkodott [ ver. 23. Biztosítja őket, hogy nem szeszélyességből, hanem az irántuk való gyengédségből késleltette az utazását]. Tanításáról szólva kissé elkalandozik a témájától; de amit az ígéretekről mond, az különös figyelmet érdemel. A következő fontos észrevételeket sugallja számunkra:

 **I. Isten minden ígérete Krisztus Jézusban adatott nekünk-**

 **Isten "rendkívül nagy és drága ígéreteket adott nekünk"-.**
 [Elkötelezte magát, hogy mindennel megajándékoz, ami *jelenlegi (evilági)* jólétünkhöz vezethet: úgyszintén azzal is, ami *lelki* fejlődésünket elősegítheti. Ehhez hozzáadta még magának a mennynek minden dicsőségét és boldogságát is. Ezek azok a javak (áldások), amelyeket maga Isten csatolt az igazi istenfélelemhez (kegyességhez) [ 1Tim\_4:8.].

 **De mindezek csak Krisztus Jézusban adatnak meg nekünk -**

 [Az ember, amint vétkezett, azonnal ki volt téve Isten haragjának; és többé nem tarthatott igényt azokra az ígéretekre, amelyeket ártatlanságának állapotában kapott; de Krisztus lett Isten választottainak feje és képviselője: vele volt Istennek kedve szövetséget kötni értünk [ Zsid\_8:6.], és az örök élet ígéretét adni nekünk *őbenne* [ 2Tim\_1:1.]. Mindeneket megelőző kiválasztottságunk Isten részéről, az ő családjába való örökbefogadásunk, az ezekből származó minden áldással együtt, mind *őbenne* lett megerősítve számunkra [ Ef\_1:3-tól Ef\_5:11-ig]: ezért a szövegben *kétszer is azt* olvassuk, hogy az ígéretek *benne vannak;* egy másik helyen pedig azt, hogy azok minden emberi lény létezése előtt történtek (adattak, alapozta meg őket Isten) [ Tit\_1:2.]: még amikor a szövetséget látszólag Ábrahámmal megkötötte, Krisztus volt az igazi mag, akiben e szövetség egyedül megerősítést nyert [ Gal\_3:16-17.].

 **Ebből a körülményből ered minden állandóságuk.**

 **II. Őbenne mind szilárdak és megváltoztathatatlanok -**
 Az "***igen és ámen"*** kifejezések állandóságot és változhatatlanságot jelentenek. Az ígéretek pedig nem veszhetnek el, hacsak Isten vissza nem vonja őket, vagy az ember nem veszíti el (játssza el, hiúsítja meg) őket; de Isten nem fogja megengedni, hogy e kettő közül bármelyik folytán elvesszenek az Ő ígéretei -.

 **Ő maga nem vonja vissza őket.**

 [Ígéretei közül egyesek *abszolút érvényűek*, mások *feltételesek:* a *feltételesek az* ember által teljesített valamitől függenek, az *abszolútak pedig az* általunk teljesítendő dolgoktól függetlenek [ Ilyenek a Krisztus megtestesülésére, életére, halálára, feltámadására és mennybemenetelére vonatkozó kijelentések, valamint a pogányok ebből következő elhívása és mindazok üdvössége, akik az örökkévalóságtól fogva Krisztusnak adattak. Jn 17:6.]. Ha az előbbi (feltételes jellegű ígéret) nem teljesül, az nem annyira az ígéret megszegése, mint inkább az abban foglalt fenyegetés teljesítése [ Ez az Isten szavainak valódi jelentése, 4Mózes 14:34.]: az utóbbiak (abszolút jellegűek) soha egyetlen esetben sem vallottak kudarcot, és nem is vallhatnak kudarcot soha, egyetlen jottányit sem az örökkévalóságig. Ezt a Szentírás számos helyen kijelenti [ 1Sám\_12:22. Ézs\_54:10. Jer\_31:35-37; Jer\_33:25-26.]. Isten szavában, akárcsak természetében, "nincs változás, sem változásnak árnyéka ": ígéreteit esküvel erősítette meg, hogy még biztosabbak legyünk tanácsának változhatatlanságában [ Zsid\_6:17.]: ezért van kifejezetten kijelentve, hogy "az ígéret biztos minden magnak [ Róm\_4:16.]."].

 **És azt sem fogja megengedni, hogy népe elveszítse benne való érdekeltségét (örökségét)**.

 [Kétségtelen, hogy népe, mint szabad(akaratú) cselekvők, képesek elszakadni az igazságtól: sőt, hajlamosak elszakadni tőle [ Hós\_11:7.]; és ha magukra maradnának, elkerülhetetlenül elbuknának és elvesznének [ Ézs\_10:4.]: ezért felszólítja őket, hogy vigyázzanak, nehogy elmaradjanak az ígért áldásoktól [ Zsid\_4:1.]. Szent Pál maga is érezte, hogy sok munkára és önmegtagadásra van szükség ahhoz, hogy ne váljon elvetetté (méltatlanná) [ 1Kor\_9:27.]. Mindazonáltal ezek az igazságok egyáltalán nem állnak ellentmondásban azzal a tanítással, amelyet most hangsúlyozunk: **Isten a bukástól való félelemmel tart meg minket a bukástól** [ Fil\_2:12-13.]; és saját erejével tart meg minket a végső üdvösségig [ 1Pt 1:5.]. Ebben Szent Pál olyan biztos volt, mint bármely más igazságban [ Fil\_1:6.]; és nincs más igazság, amelyet a Szentírás bőségesebben megerősítene [ Róm\_11:29. Jn 10:28-29.]. Isten valóban meg fogja büntetni népét hanyatlásukért (elpártolásukért, hanyagságukért) [ Zsolt\_89:30-32.]; de ahelyett, hogy elvetné őket, visszaszerzi őket tévedéseikből [ Zsolt\_89:33-35.]: ha nem így lenne, akkor nem csak egyesek, hanem mindazok, akik Krisztusnak adattak, elpusztulnának (elvesznének). Isten azonban ezt hatásosan megakadályozza [ Máté\_18:14. Jer\_32:38-41.]; és népe leggyengébbjei is csatlakozhatnak az apostol diadalához [ Róm\_8:38-39.].

 **Ez a tanítás semmiképpen sem csak üres spekuláció:**

 **III. Beteljesedésükben Isten megdicsőül, és szolgálatunk céljaira választ kapunk...**
 A Szentírásban leírt ígéretek reményeink alapját képezik: de egyedül a beteljesedésük által jönnek létre a nekik tulajdonított hatások. Éspedig ezáltal -

 **1. Isten megdicsőül -**

 [Az Istenség minden tökéletessége (tulajdonsága) érdekelt szavának beteljesedésében: Isten *irgalmassága* és *szeretete* adta nekünk az ígéreteket: *igazsága* és *hűsége* ígéretet tesz azok teljesítésére: mindenható *hatalma* elkötelezi magát, hogy véghezvigye mindazt, amire *jósága* okot adott nekünk. Ha ígéretei nem teljesülnének, akkor ezek a tökéletességek mind megbecstelenednének (megsérülnének) ; de ha teljesülnek, akkor ezek a tökéletességek mind megdicsőülnek. Maga az igazságosság összhangba kerül az igazsággal (méltányossággal) és a kegyelemmel [ Zsoltárok 85:10.], és mindez végtelen dicséretre és imádatra ad okot (szolgálat anyagot)].

 **2. Szolgálatunk céljaira választ kapunk-**

 [Szolgálatunk nagy céljai a halhatatlan lelkek megtérítése, építése és vigasztalása. Ennek érdekében az emberek elé tesszük azokat az ígéreteket, amelyek a legjobban megfelelnek az adott körülményeknek; és biztosítjuk őket arról, hogy az ezekben az ígéretekben való bizalmuk elhozza számukra a kívánt áldásokat. Amikor tehát a megtörtek megtapasztalják a Jézusban való megnyugvást, amikor a szenvedőket megvigasztaljuk, a visszaesőket visszahozzuk, vagy a tétovázókat megerősítjük, akkor a szolgálatunk nagy céljai mindezekben teljesülnek velük kapcsolatban. Isten ígéreteinek igazsága ekkor nyilvánvalóvá válik; a bennük foglalt előnyöket embertársaink élvezik; és munkánk a leggazdagabb jutalmat kapja].

 **Alkalmazás-**

 [A Szentírás egyesekről úgy beszél, mint "az ígéret örököseiről", másokról pedig mint "az ígéret szövetségétől idegenekről". Vizsgáljuk meg, hogy mi melyik jellemhez tartozunk. Lemondtunk-e minden más reményről, és egyszerűen a Krisztusban nekünk tett ígéretekben nyugszunk-e? És vajon teljes beteljesedésük komoly várakozásában élünk-e? Úgy fogadtuk-e el őket, hogy az azt mutatja (bizonyítja), hogy egy másik országot keresünk [ Zsid\_11:13-14.]? Ne tévesszük szem elől valódi és igazi jellemünket. Ha *idegenek* vagyunk az *ígéret szövetségétől*, akkor Krisztus nélkül vagyunk, és reménység nélkül élünk [ Ef\_2:12.]. Ez esetben a fenyegetések, és nem az ígéretek tartoznak hozzánk, és azok a kellő időben csalhatatlanul végre lesznek hajtva rajtunk. Ó, bárcsak oda menekülhetnénk most az elénk állított reménységhez! ● De ha "az *ígéret örökösei"* vagyunk, minden kifejezést meghaladóan boldogok vagyunk. Isten minden ígérete, legyen az világi, lelki vagy örökkévaló, nekünk szól. Mindenki, aki tehát ebbe a körbe tartozik, legyen tele vigasztalással [ Zsid\_6:18.]: és úgyszintén legyenek azok követői, akik most az ígéreteket öröklik [ Zsid\_6:12.]. Soha ne mondhassák róluk, hogy „hitükkel dicsőítik Istent, de cselekedeteikkel meggyalázzák őt!” Az ígéretek nem pusztán a lélek *megmentésére*, hanem *megszentelésére* adatnak [ 2Pet\_1:4.]. Őrizzétek hát, testvérek, Isten szeretetének e felbecsülhetetlen értékű zálogát (ez ígéretek felőli bizonyosságot), és hagyjátok, hogy a nektek adott útmutatás szerint működjenek [2Kor\_7:1.].

<https://bible.prayerrequest.com/7511-simeon-charles-horae-homileticae-commentary-21-volumes/2corinthians/1/20/1/20/>

**Vasárnapi bibliaóra:**

**A Magasságos Fiának mondják –**

**Lk 1,26-56 (Aranymondat: 32-33.v.)**

Lukács 1,26-38

**J. C. Ryle igemagyarázata,**

**(1858)**

***Angolról ford.: Borzási Sándor, 2009.***

[**http://www.gracegems.org/Commentaries.htm**](http://www.gracegems.org/Commentaries.htm)

**A JÉZUS SZÜLETÉSE HÍRÜL ADATIK**

**Luk 1,26-33**

***A hatodik hónapban pedig elküldte Isten Gábriel angyalt Galilea egyik városába, Názáretbe, egy szûzhöz, aki a Dávid házából származó férfinak, Józsefnek volt a jegyese. A szûznek pedig Mária volt a neve. Az angyal belépve hozzá így szólt: „Üdvözlégy, kegyelembe fogadott, az Úr veled van!” Mária megdöbbent ezekre a szavakra, és fontolgatta, mit jelenthet ez a köszöntés. Az angyal ezt mondta neki: „Ne félj, Mária, mert kegyelmet találtál az Istennél! Íme, fogansz méhedben, és fiút szülsz, akit nevezz Jézusnak. Nagy lesz õ, és a Magasságos Fiának mondják majd; az Úr Isten neki adja atyjának, Dávidnak a trónját, õ pedig uralkodik a Jákób házán örökké, és uralkodásának nem lesz vége.”***

Előttünk van ezekben a versekben a világ legcsodálatosabb eseményének – az Úr Jézus Krisztus testetöltésének és megszületésének bejelentése. Olyan ige ez, melyet mindig csodálattal, szeretettel, hódolattal és dicsőítő érzelmekkel kell olvasnunk.

Meg kell jegyeznünk, először, **azt az alacsony és igénytelen módot és körülményt, melyben az emberiség Üdvözítője eljött közénk**. Az angyal, akinek az Úr eljövetelét kellett bejelentenie­­­, Galileának egy Názáreth nevű eldugott kis városába lett küldve. A nő, aki azt a páratlan kitűntetést nyerte, hogy Urunk anyja legyen, köztudottan alázatos, szerény életszinten élt. Úgy állapota, mint lakóhelye teljesen híjával volt annak, amit a világ „nagynak” nevez.

Nem kell vonakodnunk a következtetéstől, hogy Isten bölcs gondviselése ott volt mindezen dolgok elrendezésében. A Mindenható tanácsa, mely égen és földön mindent elrendel, éppoly könnyen megszabhatta volna azt, hogy inkább Jeruzsálem legyen Mária lakóhelye, mint Názáreth, vagy éppoly könnyen választhatta volna valamely gazdag írástudó lányát Urunk anyjának, mintsem egy szegény nőt. De Ő úgy látta helyesnek, hogy ne így legyen. A Messiás első eljövetele megaláztatásban kellett történjen. Ez a megaláztatás már az ő fogantatásánál és születésénél el kellett kezdődjön.

Őrizkedjünk a szegénység lenézésétől másokban, s a tőle való szégyenkezéstől, ha Isten ezt ránk helyezi. Azt az élethelyzetet, mit Jézus önként választott, folyton szent tisztelettel kell szemlélnünk. Annak az általános hajlamnak, mely a mai kort jellemzi, hogy leborulnak a gazdagok előtt és bálvánnyá teszik a pénzt, nagy gonddal ellene kell álljunk, s komolyan tiltakoznunk kell ellene. Urunk példája elégséges válasz a gazdagságról szóló ezernyi bölcseletre, melyek igen felkapottak ma az emberek között. „Ő gazdag létére szegénnyé lett érettetek” (2 Kor 8,9).

Csodáljuk Isten Fiának ámulatba ejtő leereszkedését. Ő, aki mindenek örököse, nem csak a mi természetünket vette magára, hanem azt a lehető legmegalázóbb formában öltötte fel. Megalázkodás lett volna részéről már az is, hogy e földre jön, mint király, és uralkodik. De minden értelmet meghaladó csodája volt az irgalomnak, hogy e földre jött, mint szegény ember, hogy megvessék, hogy szenvedjen és meghaljon. Hadd szorongasson az Ő szeretete bennünket, hogy ne magunknak éljünk, hanem Neki! Az Ő példája naponként helyezze lelkiismeretünkre nagy súllyal az Ige parancsát– „Ne legyetek nagyratörők, hanem az alázatosokhoz szabjátok magatokat” (Róm 12,16.).

Másodszor, jegyezzük meg **a nagy kiváltságot, mely Szűz Máriát érte.** A nyelvezet, mellyel Gábriel angyal beszél hozzá, nagyon jelentős. „*Kegyelembe fogadott”-*nak nevezi. Azt mondja neki, hogy „az Úr vele van”. Így szól hozzá: „Áldott vagy te az asszonyok között”.

Jól ismert tény, hogy a római katolikus egyház olyan tiszteletet tanúsít Mária iránt, amit nehezen lehet kisebbnek minősíteni annál, amit az ő áldott Fia iránt mutat. Ki van jelentve s úgy tartják felőle a római katolikus egyházban, hogy „bűn nélkül fogantatott”. Úgy van a római katolikusok elé tárva, mint imádatuk tárgya, s úgy könyörögnek hozzá, mint Isten és ember közti közbenjáróhoz, ki nem kevésbé hatalmas, mint maga Krisztus. - Nos, jól jegyezzük meg: minderre a legkisebb alap sincs a Szentírásban! Nincs semmi alap rá az előttünk levő versekben. Nincs rá semmilyen alap Isten igéjének más, egyéb részeiben sem.

De miközben ezt mondjuk, becsülettel meg kell engednünk, hogy egy nő sem volt soha oly magas tiszteletben részesítve, mint Urunk anyja. Világos, hogy az emberi nem számtalan milliói közül, csak egyetlenegy nő lehetett az az eszköz, aki által Isten „megjelenthetett testben”. És Szűz Máriának jutott a páratlan nagy kiváltság, hogy ő legyen ez az egy. Egy nő által jött be a világba a bűn és a halál. És egy gyermeket világra hozó nő által lett világosságra hozva az elmúlhatatlan élet, amikor Krisztus megszületett. Nem csoda hát, hogy ez a nő „kegyelembe fogadottnak” és „áldottnak” van mondva.

Egy dolgot ezzel a tárggyal kapcsolatosan soha nem szabad elfelejtsenek a keresztyének. Van egy olyan kapcsolat Krisztussal, ami mindnyájunk számára elérhető – egy sokkal közelebbi kapcsolat mint a testté és véré – egy olyan kapcsolat, mely mindazoknak kiváltsága, akik megtérnek és hisznek. „Aki az Isten akaratát cselekszi, az az én fivérem, nővérem és az én anyám” – mondta az Úr Jézus. „Boldog az az anyaméh, amely téged hordozott” – mondta egyszer egy asszony Megváltónknak. És mi volt rá a válasz? „De még boldogabbak azok, akik hallgatják az Isten beszédét és megtartják azt” (Mk 3,35; Lk 11,27).

Végül, meg kell jegyeznünk e versekben, **a dicsőséges jelentést a mi Urunk Jézus Krisztusról,** mit az angyal hozott Máriának. Ennek minden egyes része igen fontos, és alapos figyelmet érdemel.

Jézus „*nagy lesz*”, mondja Gábriel. Az Ő nagyságából már valamit ismerünk. Nagy üdvösséget szerzett. Nagy Prófétának jelentette ki magát, Mózesnél is nagyobbnak. Nagy Ő, mint Főpap. És még nagyobb lesz akkor, amikor Királyként fogják őt tisztelni.

Jézust „*a Magasságos Fiának* mondják majd”, közli Gábriel. Ez volt Ő már e világba jövetele előtt is. Egyenlő volt az Atyával mindenben - öröktől fogva Isten Fia volt. De így fogják Őt megismerni és elismerni az Egyházban. Úgy kell Őt méltatni és imádni, mint aki nem kevesebb, mint igaz Isten.

„*Az Úr Isten neki adja Atyjának, Dávidnak trónját*” – mondja Gábriel, - „ő pedig *uralkodik a Jákób házán örökké*”. Az ígéret ezen részének szószerinti beteljesedése még hátra van. Izráelnek a jövőben össze kell gyűjtetnie. A zsidók helyre kell álljanak saját földjükön, s rá fognak tekintetni Arra, aki átdöftek, mint saját Királyukra és Istenükre (Zak 12,10). Bár e jövendölés beteljesedése késik, mi bizakodva várunk rá. Biztosan bekövetkezik egy napon, és nem marad el (Hab 2,3).

Végül, mondja Gábrial, „*a Jézus uralkodásának nem lesz vége*”. Az Ő dicső uralma előtt e világ birodalmai egy napon mind porba hullnak és elmúlnak. Ninivéhez és Babilonhoz, Tírushoz és Karthágóhoz hasonlóan, egy napon mind megsemmisülnek. A Felséges szentjeinek a népéé lesz az ég alatt minden ország királyi uralma, hatalma és nagysága. E Jézus előtt minden térd meghajol egy napon, és minden nyelv vallani fogja, hogy Ő az Úr. Egyedül az Ő uralma fog örökkévaló királyságnak bizonyulni, és egyedül az Ő hatalma olyannak, amely nem múlik el (Dán 7,14.27).

Az igazi keresztyénnek gyakran el kell időzne e dicső ígéretnél, és vigaszt kell merítsen ennek tartalmából. Nincs oka szégyellnie Mesterét. Bármennyire szegény és megvetett legyen is sokszor az evangéliumért, biztosan tudhatja, hogy a ő győztes oldalon áll. E világ országai egykor Krisztus országaivá válnak. Még egy igen-igen kevés idő, és aki eljövendő, eljön, és nem késik (Zsid 10,37). Várjuk azt az áldott napot türelemmel, és vigyázva, és imádkozva! Most a kereszthordozás ideje van, s a Krisztus szenvedéseivel való közösségvállalás ideje. Közeledik a nap, amikor Krisztus magára ölti nagy hatalmát, és uralkodni fog; s akkor mindazok, akik őt hűen szolgálták, a keresztet koronával fogják felcserélni.

**Luk 1,34-38**

***Mária megkérdezte az angyalt: „Hogyan lehetséges ez, mikor én férfit nem ismerek?” Az angyal így válaszolt neki: „A Szentlélek száll reád, és a Magasságos ereje árnyékoz be téged, ezért a születendõt is Szentnek nevezik majd, Isten Fiának. Íme, a te rokonod, Erzsébet is fiút fogant öregségére, és már a hatodik hónapjában van az, akit meddõnek mondanak, mert az Istennek semmi sem lehetetlen.” Ekkor így szólt Mária: „Íme, az Úr szolgálóleánya: történjék velem a te beszéded szerint!” S ekkor eltávozott tõle az angyal.***

Jegyezzük meg, ezekben a versekben, **a tiszteletteljes és diszkrét módot, amellyel beszél Gábriel angyal Krisztus testetöltésének nagy titkáról.** Válaszul Szűz Mária kérdésére „Hogyan lehetséges ez?” ezeket a jelentőségteljes szavakat használja: – „A Szentlélek száll reád, és a Magasságos ereje árnyékoz be téged”.

Jól tesszük, ha követjük az angyal példáját valahányszor csak e mély tárgy felett elmélkedünk. Tekintsük rá mindig szent tisztelettel, és tartsuk távol magunkat azoktól az illetlen és haszontalan spekulációktól, amelyeket újabban némely teológusok boldogtalan módon megengednek maguknak. Elég számunkra tudni azt, hogy „az Ige testté lett”, és hogy amikor az Isten Fia eljött a világba, egy valóságos „testet alkotott neki” az Atya, úgy, hogy „részese lett testünknek és vérünknek”, és „asszonytól lett” (Jn 1,14; Zsid 10,5; Zsid 2,14; Gal 4,4). Itt meg kell állnunk. A mód, amelyben mindez végbement, bölcsen el van rejtve előlünk. Ha megkísérelünk ezen túl kutatni, úgy azzal csak az örök rendet homályosítjuk el tudatlanul, s oda rohanunk vakmerően, ahová az angyalok is félnek lépni. Egy olyan vallásban, mely valóban a mennyből származik, szükségszerűen kell legyenek titkok is. Egyik ilyen titok a keresztyénségben Krisztus testetöltése.

Jegyezzük meg, másodszor**, a kiemelkedő helyet, mely a testtélétel nagy titkában a Szentléleknek van biztosítva**. Így találjuk írva, „A Szentlélek száll reád”.

Egy figyelmes bibliaolvasó bizonyára elismeri, hogy a Léleknek adott itteni tisztelet pontos összhangban van a Szentírás tanításával más igeszakaszoknál. Az ember megváltásának nagy művében minden egyes lépésnél ott találjuk a Szentlélek munkájának különleges említését. Meghalt-e Jézus, hogy engesztelést végezzen bűneinkért? Azt olvassuk, hogy „örökkévaló Lélek által áldozta fel önmagát ártatlanul az Istennek” (Zsid 9,14). Feltámadt-e a mi megigazulásunkért? Azt olvassuk, hogy „a Lélek szerint eleveníttetett meg” (1Péter 9,18). Vigasztalást biztosít-e övéinek az ő első és második eljövetele között? Nos, a Vigasztaló, akit Ő megígért, hogy elküld, „az igazság Lelke” (Ján 14,17).

Vigyázzunk, hogy gondosan megadjuk a Szentléleknek személyes vallásunkban ugyanazt a helyet, melyet látunk, hogy elfoglal Isten Igéjében. Ne feledjük el, hogy mindazt, amivel a hívők bírnak, amit élveznek az Evangélium alatt, s amivé váltak a kegyelem alatt: a Szentlélek belső tanításának kell tulajdonítsák. A Szentháromság mindhárom Személyének a munkája, egyformán és teljesen szükséges minden egyes megmentett lélek üdvösségéhez. Az Atya Isten KIVÁLASZTÁSÁT, a Fiú Isten MEGVÁLTÁSÁT, és a Szentlélek Isten MEGSZENTELÉSÉT sohasem szabad elválasztanunk egymástól keresztyénségünkben.

Jegyezzük meg, harmadszor, **a hatalmas érvet, melyet Gábriel angyal kijelent a testtélétellel kapcsolatos minden ellenvetésnek az elhallgattatására**: „Mert az Istennél semmi sem lehetetlen”.

E nagy alapelvnek (tételnek) teljes szívvel való elfogadása óriási jelentőséggel bír a személyes belső békénk biztosításához. Kérdések és kételyek folyton fognak támadni az emberek elméjében a vallásban számos dolog felől. Ezek természetes folyományai lelkünk elbukott állapotának. Hitünk a legjobb esetben is csak nagyon törékeny. Ismeretünk a legmagasabb fokon is sok gyengeséggel van befelhőzve. És a kétkedő, aggodalmaskodó, kérdésekkel teljes lelkiállapot megannyi ellenszere közt, egy sem fog annyira hasznosnak bizonyulni, mint ez, ami itt áll előttünk most: – teljes meggyőződés Isten mindenható ereje felől. Azzal, aki a semmiből létrehozta és megalkotta a világot, minden lehetséges! Semmi sem túl nehéz az Úrnak!

Nincs oly bűn, mely túl fekete és szennyes lenne ahhoz, hogy rá bocsánatot nyerjünk. Krisztus vére megtisztít minden bűntől. - Nincs túl kemény, és túl gonosz szív, mely meg ne változhatna. A kőszívet hússzívvé tudja formálni. - Nincs túl nehéz munka egy hívő részére, mit megtegyen. Mindenre van erőnk, Krisztus által, ki megerősít minket. - Nincs túl nagy próba, mit el ne hordozhatnánk. Isten kegyelme elégséges nekünk. - Nincs túl nagy ígéret, mely be ne teljesülhetne. Krisztus szavai soha el nem múlnak, s amit Ő megígért azt képes teljesíteni. - Nincsen túl nagy nehézség és akadály egy hívő előtt, amit le ne győzne. Ha Isten velünk, kicsoda ellenünk? A hegy lapállyá válik... – Az ilyen, s ezekhez hasonló alapelveket folyton tartsuk elménk előtt. Az angyal által adott utalvány felmérhetetlen értékkel bír. A hit sohasem nyugszik oly békésen és háborítatlanul, mint amikor fejét Isten mindenhatóságának párnájára hajtja.

Jegyezzük meg, végül, a **Szűz Mária szelíd és készséges beleegyezését Isten kijelentett akaratába, vele kapcsolatban**. Azt mondja az angyalnak: „Ímé, az Úr szolgálóleánya! Legyen nékem a te beszéded szerint.”

Sokkal ámulatbaejtőbb kegyelem van ebben a feleletben, mint az első látásra kitűnik. Egy kis mérlegelés feltárja előttünk, hogy nem kis dolog volt Urunk anyjává válni, ilyen hallatlan és titokzatos módon. Kétség nélkül, hosszútávon, nagy dicsőséget hozott magával. De akkor nem kis veszélyt jelentett Mária jó hírnevére, s nem kis próba volt Mária hite számára. De mindezt a veszélyt és próbát a szent Szűz kész volt vállalni, bármilyen kockázattal járjon is. Nem hoz fel több ellenvetést. Elfogadja az Istentől jövő tisztességet, minden velejáró veszéllyel és kellemetlenséggel együtt. „Ímé,” mondja, „az Úr szolgálóleánya”.

Törekedjünk mi is mindennapi, gyakorlati keresztyénségünkben a hitnek ugyanezt az áldott lelkületét alkalmazni, melyet itt Szűz Máriánál látunk. Legyünk készek elmenni bárhová, s megtenni bármit, bármit vállalni és bármivé válni, akármilyen közvetlen kellemetlenséggel járjon is az, ha Isten akarata világos előttünk, és kötelességünk útja érthető számunkra. *Hall* püspök szavait érdemes idéznünk e szakasszal kapcsolatban: „Minden Istennel való vitatkozás, miután Ő akaratát ismertette velünk, hitetlenségből fakad. Nincs nemesebb bizonysága a hitnek, mint értelmünk és akaratunk minden erőit Teremtőnk foglyává tenni, s minden kérdezősködés nélkül, vakon, de az ő kezét fogva, menni, amerre Ő vezet bennünket.”

<https://gracegems.org/Ryle/l01.htm>

 **AZ ANGYAL ÜZENETE MÁRIÁNAK**

**Charles Simeon prédikációja**

***Forrás: C. Simeon:*** *THE ANGEL’S MESSAGE TO MARY****, Discourse No. 1467. From Horae Homileticae***

<https://bible.prayerrequest.com/7511-simeon-charles-horae-homileticae-commentary-21-volumes/luke/1/35/1/35/>

**Luk\_1:35; Luk\_1:38. *Az angyal pedig felelvén, monda néki: A Szent Lélek száll reád, és a Magasságos ereje árnyékol be téged; azért azt a szentet is, a ki tőled születik, Isten Fiának nevezik. ... Mária pedig monda: Íme az Úr szolgálóleánya, legyen nekem a te szavad szerint*.**
 Amint senki sem tudja megmondani, hogy a Sátán milyen terveket sző a vesztére, vagy milyen csapdákba készül sodorni, ugyanúgy senki sem tudja megmondani, hogy Isten milyen békés és szeretetteljes gondolatokat táplál irántunk, vagy milyen kegyelmeket biztosít számunkra hamarosan. Az üldöző Saul aligha gondolta, amikor Damaszkuszba tartott, hogy Isten mit fog tenni vele, mielőtt elérte volna úti célját; és ugyanilyen kevéssé gondolta az áldott Szűz, amikor otthoni kötelességeivel volt elfoglalva, hogy mi vár rá, vagy hogy mi történhet egyetlen nap leforgása alatt. Végre eljött az isteni tanácsvégzésben meghatározott idő, amikor a Messiás a világra jött; és a Szűzanyát tájékoztatni kellett Isten vele kapcsolatos terveiről. Azt hiszem, az angyali hírnök első megszólítására meglepetés és rémület töltötte el: de miután teljes körű tájékoztatást kapott arról a különleges kegyelemről, amelyet Isten készített számára, beleegyezett (belesimult) az isteni tervbe, és minden gondjával együtt Mindenható Barátja kezébe adta magát.

 Jertek, figyeljük meg,

 **I. A neki ígért megtiszteltetést.**

 Tájékoztatást kapott arról, hogy Isten úgy rendelkezett, hogy ő legyen a boldog eszköz arra nézve, hogy az ő egyetlen drága Fiát a világra hozza: és arra a kérdésére, hogy ez hogyan valósulhat meg szűzi állapotában, azt a választ kapta, hogy a Szentlélek, aki a világ első teremtésekor "lebegett a vizek színén", és a kaotikus tömeget rendbe és szépségbe hozta, mindenható hatalmával megformálja benne azt a szent lényt, aki emberi és isteni természetében egyaránt Isten Fia lesz.

 Itt azonban felmerül a kérdés, hogy ***miért kellett a Messiásnak így megszületnie? Miért nem lehetett volna a kiváltságot, hogy megszülje őt, a természet szokásos menetének megfelelőbb módon biztosítani?*** Azt válaszoljuk, hogy ez szükséges volt - ha szabad így beszélnünk - azért, :

1. **Hogy ne legyen részese Ádám bűnének...**

 [Ádám nem pusztán egy egyén volt, hanem az egész utódainak (az emberiségnek) feje és képviselője; és amikor megszegte a szövetséget, amelyet Isten kötött vele, átkot hozott, nemcsak magára, hanem minden utódjára is. Ez nyilvánvaló a csecsemők halálából, akik nem lehettek személyesen vétkesek, és mégis elszenvedik a bűn büntetését. Ez nem lehetne így, ha a bűn, valamilyen formában, nem lenne nekik felróható. "Ádám vétke miatt számítanak bűnösnek, és az ítélet kárhozatra ítéli őket" [ Róm\_5:12-19.]. "Ádámban mindenki meghalt [ 1Kor 15:22.]".

 Ha pedig az Úr Jézus a szokványos módon származott volna tőle, akkor ő is ugyanannak a kárhozati ítéletnek a hatálya alá került volna, mint a többiek, és ezért magának is szabadítóra lett volna szüksége, ahelyett, hogy mások szabadítójává válhatott volna].

 **2. Hogy ne részesüljön Ádám romlottságában**...

 [Amikor Ádám elbukott, akkor testének minden tagjában (részében) és lelkének minden képességében megromlott. És különösen arról értesülünk, hogy "nemzett fiút a *saját* képmására", nem Isten képmására, amelyre teremtve lett, hanem a saját képmására, mint bukott teremtmény. Ennek az igazságnak borzalmas bizonyítékát látta meg hamarosan Káin gyűlöletében és az igaz Ábel meggyilkolásában.

 Ennek a romlottságnak elkerülhetetlenül Krisztusnak is részese lett volna, ha közönségesen, más emberek módján született volna: mert "ki hozhat ki tisztát a tisztátalanból? Senki [ Jób\_14:4.]", mondja Jób; és még egyszer: "Hogyan lehet tiszta az, aki asszonytól született [Jób\_25:4.]?". Ebben az esetben nem lehetett volna "folt és hiba nélküli Bárány"; következésképpen nem lehetett volna megfelelő Áldozat a bűnért. Neki magának bűn nélkülinek kell lennie, ha el akarja venni mások bűneit [ 1Jn\_3:5.]; és "szeplő nélkül kell magát Istennek feláldoznia", ha meg akarja tisztítani a romlott világ bűnét [ Zsid\_9:14.].

 **3. Hogy az Írás beteljesedjék benne...**

 [A legelső ígéret, amely az ő jövőbeli születését hirdette, őt kizárólag "az asszony magva"-ként jelölte meg [1Mózes\_3:15.] Talán nem szűkítettük volna le ennyire ennek az igének jelentését, ha a későbbi próféciák nem tárták volna fel jelentését igazi fényében: Ézsaiás azonban kifejezetten azt mondja, hogy "a szűz fogan, és Fiút szül, és nevezik nevét Immanuelnek [Ézsaiás\_7:14.].]; és egy ihletett apostol biztosít bennünket arról, hogy ez az Írás pontosan és szó szerint beteljesedett Jézus születésében [ Máté 1:22-23.]. Jeremiás próféta is, arra bátorítva a zsidókat, hogy térjenek vissza szülőföldjükre, azt mondja nekik, hogy "Isten új dolgot fog ott teremteni, nevezetesen: „asszony hoz létre férfit” [Jer\_31:22 angolban]", azaz szűzként szül fiú gyermeket, amire a világ alapítása óta nem volt példa, és ami sajátos módon igényli az ő mindent teremtő hatalmának gyakorlását.

 Márpedig az Írásokat nem lehet megtörni: ha tehát Jézus a próféták által említett Messiás akart lenni, akkor éppen ilyen módon kellett megszületnie; és azt a megtiszteltetést, hogy megszülhesse őt, csakis ilyen módon élvezhette].

 A megtiszteltetés átadása természetesen vezet bennünket annak megfontolására, hogy

 **II. Hogyan fogadta Mária e megtiszteltetést...**

 Itt, miközben szűzies szerénységét látjuk, melyben nem keveredik a büszkeség vagy a kérkedés, szükségképpen arra kapunk meghívást, hogy csodáljuk,

 **1. Az ígéretbe vetett hitét.**

 [Amikor Zakariás, egy idős és kegyes pap azt a hírt kapta az angyaltól, hogy öregkorában fia lesz, kételkedett ennek igazságában, és hitének megerősítésére jelet kért [18-20. vers]: amikor azonban e szent Szűznek egy sokkal kevésbé hihető dolgot mondott az angyal, egy pillanatig sem kételkedett: **kérdése nem arra irányult, hogy meggyőződjön az ígéret igazságáról, hanem pusztán arra, hogy megtudja, hogyan teljesülhet az ígéret.** Ebben pedig kegyességének kiemelkedő voltát mutatta meg: és ezért maga Isten is különösen méltatta (megdicsérte) őt, aki Erzsébetet a Szűz első megjelenésekor arra ösztönözte, hogy felkiáltson: "Boldog, aki hitt, mert megtörténik, amit az Úr neki mondott [ 45. vers].". A hit ilyen gyakorlása tette Ábrahámot oly kiválóvá az emberek fiai között, és Istenének oly kiválóan kedveltjévé [ Róm\_4:3; Róm\_4:13; Róm\_4:18-22.]. Úgyszintén ez volt az a kegyelem (kegyelmi erény), amely a legjobban jellemezte a régi idők minden szentjét [ Zsidókhoz írt levél 11.]; s amelyet a mi áldott Urunk is kivétel nélkül különös elismerésével tisztelt meg; amely ezért a mi megbecsülésünkben ilyen értelemben rendkívül magasra kell emelje az ő Szűzanyját].

 2. **Az ő engedelmessége e kinevezés iránt**.

 [Tudhatta, hogy a neki elfogadásra javasolt megtiszteltetés teljesen tönkreteheti jellemét, és talán még az életébe is kerülhet: mert maga Isten parancsolta meg, hogy a szűz jegyeseket, ha hűtlenek a jegyességükhöz, halállal kell büntetni, pontosan úgy, mintha valóban házasok lennének [ 5Móz\_22:23-24.]. Ezen okok miatt joggal kétségek merülhettek volna fel benne, és megkérdezhette volna, hogyan védekezhetne e szörnyű következmények ellen. De ő nem kételkedett, hanem arra alapozott, hogy Az, akinek hatalma és szeretete képes volt neki e nagy megtiszteltetést adni, éberen vigyázni fog rá, és vagy teljesen megakadályozza, vagy gazdagon megjutalmazza e rettegett gonoszságokat. "Ábrahámhoz hasonlóan, aki Isten hívására kiment, nem tudván, hová megy", ő is örömmel bízta magát az isteni oltalomra, tudva, hogy kiben hisz, és biztos volt abban, hogy az Úr soha nem hagyja el és nem marad el tőle. Hogy az ilyen félelemre volt oka, mutatja, hogy József éppen azt a célt tűzte ki maga elé, hogy házasságtörőként elbocsátja őt, és ezt csak magának Istennek a beavatkozása akadályozta meg, aki elküldött egy angyalt, hogy tájékoztassa őt arról, milyen módon esett teherbe, és hogy az ő különös gondoskodásába ajánlja.

 Itt is csak csodálni tudjuk azt a beletörődést (megnyugvást) és bátorságot, amellyel e nő felülkerekedett minden félelmen és aggodalmon, amelyet egy ilyen helyzet feltehetően kiváltott.]

 **3. Hálája a kegyelemért.**

 [Az első pillanatban, ahogyan az várható volt, a szelíd és alázatos engedelmesség jellemezte. De amikor volt ideje elgondolkodni a neki juttatott kegyelem nagyságán és az áldásokon, amelyek az ő segítségével (közvetítésével) a világot érik, a dicséret legmagasztosabb hangjaiban tört ki: "Lelkem magasztalja az Urat, és örvendezik Istenben, az én Megváltómban". Joggal ismerte el, hogy "Ő, aki hatalmas volt, nagy dolgokat tett vele", amelyeknek szemlélésében "minden nemzedék áldottnak fogja őt nevezni". Kimondhatatlan örömmel tekintett az Ábrahámnak tett ígéret beteljesedésére; és kétségtelenül élete utolsó pillanatáig imádta azt az Istent, aki őt, mint megtisztelt eszközét használta fel ígérete teljesítéséhez].

 E titokzatos téma áttekintése során **megtanulhatjuk**,

 **1. Hogyan teljesíti Isten az ígéreteit.**

 [A nehézség itt leküzdhetetlennek tűnt: Isten Fiának, hogy "megváltsa azokat, akik a törvény alatt voltak, a törvény alatt kellett születni", s mégis úgy, hogy valójában ne fenyegesse őt annak rettenetes átka; „asszonytól kellett születnie”, a mi természetünk minden gyengeségének részesévé kellett válnia, de úgy, hogy bűntől mentes legyen [ Gal\_4:4-5. Zsid\_2:17; Zsid\_4:15.]. De Isten sohasem áll tanácstalanul: "Nála semmi sem lehetetlen": kieszelt és végrehajtott egy tervet, hogy legyen "olyan főpapunk, amilyen nekünk való, szent, ártatlan, szeplőtelen és a bűnösöktől elkülönített [ Zsid\_7:26.]"; egy olyan tervet, amely az egész mennyet csodálattal töltötte el. ● Gondviselésének és kegyelmének más rendelkezéseiben is gyakran engedi meg, hogy olyan nehézségek merüljenek fel, amelyek kizárják minden reményünket arra nézve, hogy elérjük óhajtott ccélunkat. De a legjobb és legmegfelelőbb időben közbelép, és "a homályban világosságot támaszt, és sötétségünket olyanná teszi, mint a déli nap". Ebben az órában is éppúgy igaz az a mondás, mint Ábrahám idejében: "Az Úr hegyén a gondviselés”].

 **2. Hogyan kell fogadnunk az ígéreteket.**

[A sok ígéret között, amelyet Isten adott nekünk, van egy "rendkívül nagy és drága", amely lényegében hasonlít ehhez, amelyet most vizsgálunk; nevezetesen, hogy "Krisztus megfogan (kiábrázolódik) a szívünkben [Gal\_4:19,]; hogy így megformálódva "bennünk fog lakni" [Ef\_3:17.]; és hogy így lakva bennünk, ő lesz számunkra "a dicsőség reménysége" [Kol\_1:27.]. Ez az ígéret még annál is nagyobb, mint ami a boldogságos Szűznek adatott, amennyiben az Úrral való lelki egyesülés meghaladja a pusztán testi egyesülést [ Luk\_11:27-28.]. És **hogyan kell fogadnunk ezt az ígéretet**? Azt válaszolom, pontosan úgy, ahogyan az áldott Szűz tette. Ne tántorodjunk el tőle hitetlenséggel: ne tartsuk túl *jónak ahhoz*, hogy az ő szeretete megadja, vagy túl *nagynak ahhoz, hogy* az ő hatalma teljesítse. Éppúgy nem szabad megingatnia bennünket sem a nehézségeknek, amelyek akadályozhatják a teljesítését, sem a veszélyeknek, amelyek követhetik azt. Hírnevünket, érdekeinket, életünket egy hűséges Teremtő kezébe kell bíznunk, egyformán vállalva akár az érte való szenvedést, vagy, hogy atyai gondoskodásának még jelesebb emlékműveivé váljunk. Ó, boldogok lennénk, ha ily módon minden ígéretét, amelyet adott nekünk, magunkhoz ölelhetnénk, és a beteljesülésükre való teljes várakozással mondhatnánk: "Íme, az Úr szolgája, - rendelkezedre állok! - legyen nekem a te szavad szerint."].

<https://bible.prayerrequest.com/7511-simeon-charles-horae-homileticae-commentary-21-volumes/luke/1/35/1/35/>

**Vasárnap délelőtti istentisztelet:**

**Reményteljes várakozás –**

**Ézs 8,11-18 (17.v)**

 **ISTEN A FÉLELEM EGYETLEN MEGFELELŐ TÁRGYA**

**Charles Simeon prédikációja**

**Forrás: Charles Simeon: GOD THE ONLY PROPER OBJECT OF FEAR, Discourse No: 868. From: Horae Homileticae**

<https://bible.prayerrequest.com/7511-simeon-charles-horae-homileticae-commentary-21-volumes/isaiah/8/12/8/14/>

*Ézs 8:12-14. 12 Ti ne mondjátok összeesküvésnek, valamit e nép összeesküvésnek mond, és félelme szerint ne féljetek és ne rettegjetek; 13 A seregek Urát: Őt szenteljétek meg, Őt féljétek, és Őt rettegjétek! 14 És Ő néktek szenthely lészen; de megütközés köve és botránkozás sziklája Izráel két házának, s tőr és háló Jeruzsálem lakosainak.*

A HIT, bármilyen körülmények között, felbecsülhetetlen előnyökkel jár: de hasznát leginkább akkor látjuk és érezzük, amikor bonyolult és nyomasztó természetű próbatételekbe kerülünk. Ilyenek voltak a zsidó nemzet gondjai abban az időben, amelyre a szövegemben utalás történik. A szírek szövetséget kötöttek Izrael tíz törzsével, hogy letaszítsák trónjáról Áházt, Júda királyát, és saját maguk által kijelölt királyt ültessenek a trónjára: és ennek az eseménynek a kilátása olyan megdöbbenést keltett a zsidó népben, hogy "mindnyájan (elcsüggedtek) megindultak tőle, mint az erdő fái a szél előtt" [ Ézs\_7:1-2; Ézs\_7:6.]. De a próféta azért volt elküldve, hogy megmutassa nekik, hol van az erejük, és biztosítsa őket arról, hogy ha csak Istenben bíznak, nincs mitől félniük, hiszen maga a Isteni Mindenhatóság fog közbelépni a megmenekülésük érdekében. Az üzenetben, amellyel a próféta küldve volt, hogy átadja nekik, előttünk van:
 **I. A dorgálás szava**

**Az akkori népet a legigazságosabban (jogosan) érte ez a dorgálás**...

[Mindannyian megijedtek a létrejött szövetségtől; és mindenki a saját félelmének kifejezésével hozzájárult ahhoz, hogy pánikot keltsen az országban. A próféta azonban parancsot kapott, hogy szálljon szembe ezzel a reakcióval, úgy parancsolattal, mint személyes példaadásával, semmiképpen ne csatlakozzon az általános kiáltozáshoz, és ne engedje magát elsodródni, hogy maga is részt vegyen a nép félelmében.

Az apostoli gyülekezetekben időnként némileg hasonló megdöbbenés vett erőt: Szent Péter ezért, egyértelműen a szövegem szavaira utalva, arra intette korának keresztyénjeit, hogy ne aggódjanak az ellenfeleik fenyegetései miatt, hanem kövessék az itt adott tanácsot [ 1Pt 3:14-15.].

És nincsenek-e sokan közöttünk is, akik felesleges félelmeknek engednek utat ellenségeik száma és hevessége miatt? "Nem testtel és vérrel van hadakozásunk, hanem a pokol minden fejedelemségével és hatalmával küzdünk", és olykor kezeink készek lehanyatlani, és szívünk elgyengülni a teljes csüggedésben. Így volt ez Dáviddal is, amikor azt mondta: "Egy napon elpusztulok Saul keze által". És még inkább így volt ez Aszáffal, amikor magában azon töprengett: "Vajon örökre elvet-e az Úr, és nem lesz-e többé kegyelmes [ Zsoltárok\_77:7-9.]?". Valójában saját kétségeink és félelmeink hangoztatásával gyakran hozzájárulunk ahhoz, hogy másokban ugyanilyen fájdalmas érzéseket keltsünk, és hogy testvéreink között olyan aggodalmakat terjesszünk, amelyeket inkább el kellene vetnünk, ítélnünk és ellenük kellene állnunk. Tudjuk, hogy a kémek milyen csüggedést okoztak Izrael egész táborában azzal, ahogy az ígéret földjéről és a nehézségekről beszéltek, amelyeket le kellett küzdeniük, mielőtt elfoglalhatnák azt [ 4Mózes 13:28-33; 4Mózes 14:1.]. Ismerjük a Kálebnek és Józsuénak adott elismerő dicséreteket is, amiért férfiasan ellenálltak az ilyen megalázó félelmeknek [ 4Móz\_32:10-12.]. Ez tudtunkra adja, hogy *nekünk* milyen lelkületűnek kell lennünk, bármilyen szövetségek alakuljanak is ki ellenünk, vagy bármilyen nehézségekkel is kell szembenéznünk: el kell űznünk minden félelmet a saját szívünkből, és mindenképpen a végsőkig erősítenünk kell félénk és csüggedő testvéreink kezét].

Szemrehányásához társítva a próféta

**II. Tanácsot is ad.**

[A zsidókhoz, akiknek egész történelmük a csodatévő közbelépések folyamatos feljegyzéséből állt, bizonyára az illett volna hozzájuk, hogy "bátorítsák magukat az Úrban, az ő Istenükben", és az ő kezétől várjanak minden szükséges támogatást. De ezen a helyen még inkább tanítva voltak, hogy a Messiásukra tekintsenek, akinek eljöveteléről éppen ezekkel az eseményekkel összefüggésben kaptak jövendőlést [ Ézs\_7:7-14.]. Hogy ő az a személy, akit itt "maga a Seregek Ura" jelöl, nyilvánvaló; mert míg egyesek számára "Szentélyként" van említve, addig mások számára "botlás köve és megbotránkozás sziklája" lesz [ Vö. 14. vers, Róm\_9:33.]. Most pedig, mondja a próféta: "Szenteljétek meg őt szívetekben, és legyen ő a ti félelmetek, és legyen ő a ti rettegésetek". És pontosan ugyanezt a tanácsot adja Péter apostol is a korabeli félénk és csüggedő keresztyéneknek: "Ne féljetek az ő rettegésüktől, és ne nyugtalankodjatok, hanem szenteljétek meg az Úr Istent a szívetekben [ 1Pt 3:14-15.].". "Megszentelni az Úr Jézus Krisztust a szívünkben" azt jelenti, hogy úgy tekintünk rá, mint aki minden hatalmat birtokol a mennyben és a földön, és hisszük hogy azt az ő népének javára gyakorolja. Ez az igazi ellenszere minden szorongató félelemnek, bármilyen oldalról is származzon az. Mert ha feltételezzük, hogy a földön élő összes ember és a pokolban élő összes ördög szövetségre lépne is, mégis, milyen eszköz győzhet a Végtelen Bölcsességgel szemben, vagy milyen erőfeszítések diadalmaskodhatnak a Mindenható erejével szemben? Ha "az Úr szeme rajtunk van, a mi javunkra ", akkor nem számít, hogy ki néz ránk, s milyen szemmel dühöng az ártalmunkra. "Egyetlen ellenünk készített fegyver sem boldogulhat", ha mind a kovács, aki megalkotta, mind az ember, aki kezében tartja, Isten által lett teremtve, és az ő ellenőrzése alatt áll [ Ézs\_54:15-17.]. E Megváltó védelme alatt nem lehet okunk félelemre. Lelkünk *békés* lehet a legzavarosabb események közepette is; [ Zsolt\_46:1-3.] *bizakodó* lehet, bár a legelszántabb ellenség fenyegeti [ Zsolt\_27:3-5.]; és *biztos (biztonságban)* lehetünk, bár olyan körülmények között vagyunk is, amelyekben a Végtelennél kisebb hatalom nem tudna minket fenntartani [ Róm\_8:35-39.]. Ez tehát az a tanács, amelyet minden csüggedő és elalélt léleknek adnék: "Ne féljetek senkitől, csak magától a Seregek Urától". Tőle soha nem lehet eléggé félni: "Legyen tehát ő a ti félelmetek és rettegésetek." De mivel ő a te védelmeződ, nem kell félned senki mástól: mert "ha Ő melletted van, ki lehet ellened?"].

Halljátok tehát, mintha magától Istentől hallanátok,

**III. E bátorító szót**.

[Isten ószövetségi népének ez az imádandó Megváltó "Szentély" volt: és ilyen lesz *nekünk is*. Emlékeztek arra, hogy amikor a gyilkos egyszer már bejutott a menedékvárosba, ott biztonságban volt: a vérbosszuló üldözői nem érhettek hozzá. Így, ha egyszer "Krisztushoz menekültél, hogy nála menedéket keress", minden ellenség hatóterületén kívül vagy; "életed el van rejtve Krisztussal Istenben", és a sötétség minden hatalma sem pusztíthat el soha. Nemcsak a Megváltó *ereje* véd meg téged, hanem a *szeretete*, az *igazsága* és a *hűsége is*. Az Úr Jézus Krisztus megígérte, és szavát állja, hogy soha senki ki nem ragadhat titeket a kezéből [ Jn 10:28-29.]:" Igen, és Jehova "esküvel erősítette meg a szavát, azzal a szándékkal, hogy két megváltoztathatatlan tény által, amelyben Isten számára lehetetlen hazudni, annál erősebb vigasztalásotok legyen [ Zsid\_6:17-18.].". Mi mást kell tehát tenned, mint hogy bizalmadat belé helyezd, biztosra véve, hogy "hamarabb múlik el az ég és a föld, minthogy egyetlen jottányi aprócska része is elvesszen az ő szavának"? Tudjátok meg tehát vigasztalásul, hogy "az Úr neve erős torony, és ha hozzá futsz, és hozzá menekülsz, biztonságban vagy [Péld\_18:10.]," biztonságban vagy ott minden ellenségtől, amely megtámadna téged; biztonságban az időben és biztonságban az örökkévalóságban].

**És most azt kérdem tőletek, mindezek fényében, hogy az igaz hívő nem a legboldogabb ember-e a földön?**

[Elismerem, lehet, hogy a legelszántabb ellenségeskedés tárgya mind az emberek, mind az ördögök részéről. De "tűzlovak és tűzszekerek veszik körül [ 2Kir 6:14-17.]"; igen, "az Úr Jehova maga a tűzfal körülötte [Zak\_2:5.]", az ő védelmére. Hasonlítsuk össze Áház és egész népének állapotát ebben az időben azokéval, akik hittek a próféta szavának. Kik voltak a boldogabbak, azok, akik féltek a szövetségtől, vagy azok, akik féltek az Úrtól? Lásd még Ezékiás lelkiállapotát Szennácherib inváziója idején: "A szűz, Izrael leánya, kinevettetett téged [ Ézs\_37:22.]." - - "Az Úr horgot tesz az orrodba, és kantárt az állkapcsodba, és visszafordít téged azon az úton, amelyen jöttél [ Ézs\_37:29.]." Ilyen hatása van annak, ha valóban elismerjük s hisszük Isten gondviselését. Aki az Urat féli, annak nincs mitől félnie; és aki "megszenteli az Urat", az biztos lehet abban, hogy Isten minden körülmények között megóvja őt, mint szeme fényét. De vegyük számításba az örökkévalóságot is, és *akkor* milyen boldog a hívő ember! Ó, micsoda menedék számára az Úr, a bűnös lelkiismeret rémeitől és Isten haragjának félelmétől! A Hívő, és csakis ő érti meg ezeknek a szavaknak a valódi jelentését: "Teljes békességben megőrzöm azt, akinek szíve reám támaszkodik, mert bennem bízik [ Ézs\_26:3.]". Igen, még az ítélet napján is nagy bátorsággal állhat a Hívő az Úr előtt [ 1Jn 3:21; 1Jn 4:17.], miközben a hitetlen világ "a sziklákhoz és a hegyekhez kiált, hogy boruljanak rájuk, és rejtsék el őket a Bárány haragja elől". Tegyétek tehát az Úr Jézust itt a ti szentélyetekké, és ő lesz a ti részetek mindörökké].
<https://bible.prayerrequest.com/7511-simeon-charles-horae-homileticae-commentary-21-volumes/isaiah/8/12/8/14/>

 **A HÍVŐK JELEKÜL ÉS CSODÁKUL VANNAK**

**Charles Simeon prédikációja**

**Forrás: Charles Simeon: BELIEVERS ARE FOR SIGNS AND WONDERS, Discourse No: 869. From: Horae Homileticae**

<https://bible.prayerrequest.com/7511-simeon-charles-horae-homileticae-commentary-21-volumes/isaiah/8/18/8/18/>

***Ézs\_8:18. Ímhol vagyok én és a fiak, kiket adott nékem az Úr jelekül és csodákul Izráelben: a Sion hegyén lakozó seregeknek Urától vagyunk mi!***
Káin és Ábel idejétől kezdve egészen a mai napig az embereknek két osztálya létezik a földön, amelyek lényegileg különböznek egymástól, sőt, úgy szemben állnak egymással, mint a világosság és a sötétség: az egyiket a "csak test szerint született emberek alkotják; a másikat a „Lélek szerint is újjászületett emberek". Sajnálatos módon az emberiség nagy többsége mindig is az előbbi osztályba tartozott: az utóbbi osztályba csak egy kis maradék tartozott, akik emiatt az egész világ számára a gyalázat és a megvetés tárgyai voltak. Ézsaiás próféta panaszkodik erre az ő idejében: és az ő panaszából fogok alkalmat meríteni,

**I. Hogy megerősítsem kijelentését**.
 **Az előttünk álló különleges esetben valószínűleg a próféta saját családjára történik utalás, abban az időben..**.

[A prófétának két fia volt, akiknek - Isten különleges utasítására - nagyon különleges neveket adott. Az egyiknek a neve "Shear-jashub [ Ézs\_7:3.]"; a másiknak a neve "Maher-shalalhash-baz [ Ézs\_8:3.]" volt. Ezeket a neveket az Úr parancsára azért adta nekik, hogy kijelentse annak a népnek Isten velük kapcsolatos szándékait; a gyermekek tehát egyszerre voltak *jelei* annak, amit Isten eltervezett a földdel kapcsolatban, és *zálogai (biztosítékai)* annak, hogy ezt a szándékot meg is fogja valósítani. Az akkori istentelen emberek, mivel nem hittek Isten szándékainak, mind a prófétát, mind a gyermekeit megvetés és gúny tárgyává tették. És úgy tűnik, szövegünknek *ez szó szerinti* jelentése*.*]

 **De a prófétának voltak követői is, akiket, miután szolgálatának hatására megtértek, "gyermekeinek" tekintett**.

 [Ők is, mivel Isten tanúi voltak istentelen embertársaikkal szemben, a prófétával együtt a nép gúnytárgyai voltak.

 Az Úr ezeket is úgy megtisztelte, mint különleges barátait és kedvenceit; vagy inkább mint *saját* gyermekeit, akikhez atyai viszonyban állt. Ebben a tekintetben a próféta a Messiás előképe volt; aki ezeknek a személyeknek a szellemi Szülője lévén, misztikus testének tagjaiként ismerte el őket; igen, "kik az Ő testéből és csontjaiból valók” [ Vö. Zsid\_2:13. az Ef\_5:30-mal].

 Ez pedig még ellenszenvesebbé tette őket az istentelen világ számára, amely mindig is gyűlöli a szenteket, amennyiben azok az isteni képmást hordozzák, és Isten különös szeretete tárgyainak tűnnek [ Jn 15:19.]. És úgy gondolom, hogy *ez* a próféta szavainak a pontos jelentése. Elsősorban saját fiaira utal burkoltan; de még inkább utal jámbor követőire, akiket maga az Úr az igéje közvetítésével a lehető legközelebbi egységbe hozott önmagával. Ezekről azt mondja, hogy "jelekül és csodákul voltak Izraelben"].

 **Ugyanebben a fényben tekintettek a szentekre minden korban...**

 [Az apostolok idejében Isten gyermekeire úgy tekintettek, mint "a világ szennyére és mindenek söpredékére [ 1Kor\_4:13.]": és mind a mai napig, ahogy Zakariás próféta kifejezi, "az emberek csodálkoznak rajtuk [ Zak\_3:8.]". Nincs olyan dolog, ami általánosan megvetettebbé tenné az embereket, mint a valódi istenfélelem megvallása. Az emberek minden fajtája, az erkölcsös és az erkölcstelen, a büszke farizeus és a gúnyolódó hitetlen egyformán ellenséges az igaz kereszténnyel szemben. Az egész világ gyűlöli Krisztus követőjét. Az egész világ számára ő maga volt az ellentmondás fellegvára [ Luk\_2:34. A görögben.]: és mindazok, akik Belzebubnak nevezték őt, biztosan találnak majd valami kellően gyalázatos nevet, amellyel gyalázatosan jellemezhetik hűséges tanítványait].

 Mivel ez a kijelentés még mindig ugyanolyan igaz, mint a próféta idejében, a következőkben,

 **II. Rámutatok az érintett felekre gyakorolt hatására...**

 Valóban ennek hatása nagyon eltérő,

 **1. Azokra nézve, akik a szenteket "jelek és csodák" gyanánt tartják (csúfolják)..** [Ők, sajnos, csak saját tudatlanságukat árulják el. Azt hiszem, ha józan ítélőképességgel rendelkeznének, akkor inkább "jeleknek és csodáknak" tartanák magukat; és csodálkoznának, hogy hogyan is voltak képesek ilyen irracionális szerepet játszani egész életük során. Micsoda?! "furcsán néznek a személyekre, és rosszat mondanak róluk, csak azért, mert nem hajlandók ugyanabban a mértéktelen áradatban futni", mint amit az istentelen világ követ [ 1Pt 4:4.]! Összeegyeztethető-e ez - nem azt mondom, hogy a jámborsággal, hanem - a józan ésszel? De valójában éppen ezek a személyek minden profán tréfálkozásuk vagy fanyar perlekedésük közepette nem tudják megállni, hogy mégis ne tiszteljék szívükben Krisztus szolgáit, és legalább "olyan halállal kívánnak meghalni, mint az övék ", még ha nem is igyekeznek élni az életüket. És bizonyára eljön az idő, amikor ugyanolyan keserűen fogják elítélni jelenlegi magatartásukat, mint ahogy most az Úr népének magatartása ellen háborognak. Most "Izrael bajkeverőinek" nevezik a szenteket; és panaszkodnak rájuk, mint akik "fel akarják forgatni a világot"; de kis idő múlva megváltozik a hangjuk; és siratni fogják magukat, mondván: "Mi bolondok, őrültségnek tartottuk az életüket, és a végüket becsület nélkül valónak; de most, lám, hogy számítják őket Isten fiai közé, és sorsuk a szentek közé került! Ezért mi tévedtünk el, s térünk le az igazság útjáról. ... de ami az Úr útját illeti, azt nem ismertük” [ Bölcs 5:4-7.]."].

 **2. Azokra, akiket ilyeneknek tartottak -**

[Legyen úgy, hogy ti megvetettek és "gyűlöltek vagytok és kell, hogy legyetek, minden embertől, Krisztusért". De vajon gyászos részvétemet kell-e nyilvánítanom emiatt nektek? Nem: inkább örömmel gratulálok nektek; mert a Szentírás egész tana ezt az öröm alapjának mondja [Máté\_5:10-12.] - - - Hát nemde az az öröm alapja, hogy "a dicsőség és Isten Lelke nyugszik rajtatok? és hogy Megváltótok képmásához hasonultok, és hogy ő megdicsőült bennetek [1Pt 4:12-14.]? Akkor azt mondom nektek, hogy örüljetek! Ismét: Örömteli dolog-e az, hogy Isten kegyelmének munkája előrehaladott bennetek [1Pt 1:7.], és a dicsőség kibeszélhetetlen áldása készül számotokra [2Kor\_4:17.]? Akkor ismét azt mondom: örüljetek! De különösen tartsátok szem előtt azt, amiről korábban beszéltünk, hogy áldott Üdvözítőnk elismeri (megbecsüli) azokat, akik így hűséggel szolgálják őt: még Atyja színe előtt is elismeri őket, mint az ő természetének részeseit és dicsőségének örököseit [ Zsid\_2:13.]. Azt mondom tehát, elégedjetek meg azzal, hogy egy kis ideig „jelek és csodák” vagytok, hogy Isten rátok vonatkozó terveinek megfeleljetek ebben a világban, és az eljövendő világban örökre részesei lesztek az ő dicsőségének].

<https://bible.prayerrequest.com/7511-simeon-charles-horae-homileticae-commentary-21-volumes/isaiah/8/18/8/18/>

# KRISZTUS EGY SZENTÉLY

***C. H. Spurgeon prédikációja***

*Nyomtatásban megjelent 1916. július 27-én, -*

 *(Elhangzott valamikor 1854-1892 között Londonban, a Newingtoni Metropolitan Tabernacle-ben,;*

*3522. számú prédikáció Spurgeon prédikációi gyűjteményének 62. kötetében)*

Forrás:. C. H. Spurgeon: CHRIST A SANCTUARY, Sermon No. 3522. From *The Metropolitan Tabernacle Pulpit, vol. 62.*

**https://www.spurgeongems.org/sermon/chs3522.pdf**

***"És Ő néktek szenthely lészen…” Ézsaiás 8:14***

A rabbik közül sokan azt tartják ez ige felől, - és azt hiszem, jó okkal,- hogy a Messiásra utal. Mi Jézus Krisztusra, a Názáreti Emberre, Isten Fiára vonatkoztatjuk, aki Isten Messiása a mi lelkünk számára. Kétségtelenül jogosan tesszük, hogy ezt a mi Urunkra, Jézus Krisztusra vonatkoztatjuk, mert Péter, a Szentlélek által szólva, a vers következő részét Rá vonatkoztatva használja. Kijelenti, hogy meg van írva, hogy *Jézus botránkozás köve és megütközés sziklája*. Ha tehát a vers második részét az isteni tekintély alapján úgy értelmezzük, hogy az Krisztusra vonatkozik, akkor eléggé biztosak lehetünk abban, hogy a vers első része is ugyanezt az értelmezést igényli!

Jelenlegi elmélkedésünk témájául tehát azt a tényt vesszük, hogy Jézus Krisztus szentély gyanánt lesz. Három szempontból lesz szentélyként, amelyek mindegyikéről a lehető legnagyobb egyszerűséggel fogunk beszélni.

**I.**

Először is, Jézus olyan lesz, mint egy szentély **AMELYBEN MI, SZEGÉNY BŰNÖS BŰNÖSÖK, MENEDÉKET TALÁLUNK.**

A szentély olyan hely volt, ahol az a bűnöző, aki nem mert megjelenni hazája bírósága előtt, menedéket talált. Angliában egykor bőven voltak ilyen menedékhelyek. Bizonyos szentélyek, amelyeket szentnek tartottak, ilyen kiváltsággal vagy átokkal voltak felruházva - nem tudom, melyik volt a valóságban -, hogy ha egy bűnöző oda menekült, akkor az igazságszolgáltatás karján kívül esett. Volt egy ilyen szentély Westminsterben, és egy másik nem messze ettől a Tabernákulumtól, de ezeket végül eltörölték. A zsidók körében a szentély kiváltságát megfelelően kordában tartották, de nem tiltották meg (nem szüntették meg). Bizonyos városokat különítettek el, ahová biztonságba menekülhettek azok a gyilkosok, akik véletlenül (nem akarattal) megöltek valakit. Azt is látjuk, hogy a zsidók között egyesek a Templom körletében reméltek menedéket találni. Joáb odament az oltárhoz, megragadta az oltár szarvait, és azt hitte, hogy biztonságban van, bár amikor Salamon odaküldött és felszólították, hogy menjen ki, azt mondta: "Nem, itt akarok meghalni". Tehát az oltár azokban a napokban nem volt szentély. Csak a későbbi időkben vált indokolatlan törvénnyé, hogy a szent helyekre behatoló gyilkosokat nem ölték meg, és így a szent helyek és szentélyek menedékhelyekké váltak.

**A mi Urunk Jézus Krisztus a biztonságos menedékhely minden lélek számára, aki hozzá menekül.** Abban a pillanatban, amikor egy bűnös hisz Jézusban, biztonságban van - és továbbra is kitartva a hitben, biztonságban marad az életben, biztonságban a halálban, biztonságban az ítéletben, biztonságban az örökkévalóságban! **Az önigazságosságból a Krisztusba vetett bizalomba való átlépés az a cselekedet, amely megmenti a lelket**. Amikor a hited a Megváltó drága fejére teszi a kezét – (mi van, ha azt mondom: a Ő „áldozati oltárának szarvaira”?) -, akkor a lelked biztonságban van, és semmi sem tudja elpusztítani!

Hadd magyarázzuk meg ezt a rejtélyt. **Miért van az, hogy a Jézusban való hit biztonságossá teszi a lelket?** ***Azért, mert amikor Isten megharagudott az emberekre, és szükségszerűen büntetéssel kellett sújtania az embereket a bűneik miatt, Jézus közbelépett. A csapások, amelyeknek az emberekre kellett volna hullaniuk, a Megváltóra hullottak. Az adósságot, amellyel a bűnösök sokasága a nagy Istennel szemben tartozott, Jézus kifizette...***

***„Szerelmes szíve szakadt meg értem,***

***Hogy eltörölje mind-mind a vétkem.”***

Mindannyiótok számára nyilvánvaló lesz, hogy ha Jézus Krisztus így szenvedett, a mi helyünkben, akkor nem kell elszenvednünk azt a büntetést, amit Ő letöltött. Ha Jézus kifizette az adósságainkat, akkor azok törlődnek, és nem vagyunk többé adósok! Ha Jézus Krisztus lett a mi Helyettesítőnk, és kiállt értünk Isten előtt, akkor a mi harcunk befejeződött, és ezentúl Isten Törvénye semmit sem követelhet tőlünk.

Kérdezed, hogy ***Jézus Krisztus kiért ontotta így a vérét,*** ***mint Helyettes, mint Képviselő***? ***Kikért halt meg?*** Mi azt válaszoljuk: ***mindazokért, akik hisznek az Ő nevében***. "Mert ***úgy*** szerette Isten a világot" - most, figyeljetek, itt a mérce, ez a próba! Hallottam már embereket úgy magyarázni ez igét, mintha ezen a szón, "*úgy*", valami határtalan és korlátlan, mérték és korlátozás nélküli tömeget kellene érteni! De hallgassátok meg ezt a mondatot: "Mert úgy szerette Isten a világot" – úgy, annyira és nem többet - "hogy egyszülött Fiát adta, hogy aki hisz benne, el ne vesszen, hanem örök élete legyen". Krisztus műve tehát így kezdődik és így végződik: " **aki hisz Őbenne".** Ha nem hiszel, bármilyen elesett vagy, s haldokolsz is, Krisztus halála nem tud mást tenni veled, mint még mélyebb kétségbeesésbe taszít! Csak arra az emberre vonatkozik a vér, aki hisz! Az ég alatt egyetlen más léleknek sincs része e dicsőséges áldozat érdemében, és nem is lesz elfogadva senki más javára, csak azoknak az embereknek, akik hisznek. De minden lélekért, aki hisz Őbenne, Jézus Krisztus elviselte mindazt a büntetést, amit az a lélek megérdemelt volna. ●Isten igazságosságból nem büntetheti azt az embert, mert Krisztust büntette helyette. Minden egyes lélekért, aki hisz, Krisztus a harag poharát a legapróbb cseppekig kiitta. Egy csepp sem maradt abban a pohárban annak, aki hisz Krisztusban, mert Krisztus kiürítette azt. Jézus által az összes adósság törlesztve van - Ő nem hagyott egy fillérnyit sem Isten könyvében. Minden lélek, aki hisz, biztonságban van a mennyei bíróság előtt, mert Jézus kiállt érte! ● A fő kérdésem itt az kell, hogy legyen: "***Hiszel-e Jézusban***?". Más szavakkal fogalmazom meg. Hinni annyit jelent, mint bízni. **Bízol-e Jézusban**? Bízol benne? Ha igen, akkor Jézus kiállt érted!

Most már látjátok, hogy **Jézus Krisztus hogyan válik Szentéllyé?** Csak így. Mivel félek Isten haragjától bűneim miatt, hit által Krisztus keresztje alá helyezem magam. Ott Isten haragja az ártatlan Áldozatra hullott. Az isteni igazságosság egyértelmű volt, amikor megengedte, hogy a Szentet elítéljék és halálra adják. De ugyanez az Igazságosság teljes feloldozást követel azok számára, akikért Ő közvetített (váltságot fizetett, közbenjárt)! Az ő hitük a szabadságuk bizonyítéka. Ha Isten megbüntette Krisztust az én bűnömért, nem fog engem is megbüntetni érte. Ha Krisztus kifizette az adósságomat, akkor meg is van fizetve - Isten, a mindenség Bírája nem fogja az adóssági rendeletek kézírását, amely egykor ellenem volt, elővenni, hogy vádat emeljen ellenem olyan adósságokért, amelyek már teljesen kielégítettek! Hol van a méltányosság, ha a Helyettes szenved, és aztán az ember, akiért a Helyettes szenvedett, újra szenved? Így tehát maga az igazságosság is oltalmi ernyőt vet a megváltott bűnös feje fölé. Amikor Isten haragjának tüzes zápora leszáll, ő mosolyog, mert menedéket, menedékhelyet talált. A vihar dühe a nagy Helyettesítőn töltötte ki magát. Ő elviselte mindezt, és a bűnös megmenekült.

Ó, micsoda **áldott igazság ez Istenről!** Aki ezt soha nem ismerte fel magának, az soha nem ismerte meg az evangéliumot. Nem érdekel, hogy milyen magas a hitvallásod, milyen nagy a dicsekvésed, vagy hogy milyen egyházhoz tartozol - **ha nem jutottál nyugalomra Jézus Krisztus helyettesítő művében, akkor nem ismered az evangéliumi ábécé első betűjét! Tanítson meg titeket az Úr, a Szentlélek, mert ez az Isten kegyelmének evangéliuma,** amelyet hirdetünk nektek, tudván, hogy az utolsó ítéletkor felelnünk kell majd prédikálásunkért!

Jegyezd meg, az Úr Jézus Krisztus ily módon menedékké válik számunkra, s **megment minden halálos félelmünktől**. Ki az közülünk, akit nem zavar néha az elmúlt életének emléke? Bizonyára nem úgy volt minden velünk, ahogyan annak lennie kellett volna. Milyen fekete foltokat idéz fel emlékezetünk? Mennyi időnk ment kárba? Mi lenne, ha most elhívna a halál - és ó, milyen hamar eljön az a hívás -, minden hét elvisz valakiket közülünk! De a halál ünnepélyes óráján nem hozna-e felszínre az elmúlt életed borús félelmeket, mélységes sajnálkozást és sötét előérzeteket? Mit tennétek akkor? Nos, mi mást tennétek, minthogy - ahogyan már korábban is tettétek - visszatérnétek erre a nagy Igazságra, hogy Jézus meghalt mindenkiért, aki hisz, és bízva benne, azt mondanátok...

*"Mint bűnös, gyenge és tehetetlen féreg
magamat jóságos karjaidba vetem!
Te légy az én erőm, igazságom, kérlek,
légy Megváltóm, légy Megtartóm és mindenem!"*

Így hajtsd hátra a fejed a párnádra, és érezd, hogy édes a Krisztusban való bizalommal meghalni. Így, szeretteim, *Isten* *haragjától* és *halálos félelmeinktől* az Úr Jézus Krisztus megment minket és menedékké válik azok számára, akik bíznak benne.

És Ő úgyszintén ***menedék Ő, ki megszabadít minden gondunktól***. A szorongástól és nyugtalanságtól ki mentesül közülünk? A megpróbáltatások és gondok közepette, legyenek azok lelki, testi vagy vagyoni gondok - fájdalom, szegénység vagy bármilyen nyomás -, nem áldott dolog-e azt mondani...

*"Az ő útja sokkal rögösebb és*

*sötétebb volt, mint az enyém
Szenvedett Krisztus, az én Uram,*

*oly sokat, és zúgolódjam én?"*

Annak emlékezete, amit Ő elszenvedett érted, menedékké válik a csüggedés és a kétségbeesés ellen! A Barát, akiben bízol, igaznak fog bizonyulni. Ő gyengéden fog bánni veled, bármilyen okból is eredezteted nehézségeidet.

Engedjétek meg, hogy megkérdezzelek mindannyiótokat egyenként – oda menekültetek-e valaha ebbe a Szentélybe? Tudjátok-e azt válaszolni, hogy "igen"? Akkor boldogok vagytok! Menjetek és beszéljetek róla másoknak! Ne hallgasson a nyelvetek! Hadd tudják meg mások, hogy van egy üdvös menhely! Több okod van félni a hallgatástól, mint a beszédtől, ha ilyen védelemről tudsz a bűnök, csapdák és bánatok ellen! Tegyétek közzé a legrosszabbaknak és a legaljasabbaknak, ha találkoztok velük. Tudasd rokonaiddal és ismerőseiddel, hogy Krisztusban van egy biztonságos menedék, és hogy kipróbáltad annak erejét (hitelét) és érvényességét. Személyes bizonyságtételed súlyát Isten Lelke áldja meg megtérésükre! Mindenesetre embertársaid iránti kötelességed és mennyei Jótevőd iránti odaadásod (hűséged) megköveteli ezt a hálás szolgálatot!

Vagy talán még soha nem folyamodtatok ehhez a szentélyhez? Akkor legyetek biztosak abban, hogy a veszélyetek félelmetes és a végzetetek küszöbön áll! Krisztuson kívül nincs remény! Aki nem hisz Őbenne, az már eleve el van kárhoztatva, mert nem hitt Isten Fiában! Ebben a jelen pillanatban - és ki tudja megmondani, hogy a jelen pillanat milyen kritikus lehet - Isten haragja van marad! Rajtad nyugszik, bármennyire is erkölcsös vagy, mint polgár, erényes vagy, mint fiatalember, vagy tiszta és szeretetteljes, mint fiatal nő, - Isten haragszik rád, látva, hogy nem hittél! Az egyetlen szükséges dolog hiányzik nálad. Nincs olyan kifogás, amit fel tudsz ajánlani, ami érvényes lenne. Magatokat a bíróságon kívül helyeztétek. A gonoszok a pokolba kerülnek minden olyan néppel együtt, kik elfeledkeznek Istenről! Ez az a kategória, ahová magatokat soroljátok. Elfelejtettétek Istent! Elhanyagoltátok Krisztust! Soha nem jutottatok nyugalomra!

Ó, figyelj! Nem vágysz menedékre, oltalomra, biztonságos menhelyre? Vágysz rá, hogy elérd? Könnyen megtalálhatod! Ahogy buzgón futsz (és keresed), tisztán fogod olvasni. Ha valóban megalázkodott a szíved és belátod, hogy szükséged van a Megváltóra, Őt könnyen elérheted. Csak adjátok fel minden cselekedeteteket, önigazságotokat, és vessétek magatokat az Ő karjaiba. ● Ezt az **illusztrációt** már korábban is használtam, de ismét megfelel a célomnak. Van egy fiú egy égő házban. Ott kapaszkodik az ablakpárkányba. Ha leesik a földre, darabokra törik. De egy erős ember, aki alatta áll, azt kiáltja: "Fiú, ess le! Elkaplak!" A kezét elengedi, és ő biztonságban beleesik a megmentésére kinyújtott karokba. **Ez az elengedés a hit cselekedete, és ez által megmenekül.** Ilyen hitet kérek most tőletek - engedjetek el mindent, amibe eddig kapaszkodtatok - csak essetek a Megváltó karjaiba, és az Ő szent keblén megnyugvást találtok. Tőle függjetek, és csakis Tőle. Ez minden, amit kérün k tőletek! Azt mondod, hogy nem vagy alkalmas? Hallottál már valaha alkalmasságról (megfelelőségről) egy szentély kapcsán? A legrosszabb tolvajok, sőt még a gyilkosok is a szentélybe szoktak menekülni! Bármilyen hitványak is vagytok, Krisztus szélesre tárja előttetek az Ő engesztelő szentélyét, hogy odamenjetek és menedéket találjatok...

*"Ne hagyd, hogy visszatartson lelkiismereted,
és ne álmodozz képzelt megfelelőségről ma.
Csak azt kéri, hogy érezd, rá van szükséged -
s ezt is Ő adja meg neked:*

*ez az Ő Lelkének legelső fénysugara."*

Igazán örülnék, ha a Szentlélek erejével meggyőzhetnék néhányatokat, hogy meneküljetek Jézushoz, és egyedül rá hagyatkozzatok. Ez lenne életetek legboldogabb napja, egy új élet kezdete! ● Jól emlékszem arra, amikor Uramra és Mesteremre néztem, és Őbenne találtam meg a megváltást. Soha nem tudom elfelejteni azt a boldog napot, amikor Jézus elvette bűneimet. Nagy szeretettel és komolyan kérlek benneteket, hogy nézzetek Rá - és így megvilágosodik a szemetek. Bízzátok magatokat a megfeszített Megváltóra, és békét és vigasztalást találtok lelketekben.

**II.**

Másodszor, Jézus Krisztus egy Szentély abban az értelemben, hogy **EGY ISTENTISZTELETI HELY**.

Manapság gyakran halljuk, hogy az emberek kizárólag szent helyekről beszélnek. Néha szentélynek neveznek valamilyen épületet, legyen az plébániatemplom vagy magánkápolna. Úgy vélem, hogy ez a szónak téves használata, ha kizárólagosan erre használják. Egyik hely sem szentebb a másiknál! Azoknak, akik közeledni akarnak az Úrhoz, emlékezniük kell arra, hogy-

*"Bárhol kereshetjük, s megtalálhatjuk Őt,
és minden hely, ahol élünk, megszentelt föld."*

Nem más, mint a judaizmus maradványa, vagy a római katolikus babona eredménye, ha azt feltételezzük, hogy vannak kifejezetten szent helyek, amelyeket téglából és habarcsból vagy felszentelt kövekből építettek. A hálószobád, ahol térdet hajtasz, ugyanolyan közel lehet a mennyország kapujához, mint az a nagyszerű katedrális, amelynek magas boltozatán évszázadok óta felcsendült a dicsének zenéje!● Jézus Krisztus azonban egy Szentély! Ő az Ő népe imádatának szent helye! Ezt rejtsd jól a szívedbe! Istent bárhol imádhatod, ha Krisztussal együtt vagy, de ha elfelejted Krisztust, imádatod sehol sem elfogadható, nem lehet kedves! "Senki sem mehet az Atyához, csakis énáltalam" - mondja Krisztus. Soha nem lehet elfogadható a Magasságos előtti imádatod, csak Jézus Krisztuson keresztül.

Egy pillanatra elviszlek benneteket arra a helyre, amit a régi zsidó törvények szerint Szentélynek, a **Szentek Szentjének** neveztek. Mi volt ott? Csak két dolog volt, amit látni lehetett. Az egyik az ***arany füstölő***, a másik pedig az ***Irgalom trónja***, és mindkettő tanulsággal teljes volt. ●Nos, szeretteim, amikor az Úrhoz mentek imádkozni, az első dolog, amire szükségetek van, az a Valaki, aki elfogadhatóvá teszi az imádatotokat. Lássatok ott, a ti Uratok Jézus Krisztus személyében, egy **arany füstölőt**, amely az Ő uralkodó közbenjárásának édes érdemét jelképezi, amely által elfogad Isten benneteket. Amikor a főpap bement a Szentélybe, megtöltötte ezt az arany füstölőt, és ide-oda lóbálta, amíg az édes illatos füst fel nem szállt az Irgalom trónja elé, s be nem töltötte azt. Jézus is pontosan ezt teszi értünk a Mennyben! Mi itt, alant égetjük a tömjént, és az Ő érdemének édes illatfüstje folyamatosan felszáll a magasságos és szent Isten trónja elé. És mi a füstfelhő alatt imádkozunk. ● Jézus szentéllyé válik számunkra, és **soha nem imádhatod Istent helyesen, amíg nem érzed, hogy Jézus érdemei együtt járnak az imádatoddal.** Ha imáidat saját érdemeid tömjénjével illatosítod, és azt hiszed, hogy elfogadhatóak lesznek, nem tudod, mit teszel! De ha látod azt az arany füstölőt, és Jézus érdemein keresztül tekintesz Istenre, akkor imádod igazán Istent - és Krisztus így válik számodra szentéllyé!

A Szentek Szentjének másik berendezési tárgya az **Irgalom trónja** (Kegyelem széke) volt – a frigyláda négyzet alakú fedele, amelyen kiterjesztett szárnyú kerubok voltak. Talán minden imát e kegyelmi szék előtt kellett felajánljanak. Csak egyetlen hely volt, ahol Izrael ajándékai valóban Isten elé kerülhettek - és ez az Irgalom széke előtt volt. ● Nos, szeretteim, amikor Istenhez megyünk, nem mehetünk közvetlenül Hozzá - először az Irgalom székéhez kell mennünk. ● "Semmi közöm egy abszolút Istenhez" - mondta Luther, és teljesen igaza volt. Nem mehetünk Istenhez, csak Jézus Krisztuson keresztül! Isten felé az Ő drága Fiának személyében tekintünk. Istent látjuk Mária Fiában - a názáreti emberben - a Golgota vérző Szenvedőjében. – Őt nézzük, Rá tekintünk, és Jézus Krisztuson keresztül felnézünk a láthatatlan, de örökké dicsőséges Atyához - és Jézus érdemeivel előttünk, az Ő drága vérével az elménk szeme előtt: **Jézus Krisztuson keresztül Istenhez jövünk** - és e Szerelmesben elfogad minket!

De, Szeretteim, attól tartok (attól félek), hogy sok esetben - vasárnap és hétköznap is - megpróbáljuk Krisztus nélkül imádni Istent! Ez soha nem fog sikerülni - nem sikerülhet! Ha valaha is úgy jössz ki az imakamrádból, hogy nem érzed, hogy a vért Isten elé helyezted, akkor elvesztetted az áhítatodat (a csendes perceket)! Ha valaha is úgy távozol ebből a tabernákulumból, hogy úgy érzed, hogy az egész istentiszteletben nem érintett meg Krisztus jelenlétének érzete, az elhangzottak alapján nem gondoltál az Ő drága vérére - az az istentisztelet értéktelen volt - az idő elvesztegetett idő volt! Az Ő érdemének tömjénezése nélkül, az Ő helyettesítő áldozatának Irgalmas széke nélkül nincs Szentély, nincs istentisztelet, nincs Istenhez való közeledés!

**Az Irgalom székének belsejében**, - ha megengedték volna, hogy felnyissuk a fedelet és belenézzünk, - három dolgot láthattunk volna. Először is, egy **arany edényt** láttatok volna, amiben manna volt. Az asztalközösség pedig az istentisztelet egyik legédesebb része. E közösséget a Szentírás úgy határozza meg, hogy együtt esszük a kenyeret. Tehát a manna evése Isten színe előtt ezt a meghitt közösséget jelképezi. De nem kapunk mannát, hacsak nem Krisztus aranyedényéből származik! Nem találok mannát, hacsak nem az Irgalom széke alatt van elrejtve - nem eszünk Istennel, hacsak nem Jézus Krisztuson keresztül jövünk. Ne próbáljatok, kérlek benneteket, Istennel közösséget vállalni a megfeszített Megváltó drága ismeretén kívül! **A kereszt lábától indul Jákob létrája, amelynek teteje a mennyben van. Ha meg akarjátok látni a Szövetséges Istent, akkor szerezzétek meg a hit távcsövét, álljatok vele a Kereszt lábához és nézzetek fel vele, mert sehol máshol nem fogjátok látni Istent, csak Jézusban!** A mennyei mannából nem táplálkozhattok másként, s máshol, csak ha Krisztusból táplálkoztok!

Az istentisztelet másik módja **a szolgálat**, mert Istenért dolgozni a legjobb szolgálat. A frigyláda belsejében ott volt **Áron botja** (vesszeje)**, amely kirügyezett s kivirágzott**. Mi jelentett ez? Ez volt *Áron munkájának jelképe,* amikor arra hívták, hogy Istenért dolgozzon. Szeretnéd tudni, hogy elhívtak-e téged arra, hogy Istennek dolgozz? Keresd az a te „Áron vessződet” Krisztusban! Soha nem lesz rügyező pálcád, ha az Úrról leveszed tekinteted, s csak a látható egyházra nézel. Az Egyház akkor is elhívhat téged, amikor nincs isteni hivatásod. Papok ezrei vannak, akiknek a püspökök keze van a fejükön, általuk felszenteltettek, de akik nem Isten szolgái, és nem nyertek igazán elhívást arra, hogy az emberek között szolgáljanak! De ha Krisztusban látod hivatásodat, ha megkapod Áron rügyező, élettel és erővel teli vesszőjét, Isten Lelke meg fog tartani téged munkádban. *Istentiszteletetekben* és *szolgálatotokban* tehát Krisztusnak kell lennie a szentélyeteknek.

Volt még valami a frigyládában, mégpedig **a kőtáblák**, Isten felbonthatatlan, tökéletes törvényének táblái, szabályosan kiírva. Ha azt akarjátok, hogy a Törvény a szívetekbe legyen írva, ha tökéletes igazságosságra vágytok Isten Törvényének megtartásában, akkor ne magatokban próbáljatok meg Istenhez közeledni, hanem a Közvetítőn, Jézus Krisztuson keresztül kell jönnötök! **Aki tökéletes engedelmességet akar Istennek ajánlani, annak az Isten Szeplőtelen Fiának tulajdonított igazságosságát kell magához vennie**, és ebbe kell felöltöznie, s így kell Istent helyesen imádnia, így Krisztus szentély lesz számára.

Nagyon, nagyon aggódom azért, és komolyan kérem, hogy minden itt lévő Hívő úgymond egy kört húzzon maga köré, és kérje mennyei Atyja segítségét, hogy a Megváltó átszegzett testének meghasadt kárpitján keresztül közeledjen Hozzá lélekben, és szellemileg, teljes szívvel, lélekkel és erővel jöjjön Isten Trónjához, imádva a Magasságost!

**III.**

Harmadik pontunk az, hogy Jézus a Szentély abban az értelemben, hogy Ő **EGY LAKÓHELY**.

Ez talán szokatlan értelmezés, de a Szentírás szerint helyes. ***"Aki a Magasságos rejtekében lakozik, a Mindenható árnyékában nyugoszik az…*** *Elrejt engem az Ő sátrának rejtekében*. A sziklára állít engem." A pap a régi törvény alatt évente csak egyszer ment be a Szentek Szentjébe, de Isten minden egyes papja - és ti mindannyian ilyenek vagytok, akik hittetek - Isten minden papja bemegy oda, és soha többé nem megy ki onnét - legalábbis soha nem kell kimennie! Mindig a Szent helyen tartózkodhat - egy olyan helyen, ahol reggel énekli ébresztő dicséretét - és ahol éjfélkor is Krisztussal vacsorázik.

A Szentély olyan hely volt, ahol mindig csak egyetlen személy lakott, és ez maga Isten volt. A kerubok szárnyai között ragyogott az a titokzatos fény, amelyet Sekinának neveztek. Ott volt a felhőoszlop nappal és a tűzoszlop éjszaka - az isteni jelenlétet jelképezték. Ez volt Isten háza. Senki sem élt Vele, senki sem élhetett Vele. A főpap évente csak egyszer ment be, és onnan ment ki a nagy gyülekezethez.● De most, Krisztus Jézusban, akiben az Istenség egész teljessége testileg lakozik, találunk egy Szentélyt, amelyben lakhatunk, mert benne lakunk - egyek vagyunk vele! Isten Krisztusban volt, megbékéltetve a világot önmagával, nem tulajdonítva nekik vétkeiket. És ahogyan Isten Krisztusban volt, úgy van megírva: "Ti énbennem, és én tibennetek". Ilyen az egység Krisztus és az Ő népe között. Minden hívő Krisztusban van, ahogyan Isten is Krisztusban van. Krisztus tehát a Szentély, ahol Isten és az ember találkozhat egymással, és örökös örömben és vigasztalásban élhet!

Szeretteim, ti mindig Krisztusban laktok? Bárcsak így lenne! Viszonylag könnyűnek találom a Krisztussal való közösséget, de ó, olyan nehéz ezt fenntartani. Amikor az ember felmászik a hegyre, homlokát megfüröszti a napfényben, beszélget Istennel, és úgy érzi, hogy a világ messze lent van a völgyben, akkor az ember átérzi, hogy jó ott lenni! De ah, hamarosan újra lent vagyunk, keveredünk az emberekkel, házasodunk, vívjuk csatáinkat, vásárolunk és eladunk! Ó, bárcsak teljesülne Péter kívánsága, és három sátrat építhetnénk, mert jó ott lenni, ahol az átváltoztatott Mester kinyilatkoztatja magát az Ő gyönyörtől elragadtatott népének!

Ó, bárcsak mindig a lakomaházban élhetnénk, és láthatnánk, hogy a szeretetnek ez a zászlaja mindig felettünk lebeg! ● És hadd mondjam el nektek, hogy megtehetjük! Voltak olyan szentek, akiket Isten megsegített ebben. Ők ugyanúgy együtt voltak Istennel, a műhelyben, vagy amikor a pulton keresztül kereskedtek, mint amikor térdet hajtottak - ugyanúgy voltak Jézussal a mindennapi fáradozásaikban, mint az ünnepi pihenésükben! Miért ne lehetne ez velünk is így? Kívánom, óhajtom, minden fényűzésen felül arra vágyom, hogy Istennel járhassak! Ha ezt megkaphatnám, semmi mást nem kérnék az ég alatt...

*"Ó, bárcsak örökké ott ülhetnék,*

*Máriával együtt, a Mester lábánál,*

*Hogy halljam áldott szavát!”*

Ó, bárcsak bemehetnék az Ő házának ajtaján, és soha nem találnék ki onnan! Ha elhagyjuk az Asztalt, az nem azért van, mert vége a lakomának, vagy mert a Mester elbocsátotta a vendégeket. Ó, nem, soha! Nem Őbenne vagytok megszorítva, hanem önmagatokban. Az Ő drága szeretetének mély, feneketlen tengere mind előttetek van! Ha szomjaztok, az azért van, mert nem akartok inni! Ha a hideg sarkvidéken éltek, távol Krisztustól, az nem azért van, mert az Ő szeretetének napfénye nem tudna felmelegíteni és felvidítani benneteket. Ha egy egyszerűbb hit és egy teljesebb bizalom egyenlítői régióiba érkeznétek, akkor a trópusi meleg minden áldásával beáradna a lelketekbe! ● Jöjjetek hát feljebb, testvéreim és nővéreim! A legalsó szobákból jöjjetek a legmagasabbakba! A Mester lábától jöjjetek az Ő keblére, és az Ő kebléről jöjjetek az Ő ajkára. A külső udvarból vagy sátorból jöjjetek a papok udvarába, és a papok udvarából jöjjetek a Szentek Szentjébe. Előre! Jöjjetek bátran! Az Úr segítsen benneteket az Ő Lelke által, hogy eljöhessetek és lakhassatok a Szentélyben! Ámen.

<https://www.spurgeongems.org/sermon/chs3522.pdf>

## Én és a gyermekek

***Charles H. Spurgeon prédikációja***

*1194. nyomtatott prédikációja, melyet 1874. Szeptember 20-án, vasárnap reggel (Úrnapja reggelén) tartott, Londonban, a Newingtoni Metropolitan Tabernacle-ben*

*Forrás: C.H.Spurgeon:* “I AND THE CHILDREN” Sermon No. 1194. From: The Metropolitan Tabernacle Pulpit, vol. 20

*https://www.spurgeongems.org/sermon/chs1194.pdf*

##### ***“Ímhol vagyok én és a fiak, kiket adott nékem az Úr jelekül és csodákul Izráelben: a Sion hegyén lakozó seregeknek Urától vagyunk mi!- Ézsaiás 8: 18*.**

Lehet, hogy nehézségekbe ütköznénk ennek a versnek a magyarázatával, vagy Ézsaiás prófétára és fiaira vonatkoztattuk volna, ha nem az ihletett szöveg volna a saját magyarázója. Lapozzunk az Újszövetséghez, és a szöveg nem lesz rejtély számunkra; a kulcs a megfelelő szögön lóg. A Zsidókhoz írt levél második fejezetében, a tizenegyedik versnél ezt olvassuk: "Mert mind a megszentelő, mind a megszenteltek mind egyek (egytől valók) amiért nem szégyelli őket testvéreinek nevezni, mondván: Hirdetem a te nevedet testvéreimnek, a gyülekezet közepette dicséretet zengek neked. És ismét: Benne bízom. És ismét: "Íme, én és a gyermekek, akiket Isten adott nekem". Az isteni kinyilatkoztatásból tehát biztos bizonyítékunk van arra, hogy ***a mi Urunk az, aki beszél, és az ő népéről, mint gyermekeiről beszél.*** Ezt a biztos nyomot fogjuk követni.

A szövegkörnyezet - ahogy az az egész Szentírásban a leggyakrabban előfordul - a Megváltó megjelenésének különböző következményeit mutatja be. Sokan elutasítják, mások pedig elfogadják. Izraelben sokak bukását és felemelkedését eredményezni. Azoknak, akik befogadták őt, dicsőség és védelem, másoknak viszont "botlás köve és megütközés sziklája". Az ő evangéliuma még most is "a halál illata a halálra", valamint "az élet illata az életre". A kegyelmi kiválasztás mindig folyamatban van, a szétválasztás folyamatosan folytatódik, és folytatódni fog, amíg az örökkévaló cél teljesen meg nem valósul. Azok, akiket az Úr kiválasztott, érzik a Megváltó vonzerejét, és hozzá jönnek; míg mások szándékosan és gonoszul szemet hunynak fényessége előtt, és elutasítják őt, és ő ott hagyja őket szándékos hitetlenségükben. "Eljött az övéihez, és az övéi nem fogadták be őt, de ahányan csak befogadták, azoknak adott hatalmat, hogy Isten fiaivá legyenek, azoknak, akik hittek az Ő nevében".

Azokról, akik befogadták az Urat, azt olvassuk, hogy Isten bizonyságtétele az ő gondjaikra lesz bízva. "Kössétek be a bizonyságtételt; pecsételjétek meg a törvényt tanítványaim között". A külvilág elutasítja Isten bizonyságtételét; saját gondolatai és véleménye sokkal kellemesebbek számára; de az Úr tanítványai között az ő parancsolatait nagyra becsülik, és tanításait szentül megőrzik. Ők az élő Isten pecsétjét látják az evangéliumon, és ők is egyetértésben ráütik pecsétjüket, hogy Isten igaz; Jézus evangéliumát egészen igaznak fogadják el, és megtartják, és meg is akarják tartani minden ellenállással szemben.

Jézus igaz tanítványai számára eljöhetnek a sötétség időszakai; így volt ez a régi egyházzal, és így lesz ez még most is, de nekik ez a csillag aranyozza be az éjfélt - hogy Krisztus, a Mesterük és képviselőjük várja az Urat, és várja és könyörög a fényesebb és boldogabb időkért. "Várok" - mondja - "az Úrra, aki elrejti arcát Jákob háza elől, és várom őt". Krisztus a judaizmus sötét korszakaiban az evangéliumi nap hajnalát várta, és most is az őrtoronyban áll, és aranykorszakot vár megváltott népe számára. Annyira érdekli őt a jólétük, hogy nem nyugszik addig, amíg fényességük nem ragyog fel, mint az égő lámpás.

Miután így megismertük a kontextust, közelebb kerülünk a szöveghez. Ezen a földön létezik egy nép, amely elfogadta a Messiást, tanítványai lettek, és mindent az ő Uruktól várnak. Erről a népről mondja a szöveg: "*Íme, itt vagyok én és a gyermekek, akiket az Úr adott nekem"*.

Itt először is egy Krisztusnak tulajdonított ***figyelemre méltó kapcsolatot*** kell észrevennünk; másodszor, ***ennek spontán megvallását:*** "Íme, én és a gyermekek, akiket nekem adtál, és harmadszor, ***egy közös funkciót***, amely közös az Úrnak és tanítványainak: "jelek" és "csodák" lesznek Izraelben a Seregek Urától, aki a Sion hegyén lakik.

**I.**

Először is, itt van **egy figyelemre méltó kapcsolat**. ***Jézust atyaként tünteti fel***. Nos, ez nem a pontos teológia vagy a Szentírás formálisabb tanbeli kijelentései szerint történik, és ezért vigyáznunk kell, hogy ne okozzunk zavart a gondolkodásunkban. Jézus nem "az Atya", és mindig gondosan meg kell őriznünk a személyek megkülönböztetését az Istenségben. Isten Fia egy az Atyával, de nem ő az Atya; és vigyáznunk kell, hogy ne tulajdonítsunk a Fiúnak olyan cselekedeteket, amelyek az Atyára jellemzőek. A helyes beszéd szerint az isteni Szentháromság első személyét nevezzük Atyának, aki Jézusnak a halálból való feltámadása által újjászült minket az élő reménységre; és amikor azt mondjuk: "Abba, Atyám", "Mi Atyánk, aki a mennyekben vagy" és "Hála legyen az Atyának", akkor nem az Úr Jézusra, hanem "a mi Urunk Jézus Krisztus Istenére és Atyjára" utalunk.

Mégis, az ***Atya*** cím több okból is nagyon jól alkalmazható a mi Urunkra, Jézus **Krisztusra**. Először is azért, mert ő **a mi szövetségi fejünk.** Helyesen beszélünk "Ádám atyáról", és Jézus a második Ádám, aki újból a fajunk élére áll, és a megváltott emberiség reprezentatív feje. Az emberiségből egyedül ő áll mások előtt, ahogyan Ádám állt, egy szövetség feje, aki másokat is bevon a tetteibe (tettei kihatással vannak a vele szövetségben állókra). A második Ádám tehát joggal tekinthet bennünket gyermekeinek, akikben beteljesedik a szövetségi ígéret: "Az ő magvát is örökkévalóvá teszem". Ahogyan az első Ádám, aki végigtekintve az idők folyamán mindannyiunkon, döbbenten kiálthatott: "Íme, én és a gyermekeim, akiket az Úr adott nekem!", úgy Jézus, amikor a hívők hatalmas seregét nézi, az ő magvát látja bennük, és szent elégtételt talál bennük lelke gyötrelmeire. Mi benne vagyunk (benne foglaltatunk), ő kiáll értünk, és mi ebben az értelemben az ő gyermekei vagyunk.

Urunk **a kegyelem és dicsőség aranykorának Atyja** is. Ézsaiás "született fiúnak" és "ajándékozott gyermeknek", de mégis "örök Atyának" nevezi Őt, és himnuszunk jól fordította le ezt a kifejezést.

*"Ő a korszakok soha meg nem szűnő Ura,*

*Élet fejedelme és béke patrónusa … "*

     Van egy *ezüst korszak,* amelyben most élünk, amelyet Krisztus hozott létre első eljövetele és az evangélium következetes hirdetése által, és van egy eljövendő *arany korszak*, amelyet a szentek örömmel várnak, és amelynek Krisztus lesz az Atyja és Ura. Akkor őbenne és az ő magvában áldott lesz a föld minden nemzete. Sőt, azt is mondhatnám, hogy az áldásokkal teljes örökkévalóság, amelyben a megszenteltek lakni fognak, olyan korszak, amelynek Krisztus az Atyja; és ezért ő joggal nevezhető "az örökkévalóság Atyjának" vagy "örök Atyának".

Ismét egy bizonyos értelemben, Krisztus a mi atyánk, mert ***az ő tanítása által születtünk újjá Istennek***. Ahogyan a lelkipásztorról, aki egy lelket Krisztushoz vezet, azt mondják, hogy lelki szülője egy ilyen léleknek, és valóban, eszközileg az, úgy az Úr Jézus, mint hitünk szerzője, a mi lelki Atyánk Isten családjában, és róla neveztetik minden család mennyen és földön. A mi Urunk, aki sok fiút hoz (vezet) a dicsőségre, valóban az ő Atyjuk, mert ő az, aki szellemi életre hívja, és Isten gyermekei közé helyezi őket. Ő az a "búzaszem", amely, ha nem esik a földbe és nem hal meg, egyedül marad; de mivel meghalt, sok gyümölcsöt terem, és mi - mi mindnyájan, akik hittünk benne - haldokló és feltámadt Megváltónk élő gyümölcsei vagyunk, és nem beszélünk tehát helytelenül, amikor Atyának nevezzük őt. Ő a mi idősebb testvérünk, de úgyszintén "Ő van a saját háza fölött is, amelynek háza mi vagyunk". Az Ige, amely megelevenített minket, Jézus Krisztus által jött hozzánk, aki mindenek Ura.

Most pedig nézzük meg, hogy nincs-e sok **tanítás** **ebben a metaforában**, amellyel az Úr Jézus gyermekeinek neveznek bennünket. A kifejezés először is azt jelzi, hogy ***szellemi életünket tőle kapjuk, mint ahogy a gyermekek az apjuktól kapják származásukat.*** *Tőle vagyunk mi*. Ha ő nem teremtett volna minket, nem lettünk volna a világon; ha ő nem váltott volna meg minket, nem lenne részünk az eljövendő világban. Ha nem hívott volna el minket, akkor még mindig a sötétségben és a halálban lennénk. Ha nem élesztett volna fel (nem támasztott volna fel) meg minket - mert megelevenít, akit akar -, akkor még mindig a bűn völgyének kiszáradt csontjai között hevernénk. Azt, hogy *vagyunk*, az Atya gondviselésének köszönhetjük; de azt, hogy *újjászülettünk*, a mi Urunk Jézus Krisztus kegyelmének köszönhetjük. E nélkül a páratlan terv nélkül, amelynek Krisztus az foglalata (összege, summája) és lényege, nem lenne bűnbocsánat, nem lennénk hívők, nem lennénk Isten családjába fogadott gyermekek, nem lennénk Isten örökösei, nem volnánk papok és királyok, akik Krisztussal együtt uralkodunk örökkön-örökké. Amikor Jézus drága sebeire nézünk, látjuk a sziklát, amelyből minket faragtak, amikor drága vérére tekintünk, látjuk lelkünk éltető vérét. Ő a gyökér, amely minket hordoz, Ő a törzs, amelynek mi vagyunk az ágai.

A gyermekek nem pusztán az apjuktól veszik eredetüket, hanem az **ő édesapjuk természetéhez hasonlóak;** és ez leginkább igaz a mi Urunk és az ő újjászületett népe esetében, mert ő egyrészt hasonlóvá lett hozzánk, másrészt pedig minket is hasonlóvá tett önmagához. Figyeljük meg, hogyan fogalmaz az apostol: "Mivel a gyermekek testből és vérből valók, ő maga is részese lett ezeknek"; "Mind az, aki megszentel, mind a megszenteltek egytől valók"; "Úgy illett neki, hogy hasonlóvá legyen testvéreihez". Ahogyan egy apa együtt érez gyermekeivel, mert azok ugyanabból a húsból és vérből valók, mint ő maga, úgy az Úr is együtt érez népével, mert azok az ő testének, húsának és csontjainak tagjai. Egyetlen apa sem lehet olyan teljesen egy az utódaival, mint Jézus velünk.

Sőt, a mi isteni Urunk ***az ő hasonlatosságára hoz minket***, és az ő természetének részeseivé tesz bennünket. Az igaz hívők úgy hasonlítanak Urukhoz, mint a kisgyermekek az apjukhoz. Ahogy múlt csütörtök este mondtam, a hasonlatosság lehet, hogy bizonyos pontokon karikatúra, így mosolyogva látjuk magunkat a gyermekeinkben ábrázolva és félremagyarázva, mégis ott van, a mi képmásunkat látjuk bennük; és így van Krisztus képmása minden hívő népén, ez nagyon eltorzított és nagyon miniatűr, de mégis az ő szeretetének igazi képmása. Ahogy a fényképész preparált üvegén a képmás jelen van, de ki kell hozni a maga által legjobban ismert eszközökkel, úgy van ez velünk is; Isten képmása megújult bennünk, de kissé rejtve van, és a Szentlélek kezében van, hogy kifejlessze bennünk Krisztus életét, és munkája csak a mi Urunk és Megváltónk megjelenésekor lesz teljes, "mert amikor majd megjelenik, hasonlók leszünk hozzá, mert meglátjuk majd Őt olyannak, amilyen a valóságban".

Úgy vélem, hogy a szövegben nagyon világosan benne van ***a felelősség és a felelősségvállalás gondolata*** is. A gyermekek mindig terhet (felelősséget) jelentenek; és csak néha vigaszt. Nincs olyan szülő, akinek ne lenne gyermeke anélkül, hogy ne lennének kötelezettségei Istennel szemben, hogy vigyázzon rá, és hogy ápolja, gondosan nevelje. Néha ez a felelősség nagyon nehézzé válik, és sok aggodalommal jár. Ahol a lelkiismeret élénk, ott az apaságot komoly dolognak tekintik. ● Nos, Jézus Krisztus, amikor népére tekint, "gyermekeinek nevezi őket, akiket Isten adott neki"; mintha felismerné a rábízott feladatot, hogy megőrizze, oktassa és tökéletesítse saját népét. Emlékezzünk az Atyjához intézett utolsó szavaira, mielőtt szenvedésébe ment: "Megjelentettem a te nevedet azoknak az embereknek, akiket te adtál nekem a világból: a tieid voltak, és te nekem adtad őket, és ők megtartották a te szavadat. Amíg velük voltam a világban, megtartottam őket a te nevedben; akiket nekem adtál, azokat megtartottam, és közülük senki sem veszett el, csak a kárhozat fia; hogy beteljesedjék az Írás." Mint Jákob Lábán juhaira, a mi Urunk is úgy tekintett a választottaira, mint egy szent teherre, amelyért felelős volt; és mielőtt eltávozott volna ebből az életből, számot adott értük a mennyei Atyjának. Most is, a juhok e nagy Pásztora saját megváltottjainak megőrzésével köti le magát, és amikor az utolsó pillanatban maga köré gyűjti megváltott népét, egy sem fog hiányozni, és azt fogja mondani: "Íme, itt vagyunk, én és a gyermekek, akiket nekem adtál". Azért nevezzük tehát Atyának, mert ahogyan az apa gondoskodik a családjáról, és Isten előtt felelős a család neveléséért és oktatásáért, úgy Krisztus maga a kezes a népéért, és elkötelezte magát, hogy a sok fiút vezessen a dicsőségbe.

A gyermekeinkkel való kapcsolatunkban nagyon gyakran nagy ***gondoskodás és szomorúság*** is szerepet játszik. Boldog szülők, akik elmondhatják gyermekükről: "Soha nem okozott nekem bánatot és aggodalmat"! Boldog apa, aki elmondhatja az egész háza népéről: "Egyikük miatt sem volt még bánatom"! Attól tartok, ez igen ritka eset. ● Tudom, hogy ennek az apának, akiről beszélünk, elég gondja és bánata volt a családja miatt; sőt, miattuk olyan terhet viselt, amely a földre teperte őt. Ó, ti szomorú szülők! Vigasztalódjatok, ha a választott családfő nagyobb bánatára emlékeztek, mert minden gyengeségük, bűnük és akaratos tévelygésük rá nehezedett, és gyermekeiért "lelke nagyon szomorú volt, egészen a halálig". Szent atyaságának fájdalmai vezették őt a Gecsemánéba és annak véres verejtékébe; igen, a Golgotára és annak gyalázatos végzetére: mik *a mi* fájdalmaink ezekhez képest? Jézusnak meg kellett *halnia* a családjáért, hogy elmondhassa: "Itt vagyok én és a gyermekek, akiket nekem adtál". Ne tekintsétek tehát különösnek, ha gyermekeitek néha tűzparazsat öntenek kebletekbe, látva, hogy annyi gyötrelembe kerültetek Uratoknak.

De, testvéreim, a gyermekek birtoklása nagyon ***közeli (bensőséges) és drága szeretetet*** jelent. Megpróbálhatjátok szeretni mások gyermekeit, de azt hiszem, hogy a sajátotok iránt mindig lesz egy olyan szeretetteljes gyengédség, amelyet egy idegen gyermeknek nem tudtok megadni, bármennyire is próbálkoztok. A saját gyermekeiteknek végül is, - ez természetes, és ez helyes -, a legmelegebb helyet kell elfoglalniuk a szívetekben. ●Így az Úr Jézus is különleges szeretettel van az övéi iránt, - ő minden ember Megváltója, de különösen azoké, akik hisznek; nekik és nem a világnak nyilatkozik meg. ●Krisztus szeretetét szinte lealacsonyító lenne bármi *emberihez* hasonlítani; annyira csodálatos, annyira isteni, hogy meghaladja az összehasonlítást. Ha a szülők összes szeretetét egy hatalmas heggyé lehetne halmozni - az apák szeretetét és az anyák még gyengédebb szeretetét együttvéve -, akkor sem érné el Krisztusnak népe iránt tanúsított mérhetetlen, hasonlíthatatlan szeretetét. Ki érti annak magasságait és mélységeit, hosszát és szélességét? Ó, te drága Urunk és Megváltónk, az irántunk érzett drága szereteted miatt nemcsak rabbinak, hanem ***Atyának*** szólítunk téged; és amikor azt halljuk, hogy azt mondod nekünk: "*Gyermekeim*, van-e valami ennivalótok?", azt válaszoljuk: "Ó, igen, te egyházad gondos Atyja vagy, a te asztalod, teljes mértékben, bőséggel ellát minket ".

A gyermekek azonban, ha jól viselkednek, ***édes vigaszt és kedves örömöt jelentenek*** a szülő szívének. Ó, szeretem azt a gondolatot, és vágyom arra, hogy elétek tárjam: hogy ahogyan egy apa örül, amikor látja, hogy gyermekei Isten félelmében nőnek fel, amikor figyeli jó jellemüket és tulajdonságaikat, amikor észreveszi küzdelmüket a helyesért, és kísérleteiket, hogy megfékezzék magukban a helytelent - úgy örül Jézus is nekünk. Nagy örömmel szól a szövegünkben: "Íme, én és a gyermekek". Nyilvánvalóan ***elégedett velük***. A látványuk elégedettséget ad neki. Mi szívesen meglátunk mindent, ami jó a gyermekeinkben; gyors szemünk van a szépségeikre; néha talán nem látjuk eléggé azt, ami hiányos vagy rossz: de biztos, hogy Urunknak nagyon éles szeme lehet népe szépségére, mert azt mondja egyházáról: "Te egészen szép vagy, szerelmem, nincs rajtad folt". Mi sok foltot láthatunk magunkon, de ő más szemmel néz ránk. Gondolom, ő a saját igazságosságának lencséjén keresztül néz ránk, tökéletes szeretetének szemeivel. Örömét leli az emberek fiaiban, énekszóval örül nekünk. Soha egy bűnbánati ima sem emelkedik ki egy megtört szívből anélkül, hogy ne örülne Jézus lelke, mert "öröm van Isten angyalainak jelenlétében egy bűnbánó bűnös felett". Soha nem küzd a hívő a rossz ellen úgy, nem viseli türelmesen az elnyomást, s nem győzi le a bűnt, anélkül, hogy Jézus ne örülne. Minden bimbózó kegyelem és növekvő erény elbűvöli őt, ahogyan a szülőket elbűvölik reményteljes csemetéik.

A fiainkban és lányainkban való ***örömünk előre tekint, és felfrissít bennünket azzal a kilátással, hogy milyenek lesznek.*** Mennyi fényes **remény** világítja meg egy anya szívét, amikor fiára vagy lányára gondol! Számít arra, hogy vigasztalást kap tőlük az öregedő éveiben. ● Urunk tudja, hogy az ő népe mivé lesz, és örül neki. Ó, ha láthatnátok magatokat olyannak, amilyenek a jövőben lesztek, nem ismernétek magatokra. Ha csak egy fényképet kapnátok jövőbeli dicsőségetekről, és tanulmányozhatnátok, azt mondanátok: "Vajon leszek-e valóban valaha is ilyen? Leszek-e valaha is olyan szép, ragyogó és tiszta, mint ez a kép?" Most az Úr Jézus olyannak lát titeket, amilyenek lesztek, és gyönyörködik bennetek, és azt mondja: "Ímhol vagyok én és a gyermekek, akiket az Úr adott nekem".

Ha tehát mindezeket a dolgokat összevetjük, bizonnyal belátjuk, mennyire alkalmas az az ábrázolás, amelyben Urunkat úgy van ábrázolva, mint aki saját megváltottai között áll, - mint apa a gyermekei között.

**II.**

Most térjünk rá a második pontra, és ejtsünk néhány szót erről is. Van itt ebben egy **SPONTÁN ELISMERÉS (VALLÁSTÉTEL)**. Azt mondja: "Íme, én és a gyermekek, akiket nekem adtál". Az Úr ***magáénak ismeri el (elismeri)*** a gyermekeit. Néha a gyermekek szégyellik elismerni Őt, és Ő talán mindig szégyellhetné őket, de ő soha nem szégyelli! Habozás nélkül beszél róluk. Így szól: *"Én és a gyermekek".* Becstelenek és méltatlanok, a mocsárba estek és szétszaggatták a ruhájukat, és nem tudom, mi minden ékteleníti őket, de ő azt mondja: "*Ők az én gyermekeim"*, és soha nem gondol arra, hogy elvesse őket. Csodálom, hogy így magáénak vallja őket - de az irántuk való végtelen szeretete és a bennük való határtalan gyönyörködése az, ami arra készteti, hogy azt mondja: "Neveden szólítottalak, az enyém vagy".

Jézus nemcsak nyilvánosan sajátjának tekinti őket, hanem ***örvend (ujjong) bennük***, mint Isten ***ajándékában***: "A gyermekek, ***akiket nekem adtál***", mintha valami többek lennének közönséges gyermekeknél. Ők az Ő "lelke gyötrődésének" megígért gyümölcsei; ők az a jutalom, amelyet Jehova szövetségben vállalt, hogy megajándékozza őt gyötrelmeiért és haláláért. Úgy tekint rájuk, mint élete nagy csatájának zsákmányára, mint élete munkájának koronájára. Salamon Hírámnak, Tírusz királyának adott bizonyos városokat, és ő nem szerette őket, hanem Kabulnak, azaz bűzösnek nevezte őket; de a mi Megváltónk jól érzi magát és igen elégedett jutalmával, szívébe zárja vérével megszerzett (megváltott) örökségét, és örül bennük, mondván: "Íme, én és a gyermekek, akiket nekem adtál".

Figyeljük meg, hogy az Úr nemcsak birtokolja népét és gyönyörködik benne, hanem ***szemléletre szólít fel*** ***(beható vizsgálatra hív)***. Azt mondja: "Íme!" - nézzétek meg őket - nem szégyellem őket. Nézd meg őket, Atyám - nézd meg őket, amint mind megdicsőülnek a te Fiadban, mind megmosakodnak (megtisztulnak) az én véremben, mind felöltöznek az én igazságosságomba - nézd meg őket, és lásd, mennyire megdicsőültem bennük. A te szemed, tiszta tekinteted, bár tele tüzes ítélettel a bűn iránt, nem lát bennük bűnt. A te kezed, bár a bosszú villámát ragadja meg a vétek ellen, nem sújt le rájuk, mert én engesztelést szereztem értük" ● "Íme: én és a gyermekek, akiket Isten adott nekem" - ez egy felhívás szól ***az egész világnak***, hogy nézzen és lásson, "mert ezek a dolgok nem egy sarokban történtek". Jézus nem azért jött a világra, hogy őt és gyermekeit a véka alá rejtsék és ne ismerjék meg; hanem egyenesen kiáll, és mint egy hegyre épített városról, Jézus azt mondja: "Íme, én és a gyermekek, akiket az Úr adott nekem". "Nézzétek meg őket, mert arra valók, hogy nézzék őket; "jelek és csodák" végett vannak ők minden nemzedékben."

És vegyétek észre újra - mert sokkal erőteljesebben hat az elmémre, mint ahogy azt ki tudnám fejezni: "***Íme, én és a gyermekek".*** Megértem, ha egy anya így beszél magáról és a gyermekeiről, de hogy Krisztus, a dicsőség Ura, hogy egyesítse dicsőséges nevét ilyen szegény férgek nevével, az nagyon csodálatos. Tessék! Üljetek le, csodálkozzatok és sírjatok ezen, - Jézus azt mondja: "Én és a gyermekek". Jól énekelte az öreg Rowland Hill,

*"Ha meghalok, fogadj be, rimánkodom kegyelmedért,
Mert Jézus szeretett engem – bár nem tudom miért.
De úgy találtam, mi ketten úgy összetartozunk:
Ő nem akar nélkülem lenni, hisz egyek vagyunk!”*

Jézus nem lesz nélkülünk. Ő ezt nem tudja elviselni. Ti, anyák, számotokra nem elég, hogy ti magatok ágyba térjetek, amikor beköszönt az éjszaka, hanem azt akarjátok, hogy a drága gyermekeitek is biztonságban legyenek. Ha farkasok üldöznének titeket valamelyik oroszországi havas síkságon, nem elégednétek meg azzal, hogy ti magatok megmenekültök, ha gyermekeiteket felfalják. Az lenne a mottótok, hogy "én és a gyermekek". Velük együtt élnél vagy halnál meg. Hányszor előfordult, hogy hóviharban leesett anyákat találtak, meghalva, miközben a kisgyermekeik még életben voltak a keblükön. Az édesanya gyakran levetette ruháit, hogy a kisbabája köré tekerje, és Krisztus is így vetette le minden dicsőségét és kényelmét, és halt meg, hogy bebizonyítsa az övéi iránti végtelen szeretetét. Nem üres mondat ez, amelyben a szeretteivel való egyesülését a valóságban is kifejezi, és az igazsághoz tartozik, hogy egy szent kötelékben köti össze magával őket. El sem tudom mondani, mennyire örülök ezeknek a szavaknak! A számban és a szívemben hordozom őket - "Én és a gyermekek". Áldott legyen a mi Urunk, hogy így szólt!

Mármost, szeretteim, ha Jézus ilyen szeretettel ragaszkodik hozzánk, akkor mi is mindig szeressük Őt; és ha Krisztus ilyen közösséget vállal velünk - "én és a gyermekek" -, akkor mi azt válaszoljuk: Számunkra "Krisztus minden". Hadd álljon ő az első helyen velünk; és legyen a nevünk örökre összekapcsolva az ő nevével, legyünk összekötve vele az élet csomójában. Világos, hogy gyönyörködik bennünk: gyönyörködjünk hát mi is benne; világos, hogy ujjong bennünk; dicsekedjünk hát mi is Vele. Meghív másokat, hogy nézzenek ránk és rá, személjenek minket: hívjuk meg mi is az egész emberiséget, hogy nézzék meg a mi dicsőséges Urunkat! Álljunk Urunk mögé, és állítsuk őt mindig magunk elé. Akárki látogat meg minket, ne hagyjon el minket anélkül, hogy ne venné tudomásul, hogy Jézussal voltunk. Ha megmutatjuk kincseinket, mint Ezékiás tette, kezdjük azzal, hogy megmutatjuk Megváltónkat, mert soha nem jönnek babiloniak, hogy elvegyék tőlünk. "Lelkünk az Úrban dicsekszik", és ebben a dicsekvésben soha senki nem akadályozhat meg minket sem itt, sem a továbbiakban. Elég lesz tehát ennyi, a spontán megvallásból. Ó, legyünk mi is azon boldog társaság tagjai, akikről a mi Urunk ezt mondja majd: "Íme, én és a gyermekek, akiket Isten adott nekem"!

**III.**

Harmadszor - és ebbe vetném bele a diskurzus erejét - van **EGY KÖZÖS FUNKCIÓ**. Krisztus és az ő népe "jelekként és csodákként vannak Izraelben a Seregek Urától, aki a Sion hegyén lakik".

Krisztus és az ő népe is egy célt szolgál. Először is, "jelek és csodák " lesznek ***a bizonyságtétel útján***. Urunkat "Isten Igéjének" nevezik. A szó az egyik elme és a másik elme közötti kommunikáció eszköze; Isten Krisztus által szól az emberekhez, sőt, Krisztus az ő beszéde. Ha tudni akarod, mit akar Isten mondani neked, nézd meg, mi volt és mi van Krisztusban. ● És ugyanígy, csak alacsonyabb fokon, *a hívők Isten szava az emberekhez: ő a népén keresztül szól a világhoz.* Egy boldog keresztyénben Isten azt mondja: "Téged is boldoggá teszlek, ahogyan ezt az embert tettem, ha ugyanúgy keresel engem, ahogyan ez az ember tette". A hívő keresztyénben, aki imáira választ kap, Isten azt mondja az embereknek: "Meghallgatom az imáságaitokat, ha úgy imádkoztok, ahogy ez az ember, az ígéretembe vetett hittel". ● Az egész teremtett világ kinyilatkoztatja Istent, (Istenről beszél), de e kinyilatkoztatás artikulálatlan, és inkább hasonlít egy kép vagy egy hieroglifa tanításához, mint egy tiszta, határozott hanghoz; de mi, testvéreim, Isten szája vagyunk az emberek fiai között, és *viselkedésünk,* *beszélgetésünk, hivatásunk, életünk* a maga teljességében Isten tanúságtétele az emberek előtt; bizonyságtétel az igazságról, az igazságosságról, a szentségről, valamint az éltető Lélek erejéről, a megváltó vér hatékonyságáról és az isteni kinyilatkoztatásban foglalt összes igazságról. Nem üres lapok vagyunk, vagy foltos papírok, és semmi több; hanem Isten által írt levelek, amelyeket körbeadunk az emberek között, hogy elolvassák bennünk, amit Isten mondani akar. ● Nos, ez Krisztusban nagyon világosan így van, az ő szent élete és áldott halála csodálatos tanúságtétel az emberek számára; és ami minket illet, az Úr azt mondta: "Ti is az én tanúim vagytok". ●Szeretném megkérdezni sokakkal kapcsolatban, akik itt vannak, akik hitvallást tesznek: hogy valóban Isten szava vagytok-e az emberekhez? Ha nem, akkor mi haszna van a néma vallásotoknak?

Másodszor, jelek és csodák vagyunk a bűnösök között ***a csodálkozás útján*** (figyelemfelkeltően, csodálkozást váltanak ki). A hívők Isten bizonyságtételének kinyilvánításával egyre inkább különlegesekké válnak az emberek ítélőképességében. Csak keresztyén ember értheti meg a keresztyént. A lelki ember mindent felismer, de őt magát senki sem fejti meg. A testi elme nem tud minket megfejteni, "mert halottak vagyunk, és a mi életünk el van rejtve Krisztussal együtt Istenben". ● Az az ember, akiről soha nem tűnik fel, hogy bármi különös lenne benne, aki olyan, mint a világ emberei, valószínűleg nem keresztyén. Ha te magad is Jézus Krisztusban hívő vagy, a nem megújult emberek félreértenek és félremagyaráznak; de ha mindenki elégedett veled, akkor elég világos, hogy Isten nem elégedett, mert "e világ barátsága ellenségeskedés Istennel". ● Az igazi keresztyéneket a világ általában furcsa (egyedülálló) embereknek fogja tartani. Például azt vallják, hogy ***megtértek***, és így csodálatos változáson mentek keresztül; azt vallják, hogy új életük van, ahhoz képest, hogy korábban halottak voltak. A világ ezt ostobaságnak nevezi. Megújulás! Micsoda fanatizmus! Whitfield és Wesley idejében a könnyelmű lelkek ritka gúnyt űztek az újjászületés gondolatából, és az újjászületés prédikátorát *Wildgoose (vadliba)* úrnak, követőit pedig rajongóknak nevezték. ●A világ most azt a ravasz trükköt alkalmazza, hogy a mi kifejezéseinket és fogalmainkat használja, és valami mást ért alatta; így beszél a keresztség általi újjászületésről, és sok ilyen ostobaságról. **Az "újjászületés" még mindig csoda az emberek fiai számára**.

**Az igazi keresztyén olyan ember, aki hisz a gondviselésben, és hisz Istenben, és ezért nyugodt és rendíthetetlen a szorongattatás idején**; megfigyeli a liliomokat, amelyek nem fonnak, és mégis szépen öltöznek, és a hollókat, amelyek nem vetnek és nem aratnak, és mégis táplálkoznak; és ezért, bár a legnagyobb szorgalommal dolgozik, de nem aggódik, hanem békességben él. A világ irigyli őt, de nem tudja felfogni.

Sőt, a keresztyén olyan ember, akinek **hatalma van az imádságban: kér és kap, kopogtat és megnyílik neki**; a külvilág pedig vagy nem hiszi ezt a tényt, vagy pedig furcsa dolognak tekinti. Ennek így kell lennie, csodálkoznia kell rajtunk. ● Nem azt mondom, hogy egyesek közületek, keresztyén emberek, rendkívüliek, vagy ámulatba ejtően csodálatosak volnátok, nem egyáltalán, nem hiszem, hogy azok lennétek: a csoda az, hogy egyáltalán keresztyénnek meritek magatokat nevezni; de úgy értem, hogy az igazi keresztyén sok tekintetben különös személyiség, annyira különös, hogy mások nem tudják kiolvasni a rejtélyét. Ha egy ember megtér egy istentelen családban, olyan, mint a fiatal hattyú a kacsafészekben: nem tudják megérteni. Azt mondják: "Ez egy furcsa madár! Honnan jött?" Rondának tartják, mert nem olyan, mint a többi. Gyakran az istentelen rokonok úgy vélik, hogy a fiatal megtérőnek elment az esze, vagy hogy természeténél fogva gyenge az értelme; őrültnek állítják be, amikor szomorú, és idiótának, amikor vidám.

A világ nem tudja megérteni ***azt, ahogy a keresztyének elviselik a megpróbáltatásokat*,** hanem keményszívűségnek (érzéketlenségnek) tulajdonítja. Nyugodtnak és higgadtnak látják; nem tombol, nem káromkodik, nem tépi a haját, és ha a legrosszabbra fordul a dolog, akkor is azt mondja: "Ha megöl is engem, bízom benne". Ez zavarba hozza a világiakat, és ez nem csoda, hiszen magát az ördögöt is zavarba hozta. Jóbot egy trágyadombra fektette, kelésekkel borítva, egy cserépdarabbal kaparta magát, szegénységbe jutott, saját felesége kísértette, és barátai vádolták őt. És ez az ember, aki nagyobb győztes volt, mint Makedón Sándor vagy Napóleon, mégis azt mondta: "Mi ebben a különös? A jót elvettük az Úr kezéből, és a rosszat nem vennők-é el? Az Úr adta és az Úr vette el: áldott legyen az Úr neve. Mindezekben Jób nem vétkezett, és nem vádolta Istent bolond módra." Amikor az Úr megengedi, hogy bármelyikünk hasonló próbatételben részesüljön, és támogat bennünket a próbatételben, akkor "sokak számára csodává leszünk".

Az egyik legnagyobb csoda az istentelenek számára a ***keresztyén halálos ágya***. Istentelen embereknél megtörtént, akik teljesen megvetették a vallást, a haldokló szentek szent diadala által a lelkiismeretük megindult, és szinte meggyőzte őket, hogy keresztyének legyenek. Sok hitetlen emlékszik édesanyja szent életére - milyen csendes, milyen szeretetteljes volt, mindig boldoggá tette a házat; és emlékszik arra, hogy mennyire bánkódott, amikor fia kételkedni kezdett anyja Megváltójában. Az ő haldokló számonkérése örökké az emlékezetében fog csengeni; az a haldokló örömteli diadalteljes tekintet abból a szemből, amelyben nem volt más könnycsepp, csak a hátramaradottakért, az az elhaló ének, az a győzelmi kiáltás…, - ó ezeken nem tudja túltenni magát. Ha valaki kételkedni akar, úgy vigyázzon, ne lásson igaz keresztyéneket sem élni, sem meghalni; különben a tények - akarata ellenére - meggyőzik, vagy megnehezítik a kételkedést számára.

Amikor a hívő megtérésre intő bizonyságtétele jellé válik, nem csoda, ha utána ***megvetés tárgyává*** lesz. Mit mondott a világ a Mesterről? "Belzebubnak nevezték a ház Urát"; megvetették és elutasították az emberek, és ha te is a tanítványai közé tartozol, a világ téged is meg fog vetni. Megmondom nektek, mit mondanak rólunk,- "Mindannyian egy rakás hülye, akiket egy ember az orruknál fogva vezet. Mindent elhisznek, amit mond nekik." Mindezt azért, mert hűségesek vagytok a pásztorotokhoz és Isten igéjéhez. Aztán amint látják, hogy téged nem egy ember vezet, hanem magadért felelsz, felkiáltanak: "Ah, te is azok közé a disznófejűek közé tartozol, téged soha nem lehet tanítani; miért nem hiszel úgy, ahogy apáid tették, és miért nem tartod magad a régi egyházhoz?". Ha a világ az egyik oldalon nem tud megsebezni minket, akkor a másikon próbálkozik. Ha nem tudnak minket azzal vádolni, hogy feketék vagyunk, akkor ellenségeink beteges fehérséggel fognak vádolni.

A vádlók készségesen megváltoztatják édes hangjukat, és azt kiáltják: "Á, ez az egész csak egy pénzszerzési terv". Ha a lelkész buzgó, azt mondják: "Az önérdek áll a háttérben. Ha nem a pénz szeretete, akkor a hatalom és a befolyási mánia ". A keresztyén emberekre azt mondják: "Kétségtelen, hogy ez anyagi hasznot hoz neked; sokan kirakják a vallásukat a kirakatukba, és úgy találják, hogy ez elképesztően jól fizet." Ők a saját lelkükben tudják, hogy mentesek vagytok mindenféle baljós indítéktól, de mégsem szólnak igazán felőletek. A Sátánhoz hasonlóan azt mondják: "Vajon Jób ok nélkül szolgálja Istent? Nem állítottál-e sövényt körülötte és mindazok körül, amije van?" ● Eközben, ha a vallás miatt jutnál szegénységre, akkor más nótát fújnának, és azt mondanák: "Szép dolog keresztyénnek lenni! Hát hamarosan cipő nélkül maradsz! Nézd meg, mibe sodrod magad és a családod!" Ha Isten jó bért fizet, az ördög azt mondja: "Csak a béréért szolgálod őt". Ha a jelenlegi áldások kicsik, a régi vádló gúnyosan felkiált: "Szép urat szolgálsz. Nézd, hogy éheztet téged!" ●A világnak nem lehet megfelelni, és nekünk nem is kell megfelelnünk neki! Ahogy Pál mondta: "A világ megfeszíttetett nekem, és én a világnak".

Tudom, hogy mások milyen hangnemet ütöttek meg; ***büszkélkednek az intellektusukkal, és úgy állítanak be minket, mint akik lemaradtunk a korunk mögött***. "Tűrhetetlen és elviselhetetlen számunkra" - mondják - " az imádságban való hit, a megtérés elvárása, az engesztelésben és a tulajdonított igazságosságban való bizalom. Ez egyenesen ostobaság! Az ilyen prédikáció csak a puritánok sírjából visszhangzik. Kétségtelen, hogy a puritanizmus hatalom volt Cromwell idejében, de *ma már* elavult. Fejlettebb gondolkodásra van szükségünk ebben a felvilágosult korban, amikor a vasutak és más nagyszerű fejlesztések ütköznek, és felfedeztük, hogy a világegyetem önmagát teremtette. Nem engedhetjük meg magunknak, hogy lemaradjunk ezektől az intelligens koroktól, és be kell vállalnunk egy pompás váltást, mint más népek teszik".

Ha ez nem sebez meg minket, akkor azt mondják: "Ezek az emberek nem gondolkodók: nincs kultúrájuk", és így ***bolondnak néznek minket***. Aminek mi nagyon örülünk, mert boldogok vagyunk, ha Krisztusért bolondnak neveznek. A keresztyéneket minden korban bolondnak tartották. Ha Svájcban utazol, és látsz egy idiótát, akkor az "*kretén*" - ez a keresztyén. Igen! Ilyen volt a jelszó - a bolondot keresztyénnek nevezték, a keresztyént pedig bolondnak tartották. Mi megelégszünk azzal, hogy kivárjuk az időt, tudván, hogy eljön a nap, amikor a világi bölcseket nemcsak mások fogják bolondnak nevezni, hanem végtelen kétségbeesésükben ők maguk is annak fogják vallani magukat.

De aztán azt mondják: "Ezek az emberek ***szőrszálhasogatón túl pontosak***, felőrlik az életüket!" A magunk megítélése szerint mi vagyunk a legboldogabb emberek a világon, és nem is lehetnénk sokkal boldogabbak az égnek ezen az oldalán; de mivel nem törődünk a hiábavaló élvezeteikkel, a moslékkal és disznóeledellel, ezért szigorúaknak és nyomorultaknak bélyegeznek. Csak azok gondolják ezt, akik semmit sem tudnak rólunk. Nekünk van olyan ételünk, amit ők nem ismernek, és Dánielhez és testvéreihez hasonlóan, bár nem ízlelgetjük a világ finomságait, mégis jobb helyzetben vagyunk, mint azok, akik ezt teszik.

A világ emberei hajlamosak azt mondani: "***Ti olyan bigott emberek vagytok; mindenkit rossznak tartotok, csak magatokat nem***." Hát csodálni kell azt, hogy ha azt gondoljuk, hogy nekünk van igazunk, így nem hisszük el, hogy azoknak, akik ellentmondanak nekünk, igazuk lehet? Ha tudjuk, hogy kettő meg kettő az négy, akkor elég intoleránsak vagyunk ahhoz, hogy azt állítsuk, hogy nem lehet belőlük öt. Az intellektusom lealjasítása, ha elvárják tőlem, hogy elhiggyem, hogy az igen és a nem egyformán helyes lehet ugyanabban a kérdésben; a vallással játszadozók beleegyezhetnek ebbe az ostobaságba, de azok, akik komolyan gondolják, nem tehetik ezt. ● Ha az, hogy biztosak vagyunk abban, hogy amit Isten mond, az igaz, bigottság, akkor mi igenis valljuk azt a bigottságot. Mesterünk azt mondja: "Aki hisz és megkeresztelkedik, üdvözül; aki nem hisz, elkárhozik" - mi ezt hisszük, és a kárhozatra vonatkozó záradékot is, és megelégszünk az utolsó nagy nap ítéletével, hogy az ilyen hit akkor bigottságnak számít-e vagy sem.

Megvetőink gyakran kiáltják: "***Nézzétek, micsoda beképzeltség és gőg! Azt hiszik, hogy ők Isten választottjai,*** és hogy Isten különös kegyelemben részesíti őket, megbocsátja bűneiket és megmenti őket." Pontosan így van! Nevezzük ezt *beképzeltségnek* ha tetszik, mi nem szégyelljük bevallani. Ha látnál egy gazdag embert az utcán járni, és elég nyers lennél ahhoz, hogy azt mondd róla: "Nézd, milyen beképzelt ember, azt hiszi magáról, hogy tízezer fonttal bír ", ő talán csendesen mosolyogna, és azt mondaná: "Igen, így gondolom, és jogosan, mert én több százezer fonttal bírok ". ● Azt mondják, hogy beképzeltek vagyunk, mert örülünk, holott a mi hibánk, hogy nem örülünk jobban. Az Úr nagy dolgokat tett értünk, ezt nem merjük tagadni, és nem is akarjuk. Az Ő fiaivá és lányaivá tett minket, és dicsekednünk kell az Ő nevében. Ha mások összetévesztik örömünket a büszkeséggel, nem tehetünk róla, mert jól tudjuk, hogy a saját lelkünkben minden dicsőséget Istennek adunk.

Amikor a hívők így megvetés tárgyává válnak, amint ez így is lesz, gúnyolódni fognak rajtuk, és rágalmakkal fogják őket sújtani; rossz indítékokat fognak nekik tulajdonítani, és az igazságokat, amelyekért hajlandóak meghalni, személyükben és tanúságtételükben egyaránt támadni fogják: el ***kell viselniük a gyalázatot, és ha ezt megteszik, ismét csodák lesznek (csodáknak bizonyulnak).*** Ha szenvednek, de soha nem állnak bosszút, ha soha nem viszonozzák a gyalázkodást gyalázkodással, ha elviselik és eltűrik a bántásokat, akkor a türelmük csodákká teszi őket. Ahogy az idők múlnak, a szentek, az istenfélők és a krisztusiak (Krisztushoz hasonlók, az Ő képét hordozók), Jézus és gyermekei győzelemről győzelemre fognak jutni. Minden eljövendő korban, - még ha az üldözés tombol is, mint a korábbi időkben történt, - Isten egyháza el fogja viselni, és így legyőzi a világot; babona, eretnekség és világiasság jönni fognak, de az egyház át fog menni a viharon; és a végén, amikor az igazság győzni fog, amikor a Gecsemáné átváltozik Paradicsommá, és a golgotai kereszt szégyene el fog tűnni a "nagy fehér trón dicsőségében": amikor nem lesz többé töviskorona, szegek, szivacs és ecet, hanem amikor Jézust "királyok Királyának és urak Urának" kiáltják ki, és egész népe vele együtt uralkodik: Akkor a szentek valóban jelek és csodák lesznek. Nem tudjátok-e, hogy angyalokat fogtok ítélni, Isten jobbján ülve? Nem tudjátok-e, hogy ti lesztek Krisztus dicsősége azon a napon? Amikor az istentelenek így kiáltanak majd: "Sziklák, rejtsetek el minket, hegyek, boruljatok ránk!"- "az igazak ragyogni fognak, mint a nap az ő Atyjuk országában."

Tarts ki, testvér! tarts ki a végsőkig; légy alázatosan és csendesen hűséges. Ne próbálj csodát tenni, hanem *légy* *csoda*. Ne próbálj meg valami meghökkentő dolgot tenni, hogy felhívd magadra a figyelmet; hanem "úgy ragyogjon a ti világosságotok az emberek előtt, hogy lássák jó cselekedeteidet, és dicsőítsék Atyátokat, aki a mennyekben van". Ne higgyétek, hogy a jelenlegi korszak *közönséges* (felszínes) keresztyénsége bárkit is a mennybe visz. Ez hamisítvány és csalás. Nem eredményezi azt, hogy a hívők különbözzenek embertársaiktól; hitet színlel, pedig nincs, szeretetről beszél, de nem mutatja meg, az igazsággal kérkedik, de elpárologtatja azt lapos szeretetével. ● Ó, könyörögjünk, hogy Isten adja vissza nekünk az igazit - szilárd, erős hitet az evangéliumban, valódi hitet Jézusban, valódi imádságot hozzá, valódi lelki erőt. Akkor megint lesz üldözés, de az csak a pelyvát fújja el, és meghagyja a tiszta búzát! ● A világ jobban kedvel minket, mert mi világiasan jobban szeretjük a világot; barátoknak nevez minket, mert eltakarjuk igazi színünket, hüvelybe dugjuk a kardunkat, és eljátsszuk a gyáva szerepét; de ha a régi apostoli módon hirdetjük és megéljük az evangéliumot, hamarosan az ördög üvölteni fog a táborunk körül, és a kígyó magva sziszegni fog mindenfelől, de mi nem félünk mert "a Seregek Ura velünk van, Jákob Istene a mi várunk!".

<https://www.spurgeon.org/resource-library/sermons/i-and-the-children/#flipbook/>

**Szenteste:**

**József gondolata és Isten terve –**

**Mt 1,18-25**

**Máté 1, 18-25**

**Igemagyarázat**

**Matthew Henry kommentárjából**

***Angolról fordította: Borzási Sándor (Lupény, 2009)***

Forrás: http://www.ccel.org/ccel/henry/mhc.i.html

***18 A Jézus Krisztus születése pedig így vala: Mária, az ő anyja, eljegyeztetvén Józsefnek, mielőtt egybekeltek volna, viselősnek találtaték a Szent Lélektől. 19 József pedig, az ő férje, mivelhogy igaz ember vala és nem akará őt gyalázatba keverni, el akarta őt titkon bocsátani. 20 Mikor pedig ezeket magában elgondolta: ímé az Úrnak angyala álomban megjelenék néki, mondván: József, Dávidnak fia, ne félj magadhoz venni Máriát, a te feleségedet, mert a mi benne fogantatott, a Szent Lélektől van az. 21 Szűl pedig fiat, és nevezd annak nevét Jézusnak, mert ő szabadítja meg az ő népét annak bűneiből. 22 Mindez pedig azért lőn, hogy beteljesedjék, a mit az Úr mondott volt a próféta által, a ki így szól: 23 Ímé a szűz fogan méhében és szűl fiat, és annak nevét Immanuelnek nevezik, a mi azt jelenti: Velünk az Isten. 24 József pedig az álomból felserkenvén, úgy tőn, a mint az Úr angyala parancsolta vala néki, és feleségét magához vevé. 25 És nem ismeré őt, míg meg nem szülé az ő elsőszülött fiát; és nevezé annak nevét Jézusnak.***

Krisztus testetöltésének titkát imádattal kell szemlélnünk, nem pedig kotnyelességgel fejtegetnünk. Ha *nem ismerjük a Lélek útját,* a közönséges emberi személyek formáltatásában, sem pedig azt, hogy *hogyan formáltatnak a csontok az anyaméhben,* Préd 11,5, sokkal kevésbé tudhatjuk azt, hogy hogyan formáltatott az áldott Jézus a boldogságos szűznek méhében. Amikor Dávid azon álmélkodott, *miként formáltatott és alakíttatott titokban*, Zsolt 139,13-16, valószínűleg lélekben Krisztus testetöltéséről beszélt. Itt találunk egyes körülményeket Krisztus születésével kapcsolatban, melyek nincsenek meg Lukácsnál, bár ott maga a történet sokkal részletesebben van feljegyezve. Előttünk áll itt,

**I.** Mária eljegyeztetése Józsefnek. Urunk anyja, Mária *el volt jegyezve Józsefnek;* nem lépett vele még teljes házasságra, de már ígéretet tett erre; az eljegyzés a házassági szándék ünnepélyes kijelentése volt a jövőre nézve - egy ígérettétel, amennyiben Isten megengedi. Olvasunk olyan emberről, *ki feleséget jegyzett el magának, de még nem vette el 5 Móz 20,7.* Krisztus szűztől született, de egy eljegyzett szűztől; Azért,

**1.** Hogy tisztességgel illesse a házasság állapotát, s hogy ajánlja azt, mint *minden tekintetben tisztességes* intézményt, ellentétben amaz ördögi tanítással, *mely tiltja a házasságot,* s a tökéletességet a magányosságba helyezi. Ki részesült nagyobb megtiszteltetésben, mint a házasságra eljegyzett Mária?

**2.** Hogy megmentse a szent Szűz becsületét, mely másként gyalázatnak lett volna kitéve. Helyénvaló volt, hogy az ő terhessége egy házasság oltalma alatt védelmeztessék, és így igazolva legyen a világ szemében. Az egyházatyák egyike azt mondja: Jobb volt, hogy azt kérdezték: „*Nem az ácsmester fia-e ez?”* mintsem hogy így szóltak volna: „*Nem a paráznának a fia ez?”*

**3.** Hogy az áldott szűznek legyen egy vezetője az ő ifjúságában, egy társa az ő magányában és utazásaiban, egy pártfogója a gondok között, egyszóval legyen egy hozzá illő segítőtársa. Egyesek úgy vélik, József most már özvegyember volt, s azok, akik *Krisztus testvéreinek* neveztetnek (Mt 13,35), Józsefnek előbbi feleségétől származott gyermekei voltak. Az egyházatyák többsége így sejti. József *igaz ember* volt, Mária pedig *egy erényes nő.* A *hívőknek nem szabad hitetlenekkel felemás igában lenniük.* Hanem az istenfélők olyanokat válasszanak házastársul, kik hasonlóképpen azok; csak így várhatnak örömet a kapcsolatból, s csak így remélhetik, hogy Isten áldása kíséri őket a házasságban. Úgyszintén azt is megtanulhatjuk e példából, hogy jó az ha a házassági állapotba megfontoltan lépünk, s nem pedig elhamarkodottan – Jó az, ha a menyegzőt egy eljegyzési frigy előzi meg. Jó előbb időt szánni a meggondolásra, mintsem később hosszú időn át siratni elhamarkodott döntésünket.

**II.** Máriának a megígért maggal való terhessége; *mielőtt egybekeltek volna, viselősnek találtaték,* s ez valóban a *Szent Lélektől* volt. A házasságkötés oly sokáig halasztódott a jegyességi szövetségkötés után, hogy *viselősnek tűnt* mielőtt a házasság ünnepélyesen megköttetett volna, noha a fogamzás előtt már eljegyeztetett. Talán unokatestvérétől, Erzsébettől való visszatérése után történt ez, - hisz *három hónapot* tartózkodott nála, Lk 1, 56, - ekkor József észrevette Márián a terhességet, és ő el nem tagadta. Jegyezzük meg, Akikben Krisztus kiformáltatott, azokban meg is mutatkozik: és *nyilvánvalóvá* lesz, hogy ez az Isten munkája, melyet ő elismer s ami mellett bizonyít. Nos, belegondolhatunk, micsoda jogos aggodalmat okozhatott ez az áldott szűznek. Őmaga jól tudta a fogantatás isteni eredetét; de hogyan bizonyíthatta azt? Úgy *kezelték volna mint egy parázna nőt.* Jegyezzük meg, A nagy és magas kegyelmi előléptetések után, hogy ezek miatt fel ne fuvalkodjunk, számíthatunk valami olyasmire, ami megaláz bennünket, valamiféle gyalázatra, *egy tövisre a testünkben,* sőt *kardra a csontjainkban.* Sohasem volt Évának egy lánya sem úgy kitüntetve, mint Szűz Mária, s mégis ki volt téve annak a veszélynek, hogy a leggonoszabb bűnözőnek fogják nyilvánítani. De nem olvassuk, hogy emiatt emésztette volna magát; hanem, mivel tudatában volt ártatlanságának, szíve békés és nyugodt volt, s ügyét az *igazságosan ítélőre* bízta. Jegyezzük meg, Akik gondosan vigyáznak arra, hogy jó lelkiismeretük legyen, örömmel bízhatnak Istenben, hogy jó hírnevüket Ő megőrzi; s okuk van remélni, hogy tisztázza és napfényre hozza nem csak ártatlanságukat, hanem tisztességüket is.

**III.** József aggodalma, gondja, hogy mitévő legyen ebben az esetben. Elgondolhatjuk, milyen nagy próba és csalódás volt számára azt látni, hogy az, akit oly nagyra tartott, oly nagyra értékelt, ilyen égbekiáltó bűn gyanúja alá került. *Hát ez Mária?* Kezdett töprengeni: „Miként csalódhatunk még azokban is, akikről a legjobbat gondoljuk. S hogy kiábrándulhatunk, abból is, amitől a legtöbbet várjuk!” Irtózott ily gonosz dolgot feltételezni arról, akit oly jó nőnek hitt; és mégis maga a dolog, amint túl rossz volt ahhoz, hogy menteni lehessen, úgy túl világos is volt ahhoz, hogy tagadni lehetett volna. Micsoda küzdelmet okozhatott ez keblében, egyrészt ama féltékenység között, mely a férfiú haragja, s mely erős, mint a sírverem, s másrészt ama ragaszkodó szeretet közt, mit Mária iránt érzett! Figyeljük meg,

**1.** A szélsőséget, mit elkerülni törekedett. *Nem akarta őt gyalázatba keverni,* közszemlére állítani. Megtehette volna; mert a törvény szerint, ha egy *eljegyzett szűz leány* paráználkodott, halálra kellett kövezni, 5Móz 22, 23-24. *De ő nem akarta* kihasználni a törvényadta előnyöket, hogy bosszút álljon rajta; ha mégis vétkes, ezt más még nem tudja, és nem is fogja ő dobra verni. Mennyiben különbözött e Józsefben levő lelkület a Júdáétól, ki egy hasonló helyzetben hirtelen kimondta a súlyos ítéletet: *Vigyétek ki őt, és égessétek meg!* 1Móz 38,24. Milyen jó a *dolgokat átgondolni,* mint ahogy itt József tette! Ha több megfontoltság lenne ítéleteinkben és ítélkezéseinkben, úgy irgalmasság és higgadtság is kísérné azokat. A büntetésre való átadatást itt az (angol fordítás) *közpéldának* (elrettentő példának) *való kitevésnek* nevezi: s ez kifejezi, mi kell legyen a büntetések célja: hogy elrettentő figyelmeztetésül szolgáljon másoknak. *Korbácsold meg a káromkodót,* hogy az együgyű nép okuljon belőle.

Egyes szigorú beállítottságú emberek talán hibáztatják Józsefet irgalmasságáért: de itt az ő dicséretére említi ezt az ige: *mivel igaz ember volt,* ezért nem akarta ő gyalázatnak kitenni. *Istenfélő, jó ember volt;* s ezért hajlott arra, hogy irgalmas legyen, miként Isten is irgalmas; s hogy *megbocsásson,* mint olyan, aki saját maga is Isten *bocsánatából él.”* Az eljegyzett leány esetében, ha a mezőn megrontatott, a törvény szeretetből azt feltételezte, hogy *előbb kiáltott* 5Móz 22,26-27, és ezért őt nem büntették meg. József is valamilyen módon szeretetteljesen fogta fel az ügyet; s ebben, *igaz emberként* áll előttünk, ki gyöngéden vigyáz annak hírnevére, aki ezelőtt soha semmi gyalázatos dolgot nem tett. Jegyezzük meg, Hozzánk az illik, sok esetben, hogy szelíden bánjunk azokkal, kik valamilyen bűn gyanúja alá estek, s a legjobbat remélve felőlük, a legjobbra magyarázzuk azt, ami első látásra a legrosszabbnak tűnik, abban a reményben, hogy a dolog jóra alakul. *Summum just summa injuria*. – *A törvény szigora olykor az igazságtalanság tetőfoka*. A lelkiismeretnek ama törvényszékét, mely a törvény szigorát mérsékeli, a *méltányosság törvényszékének* nevezzük. Akik vétkeseknek találtatnak, meglehet, hogy *lesújtva vannak vétkük* miatt, s ezért a *szelídség lelkével kell őket helyreállítani;*  s a büntetést, még amikor igazságos is, mérsékelnünk kell.

**2.** A megoldást, mit talált e szélsőség elkerülésére. Elgondolta magában, *hogy elbocsátja őt titokban,* vagyis kezébe adja az elválásról szóló levelet két tanú jelenlétében, s ezzel maguk között a dolgot befejezettnek tekintik. Mivel *igaz ember volt,* vagyis a törvénynek pontos megtartója, nem akarta őt így feleségül venni, hanem elhatározta, hogy *elbocsátja;* de mégis, iránta való gyöngédségéből fakadóan úgy döntött, hogy a lehető legnagyobb titokban teszi ezt. Jegyezzük meg, a bűnbeesettek szükséges fenyítését lárma nélkül kell végrehajtani. *A bölcsnek szavai a csendben hallhatók.* Krisztus maga sem lármázott, sem nem hallatta szavát. A keresztyén szeretet és a keresztyén elővigyázatosság *sok vétket elfedez,* sőt nagy vétkeket is, ameddig ezt megteheti anélkül, hogy közösséget vállalna velük.

**IV.** József feloldozása e töprengés alól egy mennyből jövő világos üzenet által, 20-21.v. *Mikor pedig (*angolul: *miközben) ezeket magában elgondolta,* s nem tudta mitévő legyen, Isten kegyelmesen vezette őt e dologban, és megnyugvást adott lelkének. Jegyezzük meg, Kik Istentől irányítást, vezetést vágynak, azoknak gondolkodniuk kell magukban a dolgok felett, beszélgetniük kell saját szívükkel. Isten a gondolkozó embert, s nem a gondatlant fogja vezetni. Amikor nem látott kiutat, s a dolgot saját értelme szerint mindenképpen meg hányta-vetette, akkor lépett közbe Isten az ő tanácsával. Jegyezzük meg, Isten ideje akkor érkezik el, hogy népének oktatást adjon, amikor erejüknek végére jutnak, és nem látnak semmi kiutat. Isten vigasztalásai akkor a leggyönyörűségesebbek a léleknek, amikor számtalan aggódások környezik őt (Zsolt 49,19). Az üzenetet *az Úrnak az angyala hozta* Józsefnek, talán ugyanaz a követ mely Máriának hozta a fogantatás hírét – Gábriel angyal. Most a mennyel való kapcsolattartás az angyalok által, mellyel a pátriárkák úgy ki voltak tűntetve, de ami hosszú időn át szünetelt, elkezdett újra megújulni; mert amikor *az Elsőszülöttet bevezeti a világba,* az angyalok odarendeltetnek, hogy minden mozdulását figyelemmel kísérjék. Hogy Isten manapság láthatatlan módon, melyen mértékben használja övéi érdekében az angyalok szolgálatát, ezt nem tudjuk pontosan megmondani; de afelől biztosak vagyunk, hogy ők mind *szolgáló lelkek,* a hívők javára. Ez az angyal álomban jelent meg Józsefnek, amikor mélyen aludt, amint hajdan az atyákhoz beszélt olykor Isten. Amikor csendben, nyugodt lelkületben találtatunk, akkor vagyunk a legjobb állapotban az isteni akarat kijelentésének befogadására. A Lélek a csendes vizek felett lebeg. Ez az álom kétség nélkül magán hordozta annak biztos jegyét, hogy Istentől származik, és nem a hiábavaló képzelet szüleménye. Mármost,

**1.** József itt *irányítást kap, hogy* vigye teljességre szándékozott házasságát*. Az a*ngyal így nevezi őt: *József, Dávidnak fia;* Eszébe juttatja, Dáviddal való kapcsolatát, hogy felkészítse őt e meglepő hír elfogadására: hogy családi kapcsolat fűzi a Messiáshoz, akiről mindenki tudta, hogy a Dávid leszármazottja fog lenni. Olykor megtörténik, hogy amikor nagy örökség hárul valakire, ki alacsonysorsban él, nem veszi komolyan, nem fogadja, hanem veszni hagyja. Szükséges volt tehát a szegény ácsnak emlékezetébe idézni magas származását: „Értékeld magad, József, te a *Dávid fia* vagy, akitől a Messiás származik.” Így mondhatjuk mi is minden igaz hívőnek: „Ne félj, Ábrahám fia, te Isten gyermeke, ne feledd születési méltóságodat, mennyei eredetedet.” *Ne félj magadhoz venni Máriát, feleségedül* (így is fordítható). József azt gondolta, hogy Mária terhessége paráznaságból van, s *félt őt magához venni,* nehogy ezáltal vétket vagy szégyent vonjon magára. Ó, nem, mondja Isten, *ne félj,*  nem így áll a dolog. Vagy meglehet Mária elmondta neki, hogy a Szent Lélektől van áldott állapotban, s talán hallhatta azt is, amit Erzsébet mondott neki, Lk 1,43, amikor őt az *ő Ura anyjának nevezte;* s ha így volt, akkor attól félt, hogy elbizakodottság lenne részéről egy ilyen nőt feleségül vennie, ki szentségben sokkal felette áll. De bármilyen forrásból támadtak is félelmei, azok mind lecsendesíttettek ez ige hatására: *Ne félj magadhoz venni Máriát, a te feleségedet.* Jegyezzük meg, Nagy kegyelem, ha félelmeinkből kiszabadíttatunk, és kételyeink eltávolíttatnak, s így dolgaink jó kimenetelre jutnak.

**2.** Értesülést kap ama *szent dolog* felől, mellyel eljegyzett felesége most várandós volt: ami benne fogantatott, az isteni eredettel bír. Távolról sem áll fenn a veszély, hogy feleségül véve őt, őmaga beszennyeződnék, sőt ellenkezőleg, ezáltal a lehető legnagyobb méltóságban részesül. Két dolgot ad itt tudomására az angyal:

**(1.)** Hogy jegyese *a Szentlélek ereje által* fogant, nem a természet rendje szerint. A Szent Lélek, a ki a világot létrehozta, most létrehozza a világ Megváltóját, s *testet ad neki,* amint ez megígértetett számára, midőn így szólt: *Íme jövök…* Zsid 10,5. Innen van, hogy az mondatik róla, hogy *asszonytól lett* (Gal 4,4) sőt, hogy ő ama *második Ádám, aki a mennyből való,* 1Kor 15, 47. Ő az *Isten Fia,* és mégis, annyira egyesült anyja lényegével, hogy az ő *méhe gyümölcsének neveztetik,* Luk 1,42. Szükséges volt, hogy az ő fogantatása a közönséges fogantatástól eltérően történjék, hogy ezáltal bár részesévé vált az emberi természetnek, de tiszta maradhasson annak romlottságától és szennyétől, és ne vétekben fogantassék és formáltassék. A történészek beszélnek egyesekről, kik hiábavalóan azt állították magukról, hogy isteni erő által estek teherbe; ilyen volt például Nagy Sándor anyja; de a valóságban senkivel sem történt meg ez, a mi Urunk anyját kivéve. Az Ő neve úgy ebben, mint minden másban is: *Csodálatos.* Nem olvassuk, hogy Szűz Mária hírül adta volna valakinek is e nagy tisztességet, melyben részesült: hanem szívében magasztalta az Urat; s ezért Isten egy angyalt küldött ennek hitelesítésére. Akik nem keresik saját dicsőségüket, bírni fogják azt a dicsőséget, mely Istentől való; ez az alázatosak részére van félretéve.

**(2.)** Hogy ő fogja világra hozni, megszülni a *világ Üdvözítőjét*  21.v. *Szülni fog egy fiat;* S hogy ki lesz ő, ki van fejezve

 **[1.]** Abban a névben, mellyel Fiát kell nevezze: *Nevezd az Ő nevét Jézusnak.* A Jézus név azonos Józsuéval, csak a végződésben van egy kis változás, a görög nyelvhez való alkalmazkodás miatt. Józsué Jézusnak neveztetik Csel 7,45-ban és Zsid 4, 8.-ban a görög (Septuaginta) Bibliában. Két személyről olvasunk az Ószövetségben, kik ezt a nevet viselték, kik mindketten kiváló előképei voltak Krisztusnak: Józsué, ki Izráel vezére volt Kánaánban való első letelepedésükkor, és Jóshua, ki főpapjuk volt második letelepedésükkor, a fogság után, Zak 6, 11-12. Krisztus a mi Józsuénk, ő a *mi üdvösségünk fejedelme,* s ő a mi Jóshuánk, *vallásunk Főpapja,* s mindkét tisztségében a mi Üdvözítőnk; – egy Józsúé, ki a Mózes helyére lépett, s megtette értünk azt, amit a *törvény képtelen volt megtenni, mivel erőtlen volt.* Józsuét e névadás előtt Hóseásnak hívták, de Mózes a neve elé állította a Jehovah név első szótagját, s így tette őt Jehoshuává, Józsuévá, 4Móz 13,16, jelezve, hogy a Messiás, ki ezt a nevet fogja viselni maga Jehova lesz; ezért tehát *mindenképpen képes üdvözíteni;* és *nincs is üdvösség rajta kívül, más névben.*

 **[2.]** A névadás megindokolásában: *Mert ő szabadítja meg* az ő *népét annak bűneiből;* nemcsak a zsidókat (hisz *az övéi közé jöve, és az övéi nem fogadák be őt)* hanem *mindazokat, akiket az Atya néki adott, elválasztás által,* s kik magukat néki adták *szabad akaratjukból.* Oly király Ő, ki *védelmezi* alattvalóit, és miként hajdan Izráel bírái, *megszabadítja őket.* Jegyezzük meg, Akiket Krisztus megszabadít, azokat *bűneiktől szabadítja meg:* bűneik terhétől az ő *halálának érdeme által,* és a bűn uralmától az ő *kegyelmének Lelke által.* Megszabadítva őket a bűntől, megmenti őket a haragtól és az átoktól is, s minden itteni és halál utáni nyomorúságtól. Krisztus azért jött, hogy megszabadítsa népét, de nem a *bűneiben,* hanem a *bűneiből.* Azért jött,hogy szabadságot szerezzen számukra, de nem *bűnre való szabadságot,* hanem *bűntől való szabadságot;* hogy *megváltsa őket minden hamisságtól, (*Tit 2,14); s *így váltsa meg őket az emberek közül,* (Jel 14,4), önmagának, ki *a bűnösöktől elválasztatott.* Ezért hát azoknak Szabadítója ő, akik elhagyják bűneiket, s magukat átadják Krisztusnak, mint az *ő népe;* s ezek részesednek a nagy üdvösségben, melyet végbevitt, Róm 11,26.

**V.** Az írás beteljesedését mindebben. Ez evangélista, mivel zsidók között írta evangéliumát, sokkal gyakrabban utal erre, mint a többiek. Itt az ótestamentum próféciái beteljesedést nyernek Urunkban, Jézusban; s ez bizonyítja, hogy ő volt az eljövendő, és nem kell mást várjunk; mert *Ő az, akiről a próféták mind bizonyságot tesznek.* Nos, Krisztus születésekor beteljesedést nyert az az Írás, melyben egy jel ígéretét adja Isten Akház királynak, És 7,14: *Ímé, a Szűz fogan méhében;* ahol a próféta, hogy Isten népét a Sénakhérib megszállása alóli szabadulás reménységére bátorítsa, figyelmezteti őket, hogy nézzenek a Messiásra, ki a zsidó népből, a Dávid házából fog származni; s innen könnyű volt levonni a következtetést, hogy bár úgy az egész nép, mint a Dávid háza pillanatnyilag nyomorúságban volt, de sem az egyiket sem a másikat nem fogja Isten elpusztulni hagyni, amíg ilyen nagy megtiszteltetést és áldást tartogat fenn számukra. Istennek az ótestamentumi gyülekezet részére szerzett szabadításai előképei voltak a Krisztus általi nagy szabadításnak; s ha Isten megteszi a nagyobbat, bizonyára nem marad adós a kisebbel sem.

Az itt idézett prófécia méltán van az „Ímé” szócskával bevezetve – mely figyemességre szólít, és csodálatot fejez ki, mert a kegyességnek titka áll itt előttünk, amely *minden versengés nélkül igen nagy*, hogy *Isten megjelent testben.*

**1.** A jel, mely adatott, az, hogy *a szűz szülni fog. A szűz fogan az ő méhében,* s általa fog megjelenni az Ige testben. Az „*Almah”* szó „szüzet” jelent, a legszigorúbb értelemben, olyat, mint amilyennek Mária vallja magát lenni, Lk 1, 34, „*én férfiút nem ismerek”;* ha másképp történt volna, semmi csodálatos nem lett volna e jelben, holott valami rendkívülire mutatott. Már a bűnesetkor jelezve volt, hogy a Messiás szűztől fog születni, hisz kijelentetett róla, hogy az *asszony magva* lesz; tehát az asszony magva, s nem a férfié. Krisztusnak szűztől kellett születnie nemcsak azért mert születése *természetfeletti* kellett legyen és mindenestől rendkívüli, hanem mivel szeplőtelennek és tisztának, a bűn szennyétől mentesnek is kellett lennie. Krisztus nem egy királynőtől vagy fejedelemasszonytól akart megszületni, mert nem külső pompában és ragyogásban akart megjelenni; hanem egy szűztől, hogy lelki tisztaságra tanítson bennünket, hogy meghaljunk minden érzéki gyönyörnek, s oly tisztán megőrizzük magunkat, a világtól, s a test tisztátalanságaitól, hogy *szeplőtelen szüzekként állíttassunk egykor a Krisztus elé.*

**2.** E jel által bizonyított igazság, az, hogy ő az Isten Fia, és Ő a közbenjáró Isten és emberek között: „Mert nevét *Immánuelnek fogják nevezni*; vagyis *Immánuel* lesz; s amikor azt mondja „így fogják nevezni”, ez azt jelenti, hogy *Ő lesz az Úr a mi igazságunk. Immánuel* jelentése: *Velünk az Isten; rejtélyes név ez,* de nagyon értékes; Isten *megtestesülten* itt vanközöttünk, s így Isten készenáll *a kibékülésre* irántunk; békességre lép velünk és felvesz minket az Önmagával való szövetségbe és közösségbe. A zsidók tapasztalhatták, hogy Isten velük volt az ószövetségi előképekben és árnyképekben, s a kerubok közt lakozott; de sohasem volt oly közel hozzájuk mint most, amikor az *Ige testté lett;* ez volt az áldott Shechinah. Mily üdvös lépés történt ezáltal az Isten és az ember közti békesség és kapcsolat helyreállítására, hogy a két természet ekként eggyé tétetett, a közbenjáró személyében! Ezáltal egy pártatlan döntőbíróvá, közvetítővé vált, ki *kezét mindkét fél felé nyújthatja,* mert mindkét természetnek részese. Szemléld ebben a legmélyebb titkot, a leggazdagabb irgalmat, mely valaha is ért minket. A természet világa által látjuk Istent, mint *felettünk levőt*; a törvény fényében látjuk őt, mint aki *ellenünk* van; de az evangélium világosságában *Immánuelként* látjuk Őt, mint *velünk lévő Istent*, a mi saját természetünkben, és (ami sokkal több) mint a ki a mi pártunkon áll (a mi érdekünket képviseli). Ebben jelentette ki Üdvözítőnk *irántunk való szeretetét.* Krisztus e nevével, *Immánuellel* összehasonlíthatjuk az evangéliumi templomnak adott nevet, Ezék 48,35. *Jehovah Shammah* – *Ott lakik az Úr*; a Seregek Ura velünk van.

Nagyon helyénvaló azt is megjegyezni, hogy e jövendölés, mely arról szólt, hogy *Immánuelnek fogják nevezni,* beteljesedett célját és szándékát illetően, amikor *Jézusnak* neveztetett. Mert, ha nem lett volna Immánuel – *Velünk az Isten,* úgy nem lehetett volna Jézus, - azaz *Szabadító*. És ebben áll az általa szerzett üdvösség, hogy Istent és az embert egymáshoz közel hozza; ez volt a terve, hogy *Istent lehozza hozzánk,* s ez képezi a mi nagy boldogságunkat; valamint hogy bennünket *Istenhez vezéreljen,* hogy Vele járjunk, s ez a mi nagy kötelességünk.

**VI.** József engedelmessége az isteni utasítás iránt, *24.v. Felserkenvén az álomból (*mivel ez az isteni álom mély hatást tett rá), *úgy cselekedett, amint az Úr angyala parancsolta néki,* noha ez ellenkezett korábbi érzelmeivel és szándékaival: *feleségét magához vevé:* s ezt gyorsan tette, késlekedés nélkül, és örömmel, minden vita nélkül; nem volt engedetlen a mennyei látás iránt. Mi most ehhez hasonló rendkívüli vezetésre nem számíthatunk; de Istennek ma is meg vannak a maga útjai, hogy a kétséges helyzetekben tudassa velünk akaratát: a gondviselés figyelmeztetései által, a lelkiismeret tusái által, és a hűséges barátok tanácsai révén; mindezeket ha az írott ige általános szabályaihoz mérjük, életünk minden lépéseiben, de különösen az ily nagy fordulatoknál, mint amilyen a Józsefé is volt itt - vezetést fogunk kapni az Úrtól, s biztonságosnak és vigasztejesnek fogjuk találni az engedelmesség útját.

**VII.**  Az isteni ígéretnek beteljesedését, 25.v. *És szülé az ő elsőszülött fiát.*  Ennek körülményei részletesen le vannak jegyezve Luk 2, 1 kk-ben. Jegyezzük meg, Ami a Szentlélektől fogant, soha nem vetél el, nem vész el, hanem bizonyosan életre jön a megfelelő időben. Ami a test akaratából, és a férfiú akaratából származik, az sokszor rosszul sikerül; de ha Krisztus *kiformálódik* a lélekben, úgy Isten maga kezdett el egy munkát, mit teljességre is visz; ami *kegyelemben* fogant, az kétség nélkül *dicsőségben* életre fog törni.

Figyeljük meg itt továbbá,

**1.** Hogy József, noha a házasságot Máriával, eljegyzett mennyasszonyával ünnepélyesen megkötötte, mégis, míg a Szent Magzattal terhes volt, nem közelített hozzá: *nem ismeré őt, míg meg nem szülé.* Sokat elmondtak már Urunk Anyjának állandó szüzességével kapcsolatban: Jeromos nagyon haragudott Helvidiusra, amiért ezt tagadni merte. Az bizonyos, hogy az Írásokból nem lehet ezt határozottan állítani. Dr. *Whitby* hajlik azt gondolni, hogy amikor az van mondva, hogy *József nem ismeré őt, míg meg nem szülte az ő elsőszülött fiát,* ezzel jelezve van, hogy a tartózkodási ok megszűnt, s hogy azután házastársakként együtt éltek, a törvény értelmében, 2 Móz 21,10.

**2.** Hogy Krisztus az *elsőszülött;* s a Szentírás nyelvezete szerint joggal nevezhető így még akkor is, ha anyjának nem lettek volna is több gyermekei ő utána. Nem csupán közönséges értelemben neveztetik Krisztus *elsőszülöttnek,* hiszen *ő minden teremtménynek előtte született,* vagyis minden dolgok Örököse; s Ő *az elsőszülött sok testvér között,* hogy mindenekben Ő legyen az első.

**3.** Hogy *József* *Jézusnak nevezte el,* a neki adott utasítás szerint. Mivel Isten Szabadítónak *rendelte* őt, s ez volt kifejezve e névadásssal, nekünk el kell *fogadnunk* Őt a mi Szabadítónknak, s e rendelésnek megfelelően *Jézusnak,* azaz *a mi Szabadítónknak* kell hívjuk őt.

**Elmélkedések az Áhítat köteteiből,**

 **Mt 1:18-25**

**1989**: 362; **1990**: 364; **1991**: 364; **1992**: 366; **1993**: 364; **1994**: 365; **1995**: 364; **1996**: 367; **1997**: 364; **1998**:365; **2000**:368; **2001**:366; **2002**:418; **2003**:418; **2004**:421

**J. C. Ryle igemagyarázatából**

***angolról fordította: Borzási Sándor (2009. Lupény)***

**Forrás: J. C. Ryle:** Expository Thoughts on the Gospels : A Commentary [**http://www.gracegems.org/Commentaries.htm**](http://www.gracegems.org/Commentaries.htm)

**Máté 1,18-25.**

 Ez igeversek két nagy igazság ismeretébe vezetnek be minket. Tudtunkra adják, miként vette magára az Úr Jézus Krisztus a mi természetünket s miként lett emberré. Úgyszintén elmondják azt is, hogy az Ő születése csoda volt. Anyja, Mária szűzként szülte őt.

 Ezek nagyon rejtélyes titkok. Oly mélységek, melyek megmérésére nincs eszközünk. Oly igazságok, melyeknek megértésére nincs elégséges értelmünk. Ne próbáljunk megmagyarázni oly dolgokat, melyek messze felülmúlják gyenge felfogásunkat. Elégedjünk meg annyival, hogy tiszteletteljes hittel elfogadjuk, s ne filozofáljunk olyan dolgokról, melyeket nem tudunk megérteni. Elég számunkra annyit tudni, hogy Annál, Aki a világot teremtette, semmi sem lehetetlen. Biztonsággal megnyugodhatunk az Apostoli Hitvallás szavaiban: „Jézus Krisztus fogantaték Szentlélektől, és születék Szűz Máriától“.

 Figyeljük meg **József eljárását,**amint e versekben le van írva. Csodálatos példaképe a kegyes bölcsességnek és a másokkal szembeni viselkedésnek. Észrevette, hogy valami „gonosznak látszik“ abban, ki neki jegyeztetett feleségül. De semmit sem cselekedett elhamarkodottan. Türelmesen várta, hogy a tennivalók útja tisztázódjék. Minden bizonnyal Isten elé tárta ügyét imában. „Aki hisz, az nem fut“ (És. 28,16).

 József türelme kegyelmesen meg lett jutalmazva. Közvetlen üzenetet kapott Istentől az aggodalmat okozó dologra nézve, és azonnal felszabadult minden félelemtől. Milyen jó Istenre várni! Ki az, aki valaha is gondját szívbéli imában Istenre vetette, s csalódott volna Benne? „Minden te utaidban megismerd Őt; akkor Ő igazgatja a te utaidat“ (Péld. 3,6).

 Figyeljünk fel e versekben**az Úrnak adott két névre***.* Az egyik „Jézus“; a másik „Immánuel“. Az első kifejezi az ő tisztségét, a második pedig az Ő természetét. Mindkettő mély üzenetet hordoz.

 A **Jézus** név „Szabadítót“ jelent. Ugyanaz a név, mint Józsué az Ótestamentumban. Azért adatott Urunknak e név, „mert Ő szabadítja meg népét annak bűneiből“. Ez az Ő különleges hivatása. Megszabadítja őket a bűn terhétől (vétkességtől), azáltal, hogy megmossa őket saját engesztelő vérében. Megszabadítja őket a bűn uralma alól, azáltal, hogy szívükbe adja megszentelő Lelkét. S végül megszabadítja őket a bűn jelenlététől, midőn majd e világból kiveszi őket, hogy Nála megnyugodjanak. Meg fogja szabadítani őket a bűn minden következményétől, amikor az utolsó napon dicsőséges testet fog adni nekik. Mily boldog és szent a Krisztus népe! A gyásztól, kereszttől és háborúságtól még nincsenek felmentve, de örökre „megszabadíttattak a bűntől“. Megtisztíttattak a bűn szennyétől, vétkességétől Krisztus vére által. Alkalmasakká tétettek a menny számára Krisztus Lelke által. Ez az üdvösség! Aki bűneihez ragaszkodik, az még nincs megmentve.

 „Jézus“ nagyon bátorító név a megterhelt bűnösök számára. Ő, aki Királyoknak Királya és Uraknak Ura, joggal vehetett volna magára valami sokkal magasabbrendű nevet. De nem így tett. E világ uralkodói gyakran nevezték magukat „Nagy“-nak, „Világhódító“-nak, „Vitéz“-nek, s így tovább. Isten Fia részére elég volt, ha magát „Megmentő“-nek, „Szabadító“-nak nevezte. Az üdvösségre vágyó lelkek biztonsággal közeledhetnek az Atyához, s bizalommal járulhatnak Hozzá Krisztus által. Az Ő tisztsége és egyben legnagyobb gyönyörűsége az, ha kegyelmet, irgalmat osztogat. „Nem azért küldte az Isten a Fiát a világra, hogy kárhoztassa a világot, hanem hogy megtartassék a világ általa“ (Ján. 3,17).

 Jézus neve különlegesen édes és drága a hívők számára. Gyakran tett velük jót, amikor királyok és fejedelmek kegyére nem számíthattak. Azt adta nekik, mit pénzen nem lehet megvásárolni: szívbéli, belső békességet. Megterhelt lelkiismeretüket szabaddá tette, s nyugalmat adott meggyötört szíveiknek. Salamon éneke sok ember tapasztalatát beszéli el, mikor így szól: „A te neved kiöntött drága kenet“ (Én. 1,3). Boldog az az ember, ki nemcsak Isten irgalmáról és jóságáról alkotott általános fogalmakban bízik, hanem „Jézus“-ban hisz.

 Az **Immánuel** név nem fordul elő sokszor a Bibliában. De nem kevésbé figyelemre méltó, mint a „Jézus“ név. Ez az a név, mely Urunknak természetéből fakadóan adatott, mint aki Isten-ember, „testben megjelent Isten“. Azt jelenti: „velünk az Isten“.

 Vigyázzunk, hogy helyesen értsük meg, hogy Urunk Jézus Krisztus személyében két természetnek - az isteninek és az emberinek - az egysége valósult meg. Ez egy legmélyebb fontossággal bíró dolog. Szilárdan le kell szögeznünk elménkben, hogy Üdvözítőnk éppúgy tökéletes Isten, mint ahogy tökéletes ember; s éppúgy tökéletes ember, mint ahogy tökéletes Isten is. Ha szem elől tévesszük e nagy jelentőségű igazságot, félelmetes tévelygésekbe esünk. Az *Immánuel* név bevezet minket a titok teljességébe. Jézus nem más, mint „Velünk az Isten“. Természete a mienkhez hasonló volt mindenben, kivéve a bűnt. De bár Jézus „velünk“ volt emberi testben és vérben, egyszersmind Ő valóságos „Isten“ volt.

 Gyakran fogjuk látni, amint az evangéliumokat olvassuk, hogy Üdvözítőnk fáradt volt, éhezett, szomjazott, sírt és gyötrődött átérezve a fájdalmat, mint bárki közülünk. Mindezekben „az ember“ Krisztus Jézust látjuk. Látjuk azt a természetet, mit magára vett, amikor Szűz Máriától megszületett.

 De azt is fogjuk látni az evangéliumokban, hogy Üdvözítőnk bele látott az emberek szívébe és gondolatataiba, - hogy hatalma volt az ördögök felett, hogy óriási csodákat vitt végbe egyetlen szóval, - hogy angyalok szolgáltak neki, - hogy megengedte egyik tanítványának, hogy így szólítsa: „Én Istenem!“, - és hogy ő ezt mondta magáról: „Mielőtt Ábrahám lett volna, én vagyok“. Mindezekben az „*Örök Istent*“ látjuk. Látjuk Őt, „aki mindenek felett, örökké áldandó Isten. Ámen.“ (Róm. 9,5).

 Ha szeretnők, hogy hitünknek és reménységünknek erős alapja legyen, akkor szüntelen szemünk előtt kell tartsuk Megváltónk *istenségét.* Ő, akinek vérében való hitre fel vagyunk szólítva - a mindenható Isten! Ővé minden hatalom mennyen és földön. Senki sem ragadhat ki minket az Ő kezéből. Ha igazán hiszünk Jézusban, szívünk nem kell nyugtalankodjék, se féljen.

 Ha szenvedéseink, megpróbáltatásaink között édes vigaszra vágyunk, úgy Megváltónk *ember-voltát* kell folyton szem előtt tartsuk. Ő az ember Krisztus Jézus, ki Szűz Mária keblén mint kisgyermek aludt, és ismeri az ember szívét. Együtt tud érezni velünk, s megindul a mi erőtlenségeinken. Ő maga is átélte a Sátán kísértéseit. Tapasztalatból tudta, mi az éhség, szomjúság, fáradság. Könnyezett. Fájdalmai voltak. Ezért fenntartás nélkül, bizalommal elé tárhatjuk szomorúságainkat. Nem fog megvetni minket. Bátran kiönthetjük előtte szíveinket; semmit sem kell visszatartanunk. Ő meg tudja érteni népét.

 Mélyen véssük elménkbe e gondolatokat. Magasztaljuk Istent e bátorító igazságokért, melyeket az Újtestamentum első fejezete tartalmaz. Olyan Valakiről beszél nekünk, ki „megmenti népét annak bűneiből“. De ez még nem minden. Tudtunkra adja, hogy e Megváltó: „Immánuel“, - Isten maga - , és mégis *velünk* *lévő* Isten, a miénkhez hasonló testben megjelent Isten. Ez örvendetes üzenet. Valóban jó hír. Hittel és hálaadással forgassuk ez igazságokat szívünkben, s táplálkozzunk velük.

**Reményik Sándor:**

**József, az ács, az Istennel beszél**

Magasságos,
Te tudod: nehéz ez az apaság,
Amit az én szegény vállamra tettél.
Apja volnék, - és mégsem az vagyok.
Ez a gyermek... ha szemébe tekintek,
Benne ragyognak nap, hold, csillagok.
Anyja szemei s a Te szemeid,
Istenem, a Te szemeid azok.
Gyönyörűséges és szörnyű szemek,
Oly ismerősek, s oly idegenek...
Ez az ács-műhely... ezek a forgácsok...
Mit tehettem érte?... mit tehetek?
Én tanítottam fogni a szerszámot,
Mégis rá fogják majd a kalapácsot.
Úgy félek: mi lesz?
Most is ki tudja, merre kóborog,
Tekintetétől tüzet fog a műhely,
Tüzet a világ,. s egyszer ellobog.
Ó, jó volt véle Egyiptomba futni
S azután is óvni a lépteit,
Fel a templomig, Jeruzsálemig,
Míg egyszer elmaradt...
Ó, jó volt, míg parányi rózsaujja
Borzolta szürkülő szakállamat,
Ezüst nyomot hagyott már akkor is,
Komoly nyomot parányi rózsaujja.
S most olyan más az útja...
Vezetném és Ő vezet engemet.
Csak azt tudom, a Te utadon jár,
Magasságos,
De ki tudja a Te ösvényedet?
Te vagy az atyja, - én senki vagyok,
Az Evangéliumban hallgatok,
S hallgat rólam az Evangélium.

**Menekülés**

Megy József és a jámbor kis szamár.

A kis szamáron reszket Mária.

Meg-megriadva hátra-hátranéz.

Ölében alszik féltett kisfia.

József kezében jó nagy durva bot:

Ha kis fiát gonosz kéz bántaná…

De mennyit érne ennyi védelem,

Ha égi Atyja nem vigyázna rá?

*(Szalay Mihály)*

**A Krisztusnak adott nevek jelentősége**

**Charles Simeon** (1759-1836) **1278**. **prédikáció-vázlata.**

*Angolból fordította: Borzási Sándor (2021. December 13. Lupény)*

**Forrás:** Charles Simeon: **THE IMPORT OF THE NAMES GIVEN TO CHRIST, Discourse No. 1278.** <https://bible.prayerrequest.com/7511-simeon-charles-horae-homileticae-commentary-21-volumes/matthew/1/21/1/23/>

***Szűl pedig fiat, és nevezd annak nevét Jézusnak,***

***mert ő szabadítja meg az ő népét annak bűneiből.***

***Mindez pedig azért lőn, hogy beteljesedjék,***

***a mit az Úr mondott volt a próféta által, a ki így szól:***

***Ímé a szűz fogan méhében és szűl fiat,***

***és annak nevét Immanuelnek nevezik,***

***a mi azt jelenti: Velünk az Isten.***

 *( Mt 1,21-23)*

A sorsunkat irányító isteni gondviselés munkái rendkívül rejtélyesek és kifürkészhetetlenek. Gyakran a legsúlyosabb csapások Isten leggazdagabb áldásainak bizonyulnak, amit csak kegyelméből adhat nekünk. Ennek jelentős példáját látjuk az előttünk levő történetben. József eljegyezte magát egy igazán kegyes szűzzel; de egybekélésük előtt a lány olyan állapotban találtatott, ami Józsefnek okot adott a hűsége kétségbevonására. A törvény által megengedett eljárás legkegyelmesebb módját kívánván gyakorolni, elhatározta, hogy titokban elbocsátja. Mennyire lehangoló lehetett ez az eset e szent férfiú számára! De Isten elküld hozzá egy angyalt, hogy felfedje neki a titkot, és kijelentse, milyen céllal kell születnie a gyermeknek, és hogy egy nevet határozzon meg az újszülött számára, ami megjelölje e világban végzendő tisztségét.

**I. A név jelentése**

**Isten gyakran kegyeskedett leereszkedni, hogy neveket adjon egyeseknek –**

[Olykor megváltoztatta a neveiket (Ábrámot és Sárait Ábrahámmá és Sárává); és olykor teljességgel más nevet adott: (Jákóbot Izráellé tette). Több esetben kijelölt egy nevet előre, még mielőtt megfogant volna a gyermek. (Lk 1:13) Mindezekben tévedhetetlen bölcsességgel járt el. Amikor emberek próbáltak előre jelentős nevet adni, csak azt fedték fel, mennyire tudatlanok a jövőt illetően (Éva „Kain”-nak nevezte elsőszülöttét, ami „elnyerést” jelent: talán arra gondolt, hogy most elnyerte a megígért Magot. S valószínűleg hamarosan rájött tévedésére, s második fiát „Ábel”-nek nevezte, ami „hiábavalóságot” jelent. De mennyire melléfogott mindkét esetben! Ez utóbbi Istenéért mártírnak bizonyult; amaz pedig testvérgyilkosnak!) Azonban Isten mindent tisztán lát, elejétől végig. És Krisztus nevének ezen meghatározása jövendölés jelleggel bírt, (előre meghirdette jellemét.) ]

**A Szűz fiának adott elnevezés sajátosan illett rá –**

[„Jézus” egyszerűen „Szabadító”-t jelent (ApCsel 13,23); és ez gyakori név volt a zsidók között. Olykor azokat hívták így, akik nagy szabadítók voltak (Neh 9,27). Sajátos módon ilyen nevet kapott a Nún fia (4Móz 13,16). A „Józsué” név pontosan azonos a „Jézus” névvel, és így is van fordítva ApCsel 7,45-ben és Zsid 4,8-ban. Hatalmas Szabadtó volt Józsué, aki az izraelitákat az ígéret földjére vezette, amit Mózes nem tehetett meg (5Móz 1,37-38). De Krisztus, akinek előképe volt, sokkal nagyobb szabadító! Ő „cselekszi meg értünk azt, amit a törvény nem volt képes megcselekedni” (Rm 8,3. ApCsel 13,39). Isten igazi Izráelét a mennyei Kánaánba vezeti.]

**Egy ilyen jelentős esemény joggal kelti fel figyelmünket, hogy kérdezzük:**

**II. Mi a névadás oka?**

Eltekintve minden más októl, az igében két okot látunk:

**1. Hogy beteljesítse a próféciát –**

[Ézsaiás előre megmondta, hogy a Messiást Immánuelnek nevezik (És 7,14). Az eseményből kitűnik, hogy Isten nem szándékozott szószerinti beteljesedést adni e próféciának. Azonban ennek szelleme be kellett teljesüljön. Mármost a „Jézus” név lényegében egyenértékű „Immánuellel”. „Jézus” azt jelenti: „Isteni Szabadító”; és „Immánuel” pedig: „Isten velünk van!” És az evangélista tudtunkra adja, hogy e név kiszabása e prófécia beteljesítése érdekében történt (Mt 1,22-23). ]

**2. Hogy kijelentse az újszülött tisztségét és jellemét.**

[A szűz fia a világ Üdvözítője kellett legyen. Meg kellett váltania drága áron és nagyhatalommal a népét, mely örök kárhoztatás ítélete alatt volt. Az ő élete volt a váltságbér, amit lelkeikért fizetett (Mt 20,28). Ezért az Ő megváltott tulajdonainak neveztetnek (Ef 1,14. Lásd még 1Kor 6,20 és 1Pt 1,18-19). Úgyszintén a bűn és Sátán fogságában voltak (Lk 11,21. 2Tim 2,26). És Ő egy kiváltképpen való néppé kellett őket tegye, jó cselekedetekre igyekvőkké (Tit 2,14). Sőt, végeredményben a bűn büntetése és fertőzése hatáskörén kívül kellett őket helyeznie. Fontos volt, hogy e nagy munka kifejeződést nyerjen az Ő nevében. És igénk elmondja, hogy épp ezzel a céllal adatott néki a név.]

**III. Benne (e névben) való érdekeltségünk**

[Bizonyára a Jézus nevének a legdrágábbnak kell lennie minden követője számára. Mi lehet nagyobb haszon a bűntől való szabadulásnál? A bűn uralma alóli megmentés kimondhatatlan áldás. A hívő nem kevésbé kívánja ezt, mint magától a pokoltól való szabadulást. A bűn büntetésétől való szabadulás úgyszintén mérhetetlen kegyelem. Mennyire drága a bocsánat egy megterhelt lelkiismeretnek! Milyen édes Isten kegyelmének érzete a halál óráján! Milyen nagy örömmel nézhet a megdicsőült lélek az ítélet napjára! Nos, Jézus mindezt megszerezte számunkra az ő drága vérével, és ingyen árasztja ez áldásokat minden hívő követőjére. Gazdagon adja mindazoknak, akik benne hisznek. Nincs-e hát méltó oka amaz isteni átokformának (1Kor 16,22)? – Nem fognak-e a kövek is azok ellen kiáltani, akik megtagadják tőle a dicséretet? Legyen hát Jézus drága mindnyájunknak! Hangolódjunk rá Izráel dalnokának hálás dallamára (Zsolt 103,1-4).---]

**INTÉS.**

**Nem tehetem, hogy befejezésül ne szólnék röviden azokhoz, akik ez ünnepi időt testi élvezetekkel töltik –**

[A keresztyének nagy többsége nyilván úgy gondolkodik, hogy Krisztus testté létele nagyobb szabadságot ad nekik a bűnre. S ez istentelen gondolkozásmód nagymértékben fokozza vétküket! De milyen őrültség azt képzelni, hogy ilyen állapotban valaha is üdvözülhetnek! Ha így üdvözülhetnének, akkor az angyalnak egészen másképpen kellett volna meghatároznia a Jézus nevének jelentését (inkább azt kellett volna mondania. „Ő szabadítja meg népét az ő bűneiben,” s nem bűneiből). S nyilván ez esetben Krisztus a bűn szolgája lett volna. De ki az, aki az apostollal ne fejezné ki teljes utálatát egy ilyen gondolatra (Gal 2,17)? Urunk világosan megmondta, hogyan fog viszonyulni az ilyen önmagukat becsapó bűnösökhöz (Mt 7,23). – Fordítsuk tehát Krisztus testet öltését azon célokra, amelyekért jött; és szent félelemmel remegjünk, nehogy haragra gerjesszük a Megváltót magát, s így kérlelhetetlen pusztítónkká váljék! (2Thess 1,8. Zsolt 2,12 ]

**„Velünk az Isten!”**

**C. H. Spurgeon**

**(1834-1892)**

**1270. (nyomtatásban megjelent) prédikációja**

*Elhangzott 1875 december 26-án, Londonban*

*Angolról fordította: Borzási Sándor, 2012*

*Forrás: „****God with us!****” Sermon No. 1270, from The Metropolitan Tabernacle Pulpit, vol. 21*

*Internetes angol szöveg:*

 *www.spurgeongems.org*

**Alapige: Mt 1,23**

 ***„És nevét Immanuelnek nevezik, a mi azt jelenti: Velünk az Isten.”***

1¶Ezek a szavak: „ami azt jelenti”, olyan édesen csengnek a fülemben! Miért is kellett az „Immánuel” héber szót egyáltalán értelmezni? Vajon nem annak jelzésére, hogy ez velünk, pogányokkal kapcsolatos? S ezért volt szükséges, hogy az akkori pogány világ fő nyelvén, nevezetesen görög nyelven ez meg legyen magyarázva. Ez a kifejezés Krisztus születésénél, hogy „azt jelenti”, és a háromnyelvű felírat a kereszten, az Ő halálánál, elénk tárják, hogy Ő nem csak zsidók Megváltója, hanem a többi nemzeteké (pogányoké) is. – Amint Marseillesben a rakpart mentén sétáltam, nézegettem a kikötőben horgonyzó, a világ minden tájáról összegyűlt hajókat, megfigyeltem a boltok és raktárak feliratait. A büfé-feliratok, vagy a benti áruk megnevezései nem csak francia nyelven szerepeltek, hanem angol, olasz, német, görög, s olykor még orosz és svéd nyelveken is. A vitorla-készítők, csónak-építők, vaskereskedők, vagy hajókereskedők irodáin is többnyelvű feliratokat lehetett olvasni, feltárva az információkat sok-sok nemzet fia előtt. S ez világosan jelezte, hogy minden nyelvű és nemzetiségű emberek felé szól a hívás, hogy jöjjenek és vásároljanak; s hogy számítanak jövetelükre, s hogy gondoskodás történt sajátos szükségleteikről. – Ez a kifejezés tehát, hogy „*ami azt jelenti*” világosan jelzi, hogy különféle népekhez van intézve e kijelentés. Igénkben először héberül halljuk, „*Immánuel*”, s aztán le van fordítva görög nyelvre is, *„Velünk az Isten”*. Megmagyarázza, hogy „ezt jelenti”, hogy megtudhassuk, hogy mi is meghívottak vagyunk, hogy minket is örömmel látnak, hogy Isten látta szükségeinket, és gondoskodott rólunk, s hogy most szabadon jöhetünk! Épp mi, akik pogányokból való bűnösök voltunk, és Istentől távol éltünk! – Őrizzük meg hódolatteljes szeretettel a drága Név mindkét formáját, és várjunk a boldog napra, amikor zsidó testvéreink egyesítni fogják *„Immánuel”*-jüket” a mi „*Velünk-az-Isten”*-ünkkel.

2¶Igénk a mi Urunk Jézusunknak egy *nevéről* beszél. Az halljuk „Nevét Immánuelnek nevezik.” E mostani időben a gyermekeket olyan nevekkel szoktuk nevezni, melyeknek nincs sajátos jelentésük. Talán apjuk, vagy anyjuk nevével, vagy valamely tisztelt rokon nevéről, de rendszerint nincs semmi szándékolt különös jelentőség gyermekeink nevében. Ez nem így volt a régi időkben. A név jelentett valamit. A bibliai nevek, általános szabályként állíthatjuk: tanítást tartalmaznak. És különösen igaz ez minden névben, amit az Úr Jézusnak adtak. Nála a nevek dolgokra utalnak. „Hívják nevét Csodálatosnak, Tanácsosnak, erős Istennek, örökkévalóság Atyjának, Békesség fejedelmének”, mivel Ő valóban ilyen! *Jézusnak* neveztetett, de nem ok nélkül. Egyetlen más névvel sem lett volna Jézus olyan édes, mert semmilyen más név sem tudta volna igazán kifejezni az ő nagy munkáját, hogy népét megváltsa bűneiből. Amikor azt halljuk, hogy így, vagy úgy *neveztetett*, ez azt jelenti, hogy Ő valóban *olyan*. – Nem tudok róla, hogy Urunk az Újtestamentumban, ezután valahol Immánuelnek lett volna nevezve. Nem találom, hogy apostolai, vagy valamely tanítványa, szószerint ezzel a névvel nevezték volna. De azt látjuk, hogy a dolog lényegét tekintve ezt tették, mert úgy szólnak róla, mint aki „testben megjelent Isten”. Hirdetik, „Az ige testté lett, és közöttünk lakozott, és láttuk az Ő dicsőségét, mint az Atya egyszülöttjének dicsőségét, aki teljes volt kegyelemmel és igazsággal.” Nem használják szószerint e nevet, de újra és újra jelentését adják. Magyarázzák, és szabadon, a mi tanításunkra lefordítják, miközben hirdetik a fenséges cím értelmét, és különféle módon értésünkre adják, mit is jelent az, hogy *velünk az Isten* az Úr Jézus Krisztus személyében. A legnagyobb fontossággal bíró dicsőséges tény, hogy mióta Krisztus megszületett e világba, Isten velünk van!

3¶Feloszthatjátok igénket, ha akarjátok, két részre: „Isten” és „Isten velünk”. Egyforma hangsúllyal kell időznünk mindkét szó felett. - Soha egy pillanatra se ingadozzunk a mi Urunk Jézus Krisztus istensége felől, mert az Ő istensége alapvető tanítása a keresztyén hitnek. Meglehet, sohasem fogjuk teljesen megérteni, miként lehet Isten és ember egy személyre korlátozva, hisz ki képes kikutatni s kiismerni Istent? A kegyességnek ezen nagy titkai, Istennek ezen „mélységei” a mi mércénk felett állnak. A mi kis csónakunk könnyen elveszhet e mérhetetlen, végtelen óceánon, ha annyira kimerészkedünk hajtani, míg elveszítjük a világosan kinyilatkoztatott igazság partját. De hadd maradjon a hit kijelentett ténye, hogy Jézus Krisztus, - épp az a Gyermek, aki a betlehemi istállóban feküdt és anyja karjaiba simult, ki szenvedő életet élt e földön, és gonosztevő halálával halt meg a kereszten, - ennek ellenére - „örökké áldandó Isten”, „hatalma szavával fenntartva a mindenséget, mindenek felett uralkodik és örökké áldott!” -- Nem egy angyal volt Ő. Ezt az apostol bőségesen megcáfolta a Zsidókhoz írt levél első és második fejezetében. Nem lehetett angyal, mert olyan dicsőség van tulajdonítva neki, ami sohasem volt angyalokra hárítva. – Nem is valami „alárendelt istenség”, vagy valamilyen „istenségre emelt, felmagasztalt lény” volt Ő, amint ezt értelmetlenül állították némelyek. Mindezek csak álmodozások, üres képzelgések és hamisságok. Éppoly bizonyosan Isten volt Ő, mint ahogyan Isten csak lehetett, egy az Atyával és az örökké áldott Lélekkel. – Ha nem így lenne, nemcsak reménységünk nagy ereje semmisülne meg, hanem ennek az igének az édessége is teljesen elpárologna. A testté-létel lényege és dicsősége épp az, hogy Isten volt az, aki emberi testbe öltözött. Nem látok semmi rendkívülit, semmi vigasztalót, bizonyosat abban, ha valamilyen más lény lett volna az, ki ekként eljön emberi testben. Hogy egy angyalnak emberré kellett volna lennie, ez nem járna nagy következményekkel számomra. Ha valamilyen magasabb-rendű lény öltött volna testet, ez nem hozna örömet az én szívembe, s nem fakasztaná fel a vigasztalás kútfőjét számomra. – De „Isten velünk” – ez pompás gyönyörűség! „ISTEN velünk!”- mindaz, amit „Isten” jelent, az Istenség, a végtelen Jehova velünk van! Ez valóban méltó volt arra, hogy az éjszaka kellős közepén énekre hangolja az angyalokat. A pásztorok megdöbbenve hallgatták csodaszép karácsonyi éneküket: „Dicsőség a magasságos mennyekben az Istennek, és a földön békesség és az emberekhez jóakarat.” Erről igazán érdemes volt előre jövendölniük a látnokoknak és prófétáknak! Joggal jelent meg új csillag az égen! Ez valóban méltó volt arra a gondosságra, mit az ihletés Szentlelke tanúsított a feljegyzettek megörökítésében! Ez úgyszintén méltó volt az apostolok és hitvallók mártírhalálára, kik nem kímélték életüket, a megtestesült Istenért! És testvéreim, ez méltó arra most, e mai napon, hogy komoly igyekezettel törekedjetek terjeszteni a jó hírt! Méltó arra, hogy szent élettel illusztráljátok ennek áldott hatásait! És méltó, hogy boldog halállal bizonyítsuk ennek vigasztaló erejét! Itt van szent hitünk első nagy igazsága: „Minden versengés nélkül nagy a kegyességnek eme titka: Isten megjelent testben!” *Isten* az, Aki megszületett Betlehemben, és „*Isten velünk*.” Isten – ebben rejlik a fenség. „Isten velünk”, ebben rejlik az irgalom. *Isten –* ebben dicsőség van; „Isten *velünk,”* ebből kegyelem árad. Isten, ha egyedül nézzük, joggal sújt rettenettel bennünket; de „Isten velünk” reménységet és bizalmat áraszt a szívünkbe. Vegyétek textusomat a maga egészében, és hordozzátok kebleteken, mint édes illatú mirhát, hogy békével és örömmel hassa át lelketeket! Bárcsak a Szentlélek feltárná szíveteket az igazság előtt, és az igazságot is szívetek számára! Örömmel mondom, egyik költőnk szavaival élve –

*„Testbe fátyolozva szemléld az isteni Fenséget,*

*Üdvözöld a megtestesült Istenséget!*

*Íme, emberként embereknek megjelenjen*

*Jézus, Immánuelünk! Ő van e helyen!”*

Először, *jertek, csodáljuk ez igazságot!* Aztán jertek, *vegyük fontolóra még alaposabban.* És azután *törekedjünk alkalmazva, személyesen magunkévá tenni azt.*

I.

4¶Hadd csodáljuk ez igazságot és ámuljunk felette! „Velünk az Isten!” Álljunk tiszteletteljes távolságra, mint Mózes, ki látva Istent a csipkebokorban, kissé hátrább lépett, és levette saruit lábairól, mert átérezte, hogy szent az a hely, amelyen lábai állnak. Ez egy csodálatos tény, hogy a Végtelen Isten egyszer egy törékeny gyermek testében lakozott, és egy alázatos ember szenvedő alakjában sátorozott népe között. „Isten volt Krisztusban”. „Önmagát megüresítette, és szolgai formát vett fel magára, és emberekhez hasonlóvá lett.”

5¶Figyeld meg először, a *jóságos lehajlás* csodáját, mit e tény tartalmaz. Hogy Isten, aki mindeneket teremtett, felveszi saját teremtményének természetét! Hogy az önmagától Létező egyesül a teljesen Tőle függő és Tőle eredő teremtménnyel, és a Mindenható egy törékeny és halandó lénnyel lép szövetségbe! Az előttünk levő esetben az Úr leszállt a megaláztatás mélyére, egyesült egy olyan természettel, mely nem főhelyet foglalt el a létezés skáláján. Nagy lehajlás lett volna az a végtelen és felfoghatatlan Jehova részéről, ha valamely nemes, magas szintű szellemi lény természetét vette volna magára, mint például egy szeráfét, vagy kérubét. Az isteninek egy teremtett szellemmel való egyesülése felmérhetetlen lehajlás lett volna, de hogy Isten az emberrel lett eggyé, ez sokkal nagyobb! Ne feledjétek, hogy Krisztus személyében az emberi természet nemcsak megelevenítő szellemből állt, hanem úgyszintén szenvedő, éhező, meghaló testből és vérből. Urunk magára vette mindazt az anyagi részt, miből áll egy test. És egy test végül is nem más, mint a föld pora: olyan szervezet, mely a körültünk levő anyagokból áll. Semmi sincs testi felépítésünkben, ami nem lenne fellelhető e föld elemeiben, melyen élünk. Abból táplálkozunk, amit a föld terem, s ha meghalunk, visszatérünk a porba, melyből vétettünk. Hát nem különös nagy csoda ez, hogy e durvább része teremtettségünknek, ez alantas rész, ennek pora, mégis felvétetik ama tiszta, csodálatos, felfoghatatlan isteni Lénnyel való egységbe, akiről mi oly keveset tudunk, és Akit véges értelmünkkel egyáltalán nem tudunk felfogni? Ó, micsoda lehajlás ez! Hagyom, hogy elmélkedjetek rajta csendes perceitekben! Imádattal gondoljatok rá! Meg vagyok győződve, hogy egyetlen embernek sincs igazi fogalma arról, milyen csodálatos lehajlás volt Isten részéről, ekként emberi testben lakozni, és az, hogy *Immánuel* - „Velünk az Isten” legyen számunkra!

6¶De hogy még inkább kitűnjék ennek rendkívüli volta, gondoljátok meg, hogy a teremtmény, akinek természetét Krisztus felvette, olyan lény volt, mely vétkezett. Sokkal inkább kész vagyok elképzelni azt, hogy az Úr magára veszi egy olyan fajnak a természetét, mely sohasem bukott el. De, íme, az emberi faj fellázadt Isten ellen, és mégis, Krisztus emberré lett, hogy bennünket megszabadíthasson lázadásunk következményeitől, és eredeti tisztaságunknál valamivel magasabbra emeljen bennünket. „Isten elküldte az Ő Fiát, bűn testének hasonlatosságában, s kárhoztatta a bűnt a testben.” „Ó, Isten kikutathatatlan mélysége!” – ez minden, amit mondhatunk, amint szemléljük és csodáljuk az isteni szeretetnek ezen lehajlását.

7¶Továbbá, jegyezzétek meg azt is, amint távolról ámultok e csodán, hogy *az erőnek micsoda* csodája áll itt előttünk! Belegondoltatok-e valaha abba, milyen erő mutatkozott meg abban, hogy az Úr egy oly emberi testet alkotott, mely alkalmas volt az Istenséggel való egységre?! Urunk egy csecsemőben öltött testet, mely valóban emberi test volt, de mégis, bizonyos csodálatos módon el volt készítve, hogy kibírja az Istenségnek benne lakozását. Az Istennel való érintkezés rettenetes: „ha rátekint e földre, megrendül az; megilleti a hegyeket, és füstölögnek azok.” Ráteszi lábát Páránra, és ez megolvad, s a Sinai tűznek lángjában felbomlik. Oly erősen belevésődött ez igazság a hajdani szentek elméjébe, hogy ezt mondták: „Senki sem láthatja Isten arcát, úgy, hogy életben maradjon.” De íme, itt van egy emberi természet, mely nem csak látja Isten arcát, hanem szállást vesz benne az Istenség. Micsoda emberi alkat lehetett az, mely képes volt elviselni Jehova jelenlétét! „Testet alkottál nekem!” Ez igazán egy csodálatosan megkülönböztetett, szent test volt, a Szentlélek erejének egy különleges alkotása! A mienkhez hasonló test volt, idegrendszerrel és érzékekkel felruházva, és feszülésre kész izmokkal, és minden szerve éppoly finoman meg volt alkotva, mint a mienk, és mégis, Isten volt benne! Törékeny bárka volt egy ilyen rakomány elhordozására. Ó, ember Krisztus, hogy tudtad magadban hordozni az Istenséget? Nem tudjuk, hogyan lehetett ez, de Isten tudta. Imádjuk hát a Mindenhatónak az emberi gyengeségben való ezen elrejtőzését, a Felfoghatatlannak ezen felkarolását, a Láthatatlannak ezen felfedését, a Mindenütt-jelenvalónak ezen helyhez-kötöttségét. Sajnos, csak gagyogni tudok! Mik is a szavak, amikor ilyen kimondhatatlan igazsággal van dolgunk?! Elég, ha annyit mondunk, hogy az isteni erő csodálatosan látható volt Krisztus testének folytonos anyagi állapotában, mely másként megemésztődött volna az Istenséggel való ilyen csodálatos érintkezés következtében. Csodáld hát az erőt, mely „*Isten velünk*”-ben, -„*Immánuelben*”- lakozott.

8¶Aztán, amint e titkot csodálod, gondold meg, az *isteni jóakaratnak micsoda jelvénye* ez az emberek iránt! Amikor az Úr felveszi az emberi természetet, hogy vele egy egységet alkosson, e páratlan cselekedet rendkívül nagy jót jelent az ember számára! Lehetetlen, hogy Isten elpusztítsa azt a fajt, melyet ekként magához esketett. Egy ilyen házasság, ember és Isten között, békét kell, hogy jelentsen! A háborút és pusztulást sohasem szokták így bejelenteni. Az, hogy a Betlehemben testet öltött Istent a pásztorok imádták, azt hirdeti, hogy „béke van a földön és szelíd irgalom”. Ó, bűnösök, kik remegtek az isteni harag gondolatára, jobban tennétek, ha az irgalom és kegyelem örömteljes reménységével emelnétek fel fejeteket, mert Isten tele kell legyen kegyelemmel és irgalommal azon faj iránt, melyet így, minden más felett ekként kitűntetett, hogy Önmagával egységbe helyezett! Légy jó reménységgel, bízzál, ó, asszonytól született ember, és számíts kibeszélhetetlen áldásokra, mert „egy Gyermek született nékünk, Fiú adatott nékünk.” 9¶Ha a folyókra nézel, gyakran meg tudod mondani, honnan folynak, és a földet, melyen átfolynak meg tudod állapítani színük alapján: amelyek az olvadó gleccserekből folynak, egyből felismerhetők. Van egy ige, egy mennyei folyóról, melyet könnyen megértesz, ha ebben a megvilágításban szemléled. „És megmutatta nékem az élet vizének tiszta folyóját, a mely ragyogó volt, mint a kristály, az Istennek és a *Báránynak* királyiszékéből jővén ki”. Ahol a trónt az Istenség és az általa megállapított Közbenjáró foglalja el, vagyis a testet öltött Isten, az egykor elvérzett Bárány, ott a folyónak kristálytisztának kell lennie: nem a pusztító haragnak olvasztott lávája, hanem az éle vizének áldott folyója ez! Nézzetek e drága névre, „Velünk az Isten!”, és látni fogjátok, hogy a testet öltés következményei áldottak, hasznosak, üdvösek, és nemesítő hatásúak az emberek számára.

10¶Kérlek, folytassátok tovább ámulatteljes szemléléseteket, és nézzetek még egyszer e „Velünk-az-Isten-Immánuel”-re *mint szabadulásunk zálogára.* Mi elbukott faj vagyunk, belesüllyedtünk a sárba, eladattunk a bűnnek: a Sátán fogságában és rabságában sínylődünk. De ha Isten eljön a mi fajunkhoz, és felkarolja ennek természetét, hisz akkor jóvátehetjük bukásunkat, mert lehetetlen a pokol kapuinak lenyomni azokat, akikkel velük van az Isten! Ti, kik rabszolgái vagytok a bűnnek, és rogyásig eladósodottak a törvénynek, halljátok a jubileumi szabadságot hirdető kürtzengést, mert valaki eljött közétek, ki asszonytól született, ki törvény alatt lett, ki úgyszintén erős Isten, és ünnepélyesen megfogadta, hogy felszabadít titeket! Ő hatalmas Megváltó, nagy Megmentő! Képes üdvözíteni, mert Mindenható, és szavát adta, hogy megteszi. Kilépett a küzdőtérre, és fegyverbe öltözött. Népének Hőse Ő, és nem vall csődöt, és nem ernyed el, míg a csatát teljesen meg nem vívta, s a győzelmet meg nem szerezte! Jézusnak mennyből való földre-jövetele záloga annak, hogy népét felviszi a mennybe! Hogy természetünket felvette, ez biztos pecsétje annak, hogy lényünket az Ő trónjára fogja emelni! Ha egy angyal lépett volna közbe, úgy lehetne némi félelmünk. Ha egy ember lett volna, ki erre vállalkozik, úgy joggal félhetnénk, és kétségbeesve heverhetnénk. De ha Immánuel, „Isten velünk” teszi ezt, és Isten valóban felvette az emberi természetet a magával való egységbe, akkor jertek, „zengedeztessük a menny harangjait”, és örüljünk! Lesznek még fényesebb és boldogabb napok, lesz üdvössége az embernek és lesz dicsőség Istennek! Jertek, sütkérezzünk az Igazság Napjának sugaraiban, mely immár felkelt nekünk, világosságul a pogányok megvilágosítására, és az Ő népének az Izráelnek dicsőségére!

Ekként ámulattal csodáltuk e tényt, távolról szemlélve azt.

**II.**

11¶És most, a második fejezetben, jertek, jöjjünk közelebb, és vegyük szemügyre a tárgyat alaposabban. Miről is van szó? Mit is jelent ez, „Velünk az Isten”? 12¶Nem remélem, hogy képes leszek e reggelen feltárni e rövid textus - „Velünk az Isten” - teljes mondanivalóját. Mert valóban úgy tűnik nekem, hogy a megváltás egész történetét magában foglalja. Utal az ember Isten nélküli voltára, hogy Isten elvonta magát az embertől, a bűn miatt. Úgy tűnik nekem, beszél az ember lelki életéről, hogy Krisztus eljött hozzá, és benne a dicsőség reménységére formáltatik. Isten foglalkozik az emberrel, és az ember visszatér Istenhez, és újra elnyeri az isteni képmást, mint először, a teremtéskor. Sőt, maga a menny is, lényege szerint nem más, mint ez: „Isten velünk.” Ez az ige száz prédikációhoz is anyagot szolgáltatna, minden megerőltetés nélkül. Sőt, az ember folytathatná sokoldalú jelentésének kimerítését egy örökkévalóságon át. Én ez alkalommal csak gondolatszálakat tárok elétek, melyeket felgöngyölíthettek szabadidőtökben, a Szentlélek segítségével.

13¶E dicsőséges név, Immánuel, jelenti, először is, hogy Isten Krisztusban *velünk van, igen szoros szövetségben.* A görög viszonyszó ezen a helyen igen hangsúlyos, és a legerősebb formában fejezi ki ezt, hogy „*velünk”.* Nem csak „a mi társaságunkban”, mint amit egy másik görög szó jelentene, hanem „velünk”, „együtt velünk”, „közösen osztozva”. E szócska egy szoros szegecs, egy erős kötés, melyből következik, kijelentésszerűen, a szoros közösség. Isten különleges módon és szorosan „velünk van”. Nos, gondolj csak bele kissé, és meglátod, hogy Isten valóban közel jött hozzánk, igen szoros közösségbe! Bizonyára ezt tette, mert magára vette a mi természetünket,- szó szerint a mi saját természetünket – húst, vért, csontot, s mindazt, amiből áll egy test; elmét, szívet, lelket, memóriát, képzelőerőt, ítélőképességet, mindazt, amivel csak bír egy értelmes ember. Krisztus Jézus volt az emberek embere, a második Ádám, a képviseleti ember modellje. Ne gondold őt megistenült embernek, még kevésbé merészeld őt humanizált Istennek, vagy félistennek tartani. Ne keverd össze a természeteket, és nem oszd szét a Személyiséget. Ő csak egy személy, de mégis, valóságos ember, mint ahogy valóságos Isten! Elmélkedj hát ez igazság felett, és mondd: „Aki a trónon ül, olyan, mint én, a bűnt kivéve!” Túl fenséges e tárgy ahhoz, hogy sokat beszéljünk szavakkal róla. Nem akarok fecsegni. Olyan téma ez, mely felülmúl engem, és félek elhamarkodott szavakat kiejteni. De forgassátok szívetekben ez igazságot, és meglátjátok, édesebb a méznél, még a színméznél is.

*„Mily öröm! Ott ül, a mi testünkben,*

*Fényes mennyei királyiszéken,*

*Egy asszonytól született ember,*

*Teljes isteni dicsőségben!”*

14¶És így, mivel velünk volt a mi természetünkben, Isten velünk van *életünk egész vándorútja alatt.* Nehezen találsz egy olyan nehézséget az élet útján, mely mellett Jézus is meg nem állt volna, vagy olyan szakaszt, amin Ő át ne ment volna. A bejárati kaputól egész addig az ajtóig, mellyel a hívő lélek bezárja élete útját, a Jézus lábnyomai nyomon követhetők. Bölcsőben vagy? Ő is volt ott. Szülői tekintély alatt levő gyermek vagy? Krisztus is volt kisfiú názáreti otthonában. Beléptél az élet csataterére? Urad és Mestered ugyanúgy tette. És bár nem élt hosszú életet, mégis szakadatlan fáradság és szenvedésen át hordozta azt az elrontott képet, mi az öregkorral jár. Magányos vagy, s fáj az egyedüllét? Ilyennek látjuk Őt a pusztában, a hegyoldalon, és a Gecsemáné homályában. Elvegyülve élsz a társadalomban? Így élt ő is, az emberek között végezve szolgálatát, a tömeg szorítása alatt. Hol találnád magad olyan helyen, akár a csúcson, vagy a völgyben, a szárazon, vagy tengeren, napfényben vagy sötétben - hol lehetnél, kérdem, ahol ne fedeznéd fel, hogy Jézus is ott járt előtted? Amit a világ elmondott nagy költőjéről, azt mi sokkal nagyobb igazságként elmondhatjuk Megváltónkról –

*„Egy olyan sokoldalú ember,*

*hogy nyilván nem valakinek,*

*hanem az egész emberiségnek*

*a* *példányképe!”*

Egy harmonikus ember volt Ő, mégis, az összes szentek élete, úgy tűnik, az övébe van összesűrítve. Két hívő, meglehet, nagyon elüt egymástól, és mégis, mindketten tapasztalják, hogy Krisztus életében megvan a hasonlósági pont, amelyhez életüket viszonyíthatják. Az egyik lehet gazdag, a másik meg szegény, - az egyik rendkívül tevékeny, s a másik türelmesen szenvedő, és mégis, minden ember, a Megváltó életét tanulmányozva, képes lesz elmondani: az Ő kemény életútja az enyém mellett haladt. Hasonlatossá tétetett mindenben az ő testvéreihez. Mily vigasztaló e tény, hogy Urunk Immánuel, *„Velünk az Isten”,* nem csak itt és ott, most, vagy akkor, hanem szüntelen!

15¶Különösen édes vigaszt nyújt e név „Velünk az Isten” *szomorúságunkban.* Nincs olyan szívszaggató fájdalom, nincs olyan testünket zaklató szenvedés, melyben Jézus Krisztus ne állna mellettünk. A szegénység lesújtó keserűsége emészt? „Neki nem volt fejét hová lehajtania.” Vagy a gyász sötét fellege szakadt rád? „Jézus sírásra fakadt” a Lázár sírjánál. Gyaláztak vajon az igazságért, és ez gyötri lelkedet? Ő azt mondta: „a gyalázat összetörte szívemet”. Elárultak? Ne feledd, neki is volt egy bizalmas barátja, aki eladta őt rabszolga-áron. Milyen viharba sodródhatnál, mely nem háborgatta volna úgyszintén az ő csónakját is? Nem vihet az ínség olyan sötét völgybe, olyan mély, látszólag ösvénytelen szakadékba, ahol lehajolva ne fedezhetnéd fel a Megfeszített nyomdokait! Tűzben járva, vagy folyókon, a hideg éjszakában, vagy a tűző napon Ő ezt kiáltja neked: „Én veled vagyok! Ne rettegj, mert társad is, és Istened is vagyok!”

16¶Titokzatosan igaz, hogy amikor végül *az utolsó, záró jelenethez* érkezünk, úgy fogjuk találni, hogy Immánuelünk ott volt. Átérezte a halál fájdalmait és gyötrelmeit, elviselte a haláltusa vérverejtékét, a láznak epesztő szomjúságát. Tapasztalatból ismerte, mit jelent a meggyötört léleknek elszakadása a nyomorúságos gyenge testtől, és azt kiáltotta, amit mi is kiálthatunk: „Atyám, a te kezeidbe teszem le az én lelkemet!” És, ó!, tudta mit jelent a sírverem, mert ott aludt! És a sírhelyet beillatosítva és szépen elkészítve hagyta maga után, hogy nyugágy legyen a számunkra, s nem pedig a romlás gödre. Az az új sír ama kertben *Isten-velünk*-Immánuellé teszi Őt számunkra egész addig, míg a feltámadáskor előhív minket sár-ágyunkból, hogy megtapasztalhassuk, hogy Ő *„Isten-velünk”* örökre, az élet újságában. Az Ő hasonlatosságában fogunk feltámadni, és első látványként, megnyílt szemünk a testet öltött Istent fogja szemlélni csodás dicsőségben! „Tudom, hogy az én Megváltóm él, és habár testem megrágják a férgek, mégis, testemben fogom meglátni az Istent!” „Velünk az Isten!” Én, az én testemben fogom meglátni Őt, mint az *embert*, az *Istent*. *És így egy egész örökkévalóságon át* a legmeghittebb közösséget fogja Ő fenntartani velünk. Amint a korszakok telnek, „Velünk az Isten” lesz Ő számunkra! Nem megmondta-e: „Mert én élek, ti is élni fogtok?” Úgy emberi, mint isteni élete örökké fog tartani, és ilyen tartós lesz a mi életünk is. Közöttünk fog lakozni, és élő vizek forrásaihoz fog bennünket vezetni, és így mindenkor az Úrral leszünk.

17¶Nos, testvéreim, ha újra felelevenítitek szívetekben ez áldott gondolatokat, jó gazdag ebédkészletet fogtok találni: valóban, egy teljes ünnepi lakomát, már csak ezen egy pont alatt! Isten velünk van Krisztusban, a lehető legközelebbi érintkezésben.

18¶De másodszor, *Isten Krisztusban velünk van a legteljesebb megbékélésben.* Ez természetesen így van, ha az előbbi állítás igaz. Volt idő, amikor elszakadva voltunk Istentől. Isten nélkül éltünk, elidegenedve tőle gonosz cselekedeteink miatt, és Isten is elvonta magát tőlünk természetének tisztasága folytán, mely a hamisságot messze veti magától. Tisztábbak szemei, hogysem nézhetné a gonoszt, és nem lakhat nála semmilyen hamisság. Az a tiszta méltányosság, mellyel uralja a világot, megköveteli, hogy arcát elrejtse a bűnös nemzedék elől. Az az Isten, aki elégedettséggel néz a vétkes emberekre, nem a Biblia Istene, mely számos helyen úgy tárja Őt elénk, mint aki haragtól lángol a gonoszok ellen! „A gonoszt, az álnokságnak kedvelőjét gyűlöli az Ő lelke.” De most, a bűn, mely elválasztott minket Istentől, félre lett téve Krisztusnak a keresztfán bemutatott áldott áldozata folytán, és az igazságosság, melynek hiánya okozta a nagy szakadékot a bűnös ember és igaz Isten között, - az az igazságosság, mondom, ajándékként a mienk lett, mert Jézus elhozta nekünk az örökkévaló igazságot! Úgyhogy most Jézusban Isten velünk van, velünk kibékülten, s a bűn, mely haragját felgerjesztette, örökre elvétetett az ő népéről. Vannak, akik ellenvetéseket hoznak fel s tiltakoznak e szemlélet ellen, de én egy jótányit sem engedek az ő ellenvetéseiknek. Nem csodálkozom, hogy gáncsoskodnak bizonyos bölcstelen állítások miatt, melyeket én sem szeretek jobban, mint ők. Azonban, ha tiltakoznak az engesztelés olyan értelmezése ellen, mint ami elégtételt képez a megsértett igazságosság iránt, érveiknek semmi ereje sem lesz nálam. Nagyon is igaz, hogy Isten örök szeretet, de ezzel nem áll szemben az Ő igazságossága. Úgyszintén igaz, hogy népe iránt Ő mindig is szeretet volt, a legmagasabb értelemben; s az engesztelés nem oka, hanem eredménye (gyümölcse) az isteni szeretetnek. Mégis, kormányzói minőségében, mint bíró és törvényadó, Isten „mindennap haragszik a gonoszra”, és Krisztus békéltető áldozatától függetlenül, az Ő tulajdon népe úgyszintén „haragnak örököse volt, mint egyebek is”. Egy igazságos bíróhoz hasonlóan, harag volt Isten szívében azok ellen, akik megszegték szent törvényét. És a megbékélésnek köze van úgy az egész föld bírája, mint az ember álláspontjához. – Ami engem illet, sohasem szűnök meg hálát adni: „Ó, Uram, magasztallak Téged, mert jóllehet haragudtál reám, de elfordult tőlem a te haragod, és megvigasztaltál engem!” Isten most már az emberrel lehet, és átkarolhatja a bűnösöket, mint gyermekeit, amit igazságosan nem tehetett volna meg, ha Jézus nem halt volna meg. 18b¶Ilyen értelemben, és csakis ilyen értelemben írta Dr. Watts egyes énekeit, melyeket oly hevesen elítéltek. Szabadságot veszek, két versszak idézésére, és ajánlom őket, mint amelyek egy nagy igazságot tárnak elénk, ha az Urat, mint Bírót szemléljük, s úgy tűntetjük fel, ahogy az ember felébredt lelkiismerete helyesen észleli Őt. Költőnk ezt mondja az Isten trónja előtt:

*„Egykor úgy állt e trón, mint a harag rettenetes széke,*

*Emésztő tűz lövellt szikrákat belőle.*

*Istenünk megjelent, rettenetes tűzben,*

*Neve „Bosszúállás” volt, fényes szentségében.*

*De gazdagon hullt, permetezett a Jézus vére,*

*S megengesztelte Isten arcát véle,*

*Ráhullt az a lángoló trónra,*

*S a haragot kegyelemre változtatta.”*

Úgyhogy most Jehova nem velünk szemben álló Isten, hanem „Velünk az Isten!”, „megbékéltetett minket magával az Ő Fiának halála által.”

19¶A harmadik jelentése ez igének, *„Velünk az Isten!”,* a következő: *Isten Krisztusban velünk van, áldott közlékeny érintkezésben.* Vagyis, most oly közel jött hozzánk, hogy kapcsolatban áll velünk, és ez részben megszentelt társalgásban valósul meg. Most szól hozzánk, és szól bennünk. Ez utolsó időkben szólott hozzánk az Ő Fia által, és az Isteni Lélek által, azon a szelíd halk hangon, mellyel figyelmeztet, vigasztal, oktat és vezet bennünket. Nem vagytok tudatában ennek? Nemde, mióta lelketekben megismertétek Krisztust, élvezitek a Magasságossal való bizalmas kapcsolatot is? Most, Énókhoz hasonlóan, „Istennel jártok”, és mint Ábrahám, beszéltek Vele, mint ember beszél az ő barátjával. Hisz mi egyebek imádságaitok és dicséreteitek, mint szabad társalgások a Magasságossal, hiszen szabad meneteletek van Őhozzá! És Ő válaszol nektek, amikor Lelke lelketekben megpecsételi ígéretét, vagy alkalmazza intelmét, amikor új világosságot gyújt és vezet benneteket a tiszta tanításban, vagy fényesebb reménységet gyújt szívetekben az eljövendő dolgok iránt. Ó, valóban, Isten velünk van most, úgy, hogy amikor azt kiáltja, „Az Én orcámat keressétek!”, szívünk így válaszol neki, „A Te orcádat keresem, ó, Uram!”. E vasárnapi összegyülekezések, mi mást jelentenek sokunk számára, mint ezt „Velünk az Isten!”? Az Úrvacsorai közösség mi mást jelent, ha nem ezt, „velünk az Isten!”? Ó, hányszor tapasztaltuk az Ő valóságos jelenlétét, a kenyér megtörésében és a bor kiöntésében, az Ő engesztelő halálára emlékezve, nem babonásan, hanem lelki értelemben, és úgy találtuk, hogy az Úr Jézus Immánuel, *„Velünk az Isten!”.* Igen, minden egyes szent rendelésben, és minden egyes szent istentiszteleti cselekményben, nemde úgy tapasztaltuk, hogy egy mennybe nyitott ajtó van kitárva, és egy új és élő út áll előttünk, melyen a kegyelem trónjához járulhatunk?! Hát nem nagyobb öröm ez minden gazdagságnál, ami csak megszerezhető e földön?

20¶És nem csak beszédben (társalgásban) van az Úr velünk, hanem velünk van most hatalmas *cselekedetek* által éppúgy, mint szavak által. „Velünk az Isten!” Hát nem ez ragyog dicső feliratként királyi zászlónkon, rettenettel sújtva ellenségeink szívét, és megörvendeztetve Isten választottjainak szentséges seregét?! Nem ez-e a mi csatakiáltásunk, „A seregek Ura velünk van, Jákób Istene a mi várunk!” A mi szívünkben lappangó belső ellenségünkkel szemben, Isten velünk van, hogy legyőzzük romlottságainkat és gyengeségeinket; s az igazság külső ellenségei ellen, Isten vele van az Ő egyházával, és Krisztus megígérte, hogy örökké vele lesz, „a világ végezetéig”! Nemcsak Isten szavait és ígéreteit nyertük, hanem láttuk az Ő kegyelmének tetteit a mi érdekünkben, úgy a Gondviselésben, mint az Ő áldott Lelkének üdvös munkáiban. „Feltűrte az Úr szent karját minden népeknek szemei előtt, hogy lássák a föld minden határai Istenünk szabadítását! ” „Ismeretes az Isten Júdában, nagy az ő neve Izráelben. Mert hajléka van Sálemben, és lakhelye Sionban. Ott törte össze a kézív villámait, paizst, szablyát és a hadat.” „Velünk az Isten!” – ó, testvéreim! - ez szívünket szökdécselésre készteti az örömtől, s rettenthetetlen bátorsággal tölt el bennünket! Hogyan is lehetnénk mi levertek, amikor a seregek Ura a mi oldalunkon áll!

21¶De nemcsak értünk végzett hatalmas cselekedeteiben van Isten velünk, hanem *az Ő tulajdon életének a mi természetünkbe való behatolásával (áradásával),* mely által először újjászületünk, és aztán fenntartatunk a lelki életben. Ez még csodálatosabb. A Szentlélek által az isteni mag, mely „él, és megmarad örökké” elvettetik a lelkünkbe, és napról-napra hatalmasan megerősíttetünk az Ő Lelke által a belső emberben.

22¶És még ez sem minden, mert a kegyelem mesterműveként, az Úr, az Ő Lelke által, az Ő népében lakozik! Isten nem ölt testet bennünk, mint Jézus Krisztusban, de épp olyan csodálatos, mint a testet-öltés a *Szentléleknek a hívőkben való lakozása*. Most „Isten velünk” van valóban, mert Isten bennünk lakozik. „Nem tudjátok – szól az apostol - , hogy a ti testetek a Szentléleknek temploma?” „Amint meg van írva: lakozom bennük, és közöttük járok”. Ó, micsoda mélységek és magasságok vannak e pár szóba foglalva: „Velünk az Isten!”

23¶Sok dolgot tudnék még mondani nektek, de az idő sürget, hogy röviden foglaljam össze őket. Az Úr számunkra „Velünk az Isten!” lesz, *az Ő képének bennünk való helyreállítása által.* „Velünk az Isten!” látható volt Ádámban, amikor tökéletesen tiszta, bűntelen volt. De Ádám meghalt, amikor vétkezett. És Isten nem a holtaknak, hanem az élőknek Istene. Most, mi, az új élet visszanyerésében, és Istennel való megbékélésünkben Krisztus Jézusban, megkapjuk úgyszintén a helyreállított isteni képmást, és megújíttatunk ismeretben és valóságos szentségben. „Velünk az Isten!” – megszentelődést jelent, azáltal, hogy Jézus Krisztus képe minden Ő testvérére kitörölhetetlenül bevésődik!

24¶Isten velünk van, úgyszintén, - említsük még meg ezt, és aztán elhagyjuk a fejezetet -, *a legmélyebb együttérzésben.* Testvér, szomorúságban vagy? Isten Krisztusban együtt érez a te bánatoddal. Testvér, egy nagy terved van? Tudom mi az: Isten dicsőségére szolgál! Ebben úgyszintén rokonszenvez veled Isten, és Isten veled van. Hadd kérdezzem meg, mi a legnagyobb örömed? Hát nem tanultál meg még az Úrban örülni? Nemde ujjongsz Istenben Jézus Krisztus által? Hisz akkor Isten is örvend benned! Nyugszik az Ő szerelmében, és énekléssel örvendez néked… Úgyhogy Isten velünk van minden csodálatos vonatkozásban, amennyiben Krisztus által céljaink és vágyaink Istenével azonosak. Ugyanazon dolgot óhajtjuk, ugyanazon cél felé törtetünk, és ugyanazon gyönyörtárgyakban örvendünk. Amikor az Úr azt mondja, „Íme, ez az én szerelmes fiam, akiben én gyönyörködöm!”, a mi szívünk is rámondja, „Igen, és én is benne gyönyörködöm!” Az Atya gyönyörűsége az Ő választott fiainak a gyönyörűsége is, mert mi úgyszintén örvendünk Krisztusban! Lelkünk ujjong az Ő neve hallatára!

III.

25¶E gyönyörteljes tárgy befejezése előtt hadd mondjak még két-három dolgot az előttünk fekvő igazság személyes elsajátításáról.

„Velünk az Isten!” Nos, ha Jézus Krisztus „Velünk az Isten” lett, járuljunk hát Istenhez minden kétely és tartózkodás nélkül! Bárki légy, nincs szükséged papra, vagy közvetítőre, hogy téged bemutasson Istennek, mert Isten bemutatott téged önmagának. Gyermek vagy? Akkor jöjj Istenhez a gyermek Jézusban, ki ott feküdt a betlehemi jászolban! Ó, ti, dérlepte üstökűek, nektek sem kell távol maradnotok, hanem Simeonhoz hasonlóan jöjjetek és vegyétek Őt karjaitokba, és mondjátok, „Uram, most már hadd távozzon el a te szolgád békességben, mert szemeim látták a te üdvösségedet!” - Isten egy nagykövetet küldött hozzánk, de olyat, aki nem kelt rettenetet bennünk. Nem sisakkal és páncéllal felöltözötten, lándzsát viselve közeledik a menny követe hozzánk, hanem fehér zászló lebeg egy gyermek kezében; a nép közül kiválasztottnak kezében; annak kezében, aki meghalt; Annak kezében, ki bár a trónon ül, továbbra is magán viseli a szegek helyeit. - Ó, ember, Isten egy hozzád hasonló személyben jön hozzád! Ne félj hát a gyermek Jézushoz jönni! Ne képzeld, hogy előbb különleges felkészülésre van szükséged, hogy kihallgatást kapj nála, vagy hogy egy szentnek, papnak, vagy lelkipásztornak a közbenjárására lenne szükséged! Bárki jöhetett az újszülötthöz, Betlehemben. Úgy gondolom, a szarvas ökrök abból a szénából ettek, melyen Ő aludt, és mégsem féltek. Jézus mindannyiunknak a barátja, bármilyen bűnösek és érdemtelenek legyünk is! Ti, szegények, nektek sem kell félnetek, mert nézzétek, egy istállóban született, és jászol volt a bölcsője. A ti felszerelésetek sem rosszabb ennél, nem vagytok szegényebbek nálánál. Jöjjetek, és üdvözöljétek a szegények Fejedelmét, az egyszerű parasztok Megváltóját! Ne maradj távol az alkalmatlanságodtól való félelem miatt. A pásztorok úgy jöttek hozzá, amint voltak, éjszakai öltözetükben. Nem olvasom, hogy várakoztak, míg jobb ruhát vettek volna magukra, hanem azzal a ruhával, mellyel magukat takargatták a hideg éjszakában, siettek amint voltak, az újszülött gyermek jelenlétébe. Isten nem a ruhákra néz, hanem a szívre, és elfogadja az embereket, amikor hozzá jönnek, kész lélekkel, akár gazdagok, akár szegények. Jöjjetek hát! Jöjjetek, és örömmel lát titeket, mert Isten valóban Immánuel -„Velünk az Isten!”.

26¶De, ó, ne halogassátok! Úgy tűnt nekem, amint e tárgyat átgondoltam tegnap, hogy, ha valaki ezt mondja: „Én nem jövök Istenhez”, miután Isten ilyen formában eljött az emberhez, ez megbocsáthatatlan lázadás lenne részéről. Meglehet, hogy nem tudtál Isten szeretetéről, mikor vétkeztél ellene, úgy amint azt tetted. Lehetséges, hogy bár üldözted az Ő szentjeit, tudatlanságból cselekedted, hitetlenségben. De nézd, Istened kinyújtja feléd a békesség olajágát, kiterjeszti azt csodálatos módon, mert Ő maga jön, hogy asszonytól megszülessen, hogy találkozhasson veled, ki szintén asszonytól született vagy, és megmentsen téged bűneidből. Mondd, nem akarsz Reá hallgatni most sem, amikor Fia által szól? Meg tudom érteni, ha azt kéred, ne kelljen hallanod többé az Ő szavát, amikor kürtzengésben szól, egyre hosszabban és erősebben, a Sinai lángoló kőszirtjei közül. Nem csodálkozom, ha félsz közel járulni, amikor a föld reng és inog az Ő rettenetes jelenlétében. De most, visszafogja magát, és eltakarja arcának fényét, és alázatos ember gyermekeként, egy ácsmester fiaként jön hozzád. Ó, ha így jön, vajon most is hátat fordítasz Neki? Képes vagy elutasítani? Miféle nagykövetet tudsz ennél jobbat kívánni? E békekövetség oly gyöngéd, oly szelíd, oly kedves, oly tapintatos, hogy bizonnyal nem lehet olyan szíved, hogy ellenállj neki! Ó, ne tedd! Ne fordulj el, ne fordítsd el füled a kegyelmének nyelvétől! Inkább mondd: „Ha Isten velünk, úgy mi is vele leszünk!” Mondd, bűnös, mondd: „Felkelek, elmegyek az én Atyámhoz, és ezt mondom neki: Atyám, vétkeztem!”

27¶Ami téged illet, ki minden reményt feladtál már, - ki annyira elesettnek és aljasnak gondolod magad, hogy úgy hiszed, nem lehet már jövő számodra - : tudd meg, van még remény a te számodra is! Mert ember vagy, és az Istenhez álló legközelebbi lény az ember! Ő, aki Isten, egyszersmind ember is. És van valami e tényben, ami arra kell késztessen, hogy így szólj: „Igen, lehetséges talán, hogy visszanyerjem az ember Fiával való barátságot, ki egyben Isten Fia is! Még én is, igen én is felemelkedhetem Általa, hogy a fejedelmek közé ültethessen, népének fejei közé, az én újjáteremtett emberi természetem által, mely kapcsolatba hoz Krisztus emberi természetével, és ez pedig kapcsolatba helyez az Istenséggel!” Ne dobd el magad, ó ember, mert végül is valami sokkal reménykeltőbb vagy annál, hogy a soha el nem haló férgek eledele légy, és martalékául ess a tűznek, mely soha el nem oltatik! Térj meg a te Istenedhez teljes szívvel, és látni fogod, hogy egy nagy áldás van még fenntartva számodra a jövőben.

28¶És most, testvéreim, hozzátok intézem befejező szavaimat: hadd legyünk Istennel, mert Isten velünk van! Az elkövetkező esztendőre jeligeként adom nektek ezt: „Immánuel, Velünk az Isten!” Nektek, kik véren megváltott szentek vagytok, jogotok van mindehhez, a legteljesebb értelmében. Igyatok belőle, és töltekezzetek fel bátorsággal! Ne mondjátok: „Mi nem tehetünk semmit!” Ki vagy te, hogy nem tehetsz semmit? Isten veled van! - Ne mondd: „Az egyház igen gyengén áll, és a gonosz idők járnak rája!” – hiszen „Velünk az Isten!”. Szükségünk van azon ókori katonák bátorságára, akik a nehézségeket csak köszörűköveknek tekintették, melyeken kardjaikat kiélesíthetik. Szeretem Nagy Sándor mondását, - amikor azt mondták neki, hogy túl sok ezren, sőt több millió-számra vannak a perzsák. Ezt mondta: „Nincs semmi baj! Jó aratást lehet rendezni ott, ahol sűrű a gabona! Egy mészáros nem ijed meg, mégha ezerszámra vannak is a juhok!” Még inkább szeretem az öreg Gascon szólását, aki, mikor megkérdezték tőle: „Képes vagy te és a sereged bejutni abba az erősségbe? Hisz az bevehetetlen!” „Képes-e a nap behatolni oda?” – kérdezte – „Hát igen.” „Nos, ahová a nap bejuthat, oda én is bemehetek.” Bármi legyen is, lehetséges, vagy lehetetlen, a keresztyének képesek annak megtevésére, Isten parancsára, mert Isten velünk van. Átlátjátok-e, hogy a szó „Velünk az Isten!” megszüntet minden lehetetlenséget? Kemény szívek, melyek sehogy se tudtak összetörni, össze fognak törni, ha Isten velünk van! Tévelygések, melyeket eddig nem tudtak megcáfolni, megsemmisíthetők, „Isten velünk” által! Amik embereknél lehetetlenek, Istennel lehetségesek! John Wesley utolsó szavai ezek voltak, és hadd éljünk mi ezzel, szívünkbe zárva: „Mindenek felett a legjobb az, hogy Isten velünk van!” Áldott Isten Fia, köszönjük Neked, hogy elhoztad nekünk e drága Igét! Ámen.

**Karácsony I. napja (hétfő)**

**Délelőtti istentisztelet:**

**Borulj le a Messiás előtt!**

**– Mt 2:1-12 (11.v.)**

**J. C. Ryle (1856):**

**Igefejtegetések Máté evangéliumáról**

**Mt 2,1-11**

https://gracegems.org/Ryle/Matthew.htm

***1 A mikor pedig megszületik vala Jézus a júdeai Bethlehemben, Heródes király idejében, ímé napkeletről bölcsek jövének Jeruzsálembe, ezt mondván: 2 Hol van a zsidók királya, a ki megszületett? Mert láttuk az ő csillagát napkeleten, és azért jövénk, hogy tisztességet tegyünk néki. 3 Heródes király pedig ezt hallván, megháborodék, és vele együtt az egész Jeruzsálem. 4 És egybegyűjtve minden főpapot és a nép írástudóit, tudakozódik vala tőlük, hol kell a Krisztusnak megszületnie? 5 Azok pedig mondának néki: A júdeai Bethlehemben; mert így írta vala meg a próféta: 6 És te Bethlehem, Júdának földje, semmiképen sem vagy legkisebb Júda fejedelmi városai között: mert belőled származik a fejedelem, a ki legeltetni fogja az én népemet, az Izráelt. 7 Ekkor Heródes titkon hivatván a bölcseket, szorgalmatosan megtudakolá tőlük a csillag megjelenésének idejét. 8 És elküldvén őket Bethlehembe, monda nékik: Elmenvén, szorgalmatosan kérdezősködjetek a gyermek felől, mihelyt pedig megtaláljátok, adjátok tudtomra, hogy én is elmenjek és tisztességet tegyek néki. 9 Ők pedig a király beszédét meghallván, elindulának. És ímé a csillag, a melyet napkeleten láttak, előttük megy vala mind addig, a míg odaérvén, megálla a hely fölött, a hol a gyermek vala. 10 És mikor meglátták a csillagot, igen nagy örömmel örvendezének.***

Nem tudni, kik voltak ezek a bölcsek. Nevüket és lakóhelyüket egyaránt elhallgatja a kijelentés előlünk. Csak annyit tudunk meg, hogy "keletről" jöttek. Hogy káldeusok vagy arabok voltak-e, nem tudjuk megmondani. Hogy a fogságba ment tíz törzsből vagy Dániel próféciáiból tanulták-e, hogy Krisztust várják, nem tudjuk. Kevéssé számít, hogy kik voltak. Ami minket leginkább foglalkoztat, az a gazdag tanítás, amelyet a történetük közvetít.

Ezek a versek megmutatják nekünk, hogy **Isten igaz szolgái lehetnek olyan helyeken is, ahol nem is várnánk, hogy megtaláljuk őket.** Az Úr Jézusnak sok olyan "elrejtettje" van, mint ezek a bölcsek. Történetük a földön talán éppoly kevéssé ismert, mint Melkizedeké, Jetróé és Jóbé. De a nevük benne van az élet könyvében, és Krisztusnál találjuk majd őket az Ő megjelenésének napján. Jó, ha ezt nem felejtjük el. Nem szabad körülnézve a földön elhamarkodottan azt mondanunk: "minden terméketlen, puszta, sivár". Isten kegyelme nem kötődik helyekhez és családokhoz. A Szentlélek sok külső eszköz segítsége nélkül is képes a lelkeket Krisztushoz vezetni. Az emberek születhetnek bár a föld sötét helyein, mint ezek a bölcsek, és mégis hozzájuk hasonlóan "bölccsé válhatnak az üdvösségre". Vannak olyanok, akik ebben a pillanatban is a menny felé tartanak, akikről az egyház és a világ semmit sem tud. Titkos helyeken virágoznak, mint a liliom a tövisek között, és "édességüket a sivatagi levegőre pazarolják". De Krisztus szereti őket, és ők is szeretik Krisztust.

Ezek a versek arra tanítanak bennünket, hogy **nem mindig azok adják a legnagyobb tiszteletet Krisztusnak, akiknek a legtöbb vallási kiváltságuk van.** Azt gondolhattuk volna, hogy az írástudók és a farizeusok sietnek elsőként Betlehembe mihelyt meghallják, hogy a Megváltó megszületett. De nem így történt. A Lukács által említett pásztorokon kívül néhány ismeretlen idegen egy távoli országból volt az első, aki örült a születésének. "Eljött az övéihez, és az övéi nem fogadták be őt". Milyen gyászos kép ez az emberi természetről! Milyen gyakran láthatjuk ugyanezt magunk között! Milyen gyakran éppen azok az emberek, akik a legközelebb élnek a kegyelmi eszközökhöz, azok, akik a legjobban elhanyagolják azokat! Túl sok igazság van a régi közmondásban: "Minél közelebb van a templom, annál távolabb van a szív Istentől". A szent dolgokkal való ismerkedés szörnyű módon azzal jár, hogy az emberek megvetik azokat. Sokan vannak, akiknek lakóhelyük és kényelmük miatt az első és legelső helyen kellene lenniük Isten imádásában, mégis mindig az utolsók. Sokan vannak, akiktől elvárható lenne, hogy az utolsók legyenek, de mindig az elsők.

Ezek a versek arra tanítanak minket, hogy **lehet, hogy a fejben megvan a Szentírás ismerete, de a szívben nincs valódi kegyelem.** Figyeljük meg, hogyan küld Heródes király, hogy megkérdezze a papokat és a véneket, "hol fog megszületni a Krisztus". Figyeljétek meg, milyen készséges választ adnak neki, és milyen jól ismerik a Szentírás betűit. De soha nem mentek Betlehembe, hogy az eljövendő Megváltót keressék. Nem akartak hinni benne, amikor közöttük szolgált. A fejük jobb volt, mint a szívük. Óvakodjunk mindannyian attól, hogy megelégedjünk a fej ismeretével. Ez egy kiváló dolog, ha helyesen használjuk. De lehet, hogy az embernek sok van belőle, és mégis örökre elpusztul. Milyen a szívünk állapota? Ez a nagy kérdés. A szívben rejlő valódi kevés kegyelem jobb, mint a sok (kegyelmi) ajándék (nagyszerű tehetségek). Az ajándékok önmagukban senkit sem mentenek meg. A kegyelem azonban a dicsőségre vezet.

Az ebben a fejezetben leírt **bölcsek magatartása a lelki szorgalom nagyszerű példája.** Micsoda fáradságba kerülhetett nekik, hogy elutazzanak otthonukból arra a helyre, ahol Jézus megszületett! Hány fárasztó mérföldet kellett megtenniük! Egy keleti utazó fáradalmai sokkal nagyobbak voltak, mint amennyire mi Angliában egyáltalán fel tudjuk fogni. Az idő, amelyet egy ilyen utazás igénybe vett, szükségszerűen nagyon hosszú lehetett. A veszélyek, amelyekkel szembe kellett nézniük, nem voltak sem kicsik, sem jelentéktelenek. De mindezek közül semmi sem gátolta meg őket. Az volt a céljuk, hogy lássák Őt, "aki a zsidók királyának született"; és addig nem nyugodtak, amíg meg nem látták Őt. Ők bizonyítják számunkra a régi mondás igazságát: "Ahol akarat van, ott út is van".

Minden magát keresztyénnek valló embernek jót tenne, ha készségesebben követné a bölcsek példáját. Hol van a mi önmegtagadásunk? Milyen gondot fordítunk a lelkünkre? Milyen szorgalmat tanúsítunk Krisztus követésében? Mibe kerül nekünk a vallásunk? Ezek komoly kérdések. Komoly megfontolást érdemelnek.

Végül, de nem utolsósorban, **a bölcsek magatartása a hit feltűnő példája.** Hittek Krisztusban, amikor még soha nem látták Őt - de ez még nem minden. Hittek benne, amikor az írástudók és a farizeusok hitetlenek voltak - de ez még nem minden. Hittek Őbenne, amikor látták Őt kisgyermekként Mária térdén, és királyként imádták Őt. Ez volt hitük megkoronázása. Nem láttak csodákat, hogy meggyőzzék őket. Nem hallottak olyan tanítást, amely meggyőzte volna őket. Nem látták az isteniség és nagyság jeleit, amelyek megdöbbentették volna őket. Nem láttak mást, csak egy újszülött csecsemőt, aki gyámoltalan és gyenge volt, és anyai gondoskodásra szorult, mint bármelyikünk. És mégis, amikor meglátták ezt a csecsemőt, a kijelentés alapján hitték, hogy a világ isteni Megváltóját látják. "Leborultak és imádták Őt".

Ennél nagyobb hitről nem olvashatunk a Biblia egész kötetében. Olyan hit ez, amely megérdemli, hogy a bűnbánó tolvaj hite mellé helyezzük. A tolvaj látott valakit, aki gonosztevő halált halt, és mégis imádkozott hozzá, és "Úrnak nevezte őt". A bölcsek láttak egy újszülött csecsemőt egy szegény asszony ölében, és mégis imádták Őt, és megvallották, hogy Ő Krisztus. Valóban áldottak azok, akik így tudnak hinni!

Ne feledjük, ez az a fajta hit, amelyet Isten örömmel tisztel. Ennek bizonyítékát látjuk a mai napon. Ahol a Bibliát olvassák, mindenütt ismerik e bölcsek magatartását, és emléket állítanak nekik. Járjunk mi is az ő hitük nyomdokain. Ne szégyelljünk hinni Jézusban és megvallani Őt, bár körülöttünk mindenki gondatlan és hitetlen marad. Nincs-e ezerszer több bizonyítékunk, mint a bölcseknek volt, hogy elhiggyük, hogy Jézus a Krisztus? Minden kétséget kizáróan van. Mégis, hol van a hitünk?!

<https://gracegems.org/Ryle/m02.htm>

https://gracegems.org/Ryle/m02.htm

**A bölcsek Krisztus-keresése**

Charles Simeon prédikációja

*Forrás: C. Simeon: THE WISE MEN SEEKING CHRIST, Discourse No. 1279. From: Horae Homileticae*

https://bible.prayerrequest.com/7511-simeon-charles-horae-homileticae-commentary-21-volumes/matthew/2/1/2/2/

***Mt\_2:1-2. A mikor pedig megszületik vala Jézus a júdeai Bethlehemben, Heródes király idejében, ímé napkeletről bölcsek jövének Jeruzsálembe, ezt mondván: 2 Hol van a zsidók királya, a ki megszületett? Mert láttuk az ő csillagát napkeleten, és azért jövénk, hogy tisztességet tegyünk néki.***

Áldott Urunk megaláztatását számos olyan körülmény kísérte, amely az emberek elméjére gyakorolt hatását igyekezett ellensúlyozni. Az, hogy egy istállóban született és egy jászolba fektették, kétségtelenül sokak útjába akadályt jelentett: de az angyalok hangja mellett történő születés - a prófétai Lélek négyszáz év szünet után való visszatérése - és az, hogy egy frissen teremtett csillag jelezte Őt a keleti bölcseknek - bőségesen elegendő volt ahhoz, hogy elhárítsa a látszólagos alacsonyság által okozott sérelmeket. Ez utóbbi esemény, a bölcsek látogatása, ezúttal a mi figyelmünk tárgya.

I**. Néhány általános megfigyelést teszünk a látogatással kapcsolatban.**

Hogy bizonyos rendet kövessünk fejtegetésünkben, jegyezzük meg,

**1. Kik voltak.**

[A kifejezés, amellyel őket nevezik, *mágusokat* jelent. De ez alatt nem azt kell értenünk, hogy varázslást gyakorló személyek voltak; inkább *filozófusoknak (tudósoknak)* kell őket felfognunk, akik a természet figyelmes megfigyelői voltak, és "valószínűleg" jártasak a csillagászatban. Keletről jöttek; de hogy Perzsiából vagy Arábiából, azt nem tudjuk megmondani. Minden, amit ezen túlmenően állítanak róluk, hiú találgatás vagy ostoba babona].

**2. Hogyan jutottak az Úr Jézus Krisztus ismeretére...**

[Isten, aki szuverén a kegyelmek elosztásában, őket is, mint a pásztorokat, kiválasztotta, hogy különleges kegyelmének tárgyai legyenek. Egy csillagot vagy meteort küldött, hogy felhívja a figyelmüket; majd kinyilatkoztatta nekik, hogy a csillag célja az volt, hogy bejelentse nekik annak születését, aki a zsidók királya lesz. Hogy hallottak-e Bálám próféciájáról, miszerint "Jákobból csillag jön ki, és Izraelből jogar támad ", nem tudjuk [4Móz 24:17.]: az Izraelből felemelkedő uralkodó várása bizonyára messze elterjedt a világon:) de bármennyire is felmerült a bölcsek fejében az első sejtés, igazán biztosat nem tudhattak, csak a kinyilatkoztatásból."].

**3. Milyen eszközöket használtak, hogy megtalálják Őt-**

[Miután értesültek a csillag céljáról, elindultak, hogy meglátogassák ezt az újonnan született királyt, és a legmélyebb hódolatukat fejezzék ki iránta. Folytatták útjukat Jeruzsálembe, és kérdezősködni kezdtek: "Hol van az, aki a zsidók királyaként született?". De semmit sem hallottak róla: kérdéseik csak arra voltak alkalmasak, hogy az egész városban megdöbbenést (felháborodást) keltsenek. Heródes megijedt, nehogy veszélybe kerüljön a trónja; a zsidók pedig megrémültek, nehogy a gyanakvó és kegyetlen zsarnok ezt a hírt arra használja fel, hogy súlyos csapásokat mérjen rájuk. Hogy némi fényt derítsen az ügyre, Heródes összehívta a főpapok és írástudók tanácsát, és megkérdezte tőlük, hol fog megszületni Krisztus. A próféciák alapján készségesen közölték vele, hogy Betlehem az a hely, amelyet erre a megtiszteltetésre szántak. Miután ezt az információt a bölcsek megkapták, azonnal odamentek; és amint elindultak, a csillag, amely először keleten tűnt fel nekik, ismét láthatóvá vált számukra, és előttük ment és "megállt a ház fölött, ahol a kisgyermek volt". Isten visszatartotta a csillag csodálatos jelenségét, amikor nem volt rá szükség; és csak akkor újította fel, amikor a bölcsek hitének megerősítésére volt szükség (amelyet a zsidók közömbössége megingathatott volna), és hogy csalhatatlanul rámutasson arra a házra, ahol a gyermek lakott].

**4. Hogyan viselkedtek Vele szemben, amikor megtalálták...**

[Szent félelemmel és tisztelettel telve, alighogy meglátták őt, máris leborultak előtte; és bemutatták neki az áldozataikat, amelyeket e célból hoztak magukkal. Lehetséges, hogy az ő hódolatuk csak olyan volt, amilyet a királyoknak szokás volt fizetni; és hogy ajándékaik csak olyanok voltak, amelyek a saját országukból származtak, és semmi titokzatos dolog nem volt bennük. Mégis, nem olvasunk arról, hogy Heródesnek ilyen tiszteletet tanúsítottak volna; és ezért arra következtethetünk, hogy legalábbis úgy tekintettek Jézusra, mint aki méltóságban és dicsőségben minden más királyt felülmúl].

Most pedig,

**II. Különösen felhívjuk a figyelmeteket a bölcsekre.**

Három szempontból tekinthetjük őket:

**1. Tanúkként, hogy megerősítsék hitünket**.

[Úgy tűnik talán, hogy a zsidók közömbössége az újonnan született királyuk iránt gyengíti a születésének bizonyítékát? Hallgassuk meg a bölcsek tanúságtételét róla: "Láttunk egy újonnan keletkezett csillagot, és az Úr tanított bennünket keletkezésének okára. Elmentünk, hogy megnézzük a gyermeket, akinek születését hirdette, és a szemünkkel láttuk őt, és leróttuk neki a tőlünk járó tiszteletet. Tudjuk, hogy megtaláltuk azt a gyermeket, akiről szó volt, mert az a csodálatos csillag mutatta meg nekünk; és amikor legjobb tudásunk szerint tisztességet tettünk neki, Jehova ismét megjelent nekünk, felfedte előttünk a Heródes által kigondolt tervet, és utasított, hogy térjünk vissza a saját országunkba anélkül, hogy Heródest értesítenénk, hogy így a gyermek szüleinek legyen idejük biztonságban más országba menekíteni őt.".

Nem kell-e mindebben Isten kezét elismernünk, és vajon Isten így pecsételne meg egy hazugságot, és így támogatna egy szélhámost?]

**2. Mint példaképeket (előképeket), reménységünk erősítésére...**

[Azt tanítják nekünk, hogy higgyük, eljön a nap, amikor a föld minden nemzete megtér Istenhez, és a pogányok teljessége bekerül Krisztus egyházába. E bölcsek megtérése mintegy az első gyümölcs volt, amely biztosítja számunkra a teljes aratást. Hihetetlennek tűnik az esemény? Istennek nem okozott nehézséget meggyőzni és bátorítani őket: és nem lesz nehéz számára az egyetemes változás megvalósítása sem, amikor eljön az ő ideje. Ugyanez fog akkor megtörténni kiterjedt léptékben [Ézs\_60:5-6.]; és "a világ országai az Úr és az ő Krisztusának országává lesznek".]

**3. Mint viselkedésünk irányítására szolgáló minták** -

[Sokat tanulhatunk ezektől a pogány filozófusoktól (tudósoktól). Először is, **tanuljuk meg, hogy tanulmányainkat vagy elfoglaltságainkat, bármilyenek is legyenek azok, a mi lelki hasznunkra fejlesszük**. Látunk-e különös jelenségeket a természetben? Vezessenek bennünket a természet Istenéhez: és bármilyen fényt kapunk tőle, használjuk azt eszközként, hogy még több fényt nyerjünk.

Ezután **ne tekintsünk semmiféle gúnyra, nehézségre vagy veszélyre, amellyel kötelességünk teljesítése során esetleg szembesülünk.** Kétségtelen, hogy a bölcsek sok akadályt találtak útjukban; de kitartottak a végsőkig, és nem hagytak fel a munkával, amíg meg nem találták Őt, akit kerestek. Így keressük mi is elszántan az Úr Jézust, amíg meg nem találjuk őt. Őt nem egy csillag, hanem "az evangélium biztosabb igéje" mutatja meg nekünk. Igaz, hogy sokaknál érdeklődhetünk utána, akiktől elvárható lenne, hogy minden szükséges információt megadjanak nekünk; és megtörténhet, hogy végül is még nálunk is tudatlanabbnak találjuk őket. Maga az iránta való komoly érdeklődésünk még ellenségeskedést is kiválthat belőlük; de nekünk fáradtság és félelem nélkül kell folytatnunk a keresést, egész addig, amíg azt nem mondhatjuk: "Megtaláltam Őt, akit az én lelkem szeret".

Végül, ha **megtaláltuk Jézust, mutassuk be neki (szenteljük, áldozzuk oda) mindazt, amik vagyunk, és amink van.** Testünket, lelkünket és szellemünket szenteljük neki. Valljuk őt "királyok Királyának és urak Urának"; szenteljük neki ezüstünket és aranyunkat; és dicsőítsük őt testünkkel és lelkünkkel, amelyek az övéi. Ez a mi méltányos szolgálatunk (okos istentiszteletünk – Rm 12,1): és ha késlekedünk, hogy ezt megtegyük neki, akkor ezek a pogány megtérők bizonyára vádat fognak emelni ellenünk: mert ha ők így tisztelték Őt, amikor még csak csecsemőként, pólyaruhába burkolózva látták, akkor nekünk, akik látjuk őt dicsőséges trónján ülve, még inkább így kell tennünk.].

**A BÖLCSEK ÖRÖME**

Charles Simeon prédikációja

*Forrás: C. Simeon: THE JOY OF THE MAGI, Discourse No. 1280. From: Horae Homileticae*

https://bible.prayerrequest.com/7511-simeon-charles-horae-homileticae-commentary-21-volumes/matthew/2/10/2/10/

***Mt\_2:10. És mikor meglátták a csillagot, igen nagy örömmel örvendeztek.***

Egy olyan tömör történetben, mint a mi áldott Urunké, akinek életének és halálának eseményei olyan sokrétűek voltak, hogy ha részletesen elmesélnénk őket, túl sok kötetet foglalnának el ahhoz, hogy a nagyvilág elolvashassa őket, szükségszerűen meg kell állapítanunk, hogy sok minden kimaradt, amit szívesen megismertünk volna. De a Szentírás nem azért íródott, hogy kielégítse a hiú kíváncsiságot: az ihletett írók sokkal magasabb célt tartottak szem előtt: megelégedtek azzal, hogy csak annyit jegyezzenek fel, amennyi a tanításunkhoz szükséges, és olyan rövid utalásokat adjanak, amelyek egy összefüggő és átfogó egészet tárnak a szemünk elé. A bölcsekről szóló beszámolóban, akik keletről jöttek, hogy imádják az újszülött Jézust, sok mindent csak találgatásokra bízunk. Nem tudjuk, hogy kik voltak, és azt sem, hogy honnan jöttek, csak azt, hogy Júdaától keleti irányból; és azt sem, hogy mennyi idővel Krisztus születése után, néhány héttel vagy több hónappal. Hogy mi volt a csillag, azt nem tudjuk. Nem lehetett közönséges csillag, hanem valamilyen meteor, amely hasonlított rá. Nem tudjuk, hogyan jutottak arra a következtetésre, hogy ez a csillag bárkinek a születését jelzi, különösen annak, aki a zsidók királya lesz. Valószínű, hogy csillagászok voltak; és amikor látták ezt az új csillagot Júda földje felett, arra a következtetésre jutottak, hogy az valami nagy esemény előjele: és mivel hallottak arról az általános híresztelésről, hogy abban az időben várhatóan születik valaki Júdában, aki az egész földet fogja kormányozni, feltételezhették, hogy a csillag az ő születését jelzi. Összességében azonban valószínűbbnek tartom, hogy **ugyanaz a mindenható és kegyelmes Isten, aki elküldte ezt a csillagot, hogy elvezesse őket Júda felé, kinyilatkoztatta nekik a csillag megjelenésének okát, és azt a csodálatos eseményt, amelynek ők maguk lesznek a kegyes tanúi.** A kérdés, amelyet Jeruzsálembe érve tesznek, úgy tűnik, ezt a dolgot valóban minden kétséget kizáróan eldönti: ugyanis nem kérdezik (bizonytalankodva), hogy született-e valami nagy személyiség: semmiféle kétséget nem fejeznek ki a tényt illetően, hanem csak azt kérdezik, hogy hol van az újszülött csecsemő: "Hol van az, aki a zsidók királyának született, mert láttuk a csillagát, és azért jöttünk, hogy imádjuk őt". Úgy tűnik, maguk a zsidók nem is tudtak semmiféle figyelemre méltó eseményről, amíg ezeknek az idegeneknek a magabiztos érdeklődése fel nem hívta rá a figyelmüket: és ekkor mind Heródes király, mind az egész jeruzsálemi nép megdöbbenéssel felháborodott. Heródes, aki feltűnően féltékeny fejedelem volt, összehívta a zsidó nép vezetőit, hogy megtudja tőlük, hogy a Szentírás szerint hol kell megszületnie a Messiásnak. Ők egy jól ismert prófécia alapján arról tájékoztatták őt, hogy Betlehem az a kiemelkedő város, amely számára ez a megtiszteltetés fenntartva van; és miután megkapta ezt az információt, oda irányította a bölcseket, azzal a kifejezett paranccsal, hogy ha megtalálják őt, térjenek vissza hozzá, és közöljék vele mindazt, amit megtudtak róla. A bölcsek most már oda irányították lépteiket. De alighogy újra útnak indultak, a csillag, amelyet keleten láttak, és amely egy időre eltűnt, ismét megjelent, és nem csupán a városba, hanem a házba is elvezette őket, ahol Jézus tartózkodott; így csalhatatlan pontossággal mutatta meg nekik azt a gyermeket, akit meg akartak találni. Erről az alkalomról azt olvassuk: "Amikor meglátták a csillagot, rendkívül nagy örömmel örvendeztek". Nos, az örömük kifejezéseit jelző szavak, amelyekről itt szó van, olyan erősek, hogy nem lehet szó szerint lefordítani a mi nyelvünkre. Általános jelentésüket azonban az előttünk álló szavak kellőképpen kifejezik: **"Nagyon nagy örömmel örvendeztek".**

Amikor erről az örömükről beszélünk, hasznosnak fogjuk találni, ha feltesszük a kérdést, **mit jelzett ez velük kapcsolatban (mit jelentett ez az ő számukra)?**

Az isteni történelem följegyzésének ebből az érdekes részéből megtudhatjuk,

**I. A cél nagyságát, amelyet a bölcsek követtek...**

Arra törekedtek, hogy megnézzék és tiszteljék az újonnan született Királyt. Ez olyan cél volt, amelyet érdemes volt követni:

**Az *ő szemszögükből nézve* nagy jelentőséggel bírt...**

[Feltételezve, hogy csak úgy képzelték el őt, mint aki egy királyságra született, mégis, figyelembe véve a csodát, amellyel a születését bejelentették, és a születésének helyére vonatkozó prófétai kijelentéseket, méltónak tekinthették őt arra, hogy szolgálják és tiszteljék (imádják). És ahogyan feltételezzük, hogy az ő jelleméről és hivataláról alkotott nézeteik kitágultak (egyre szélesebbre), úgy természetesen a céljuk fontossága is megnövekedett a fejükben (szemléletükben, értelmükben)].

**Azzal *a további megvilágítással, amit mi élvezünk*, elmondhatjuk, hogy ez volt a legfontosabb cél, amit bármely értelmes lény csak követhetett**

[Tudjuk, hogy a csecsemő "Immanuel, - Isten velünk" volt. Igen, ő volt "az emberi testben megjelent Isten": és nem csupán egy nemzet, hanem az egész föld királya, sőt "a királyok királya és az urak Ura".

Látni őt ebben az alázatos állapotában; imádni őt és dicsőíteni őt; mire vágyhatna jobban a legfőbb arkangyal? Ez olyan cél volt, amely minden ember számára méltó az ambícióhoz: és nem lehet olyan nagy munka, nélkülözés, szenvedés, amely túl nagy volna ahhoz, hogy az ember szívesen felvállalja és vidáman elviselje ennek érdekében].

Az ő fáradozásaikban úgyszintén látjuk,

**II. Az értelem lelkesedését (a lélek buzgóságát), amellyel ezt a célt kell követni...**

**Az útjuk, - akár Arábiából, akár más országból jöttek -, hosszú és fáradságos volt...**

[Az, hogy elindultak hazájukból, és folytatták útjukat Júda felé, nem kevés buzgalmat követelt: de hogy kitartottak, amikor a csillag már eltűnt, és amikor minden valószínűség szerint annyi nehézség és bizonytalanság kísérte jövőbeli erőfeszítéseiket, ez a szokásosnál is intenzívebb és lelkesebb buzgalmat igényelt: és csodáljuk kitartásukat egy ilyen nagyszerű munkában.]

**Mi fékezhetné meg tehát a mi lelkesedésünket Urunk szolgálatában?**

[Azt hiszem, ez olyan munka, amellyel egész életünket le kellene foglalnunk. Nem kell elhagynunk otthonunkat, hogy meglássuk az ő arcát, hiszen ő itt van közöttünk: de késznek kell lennünk arra, hogy mindenünktől megváljunk, ha erre hívnak bennünket; és bármilyen nehézségek akadályozzák is utunkat, Isten segítségével el kell határoznunk, hogy mindegyiket legyőzzük - - - És ne csak vagyonunk egy részét vigyük magunkkal; hanem menjünk, és **ajánljuk fel neki mindazt, ami vagyunk, és mindazt, amink van.** Egész énünket, testünket, lelkünket és szellemünket az ő szolgálatára kell szentelnünk, hogy ő mindenben megdicsőüljön - - -].

Bennük továbbá láthatjuk,

**III. Az áldást, amely megkoronázza munkánkat...**

**"Nagyon nagy örömmel örvendeztek"...**

[Még mielőtt teljesen elérték volna céljukat, örvendeztek: micsoda öröm tölthette el lelküket, amikor e gyermek jelenlétébe kerültek, és az a megtiszteltetés érte őket, hogy átadhatták neki arany-, tömjén- és mirha ajándékaikat!]

**De a hívő öröme, hogy rátalált a Megváltóra, összehasonlíthatatlanul magasztosabb...**

[Valóban helyesen van mondva, hogy "kimondhatatlan és megdicsőült öröm" (1Pt 1,8). Ó, milyen gazdagon meghálálja egy egész élet fáradozásait a Megváltó dicsőségének egyetlen pillantása! És milyen kilátások nyílnak meg előtte az örök világban! - - Valóban, semmilyen nyelv nem tudja kifejezni az örömöt, amit érez, és semmilyen szív nem tudja elképzelni azt az áldást, ami rá vár - - -]

**Alkalmazás (üzenet):**

**1. A névleges keresztyénhez -**

[Bár nem igazán érdeklődsz a Megváltó iránt, mégis kiváltságos helyzetben vagy: mert **végtelenül jobb vezetőd van, mint a bölcseknek valaha is volt, mégpedig Isten igéje,** amely világosság lesz lábadnak és lámpás ösvényednek; és ha megfelelően követed, tévedhetetlenül elvezet a Megváltó jelenlétéhez. Hasznosítsátok tehát kiváltságaitokat; és hadd emlékeztessenek benneteket a kötelességeitekre is: mert ha a ti világosságotok világosabb, mint az övék, akkor a ti Krisztusnak való átadásotoknak (odaszánásotoknak) is teljesebbnek kell lennie].

**2. A kereső keresztyénhez...**

[A bölcsekhez hasonlóan csüggedést érezhetsz a mennybe vezető utadon; és a fénynek a lelkedből való eltűnése miatt kész lehetsz kételkedni abban, hogy valaha is elérheted-e vágyaid célját. De tartsatok ki minden csüggedés közepette is; és ne kételkedjetek abban, hogy fáradozásotokat végül siker koronázza: mert Isten ígérete számotokra így szól: "Törekedjünk megismerni az Urat! Az Ő kijövetele bizonyos, mint a hajnal és eljön hozzátok, mint az eső, mint a késői eső, mely megáztatja a földet [ Hós\_6:3.].

**3. A biztos (bizonyosságot nyert) keresztyénhez-**

[Megtaláltátok a Megváltót, és bemutatkoztatok (bemutattátok, odaszántátok magatokat) neki. Most tehát mutassátok magatokat méltónak erre a magas kiváltságra. Szomorú közömbösség uralkodik vele kapcsolatban, még azok körében is, akiknek hivatalukból és általános tájékozottságukból kifolyólag a legelőremutatóbban kellene felhívniuk mások figyelmét rá. És a pogány országokban, még a legbarbárabb afrikaiak és hottentották között is a fogadtatásáról szóló beszámolók alapján mindannyian elpirulhatunk hidegségünk és hálátlanságunk miatt. Ha azonban a Megváltóhoz el lettetek vezetve, vigyázzatok arra, hogy egy istentelen világ közepette is tiszteljétek őt, és dolgozzatok azon, hogy megismertessétek őt mindenkivel, aki körülöttetek van].

https://bible.prayerrequest.com/7511-simeon-charles-horae-homileticae-commentary-21-volumes/matthew/2/10/2/10/

**Versek –**

**(a keleti bölcsekről, a Csillagról…)**

##### **CSAK A BÖLCSEK**

##### **Csak a bölcsek ismerik Őt meg,**

azok mennek Hozzá ma is;

s azok maradnak meg hívőknek

oly sokszor kigúnyolva is,

kik többet tudnak a tudósnál,

s leborulnak Előtte mélyen,

éppúgy, mint szegényes jászlánál

kelet bölcsei tették régen.

Ma is, és mindig, csak a bölcsek:

a gyermekként hinni merők -

Hozzá ma is csak ezek jönnek,

a gyermeki hittel szeretők.

Mások csak ünnepelgetnek, de

talán azt se tudják, miért?...

És nem mennek el Betlehembe;

Egy lépést sem tesznek Jézusért!

 *Nádudvari Nagy János*

##### **BÖLCSEK**

##### **Kelet mágusai** tényleg bölcsek voltak,

Jézus jászolához örömmel indultak.

Ma is, az a világ legbölcsebb embere,

ki felkeresi Őt, s együtt marad Vele.

 *Boros Gergely*

**Akik a csillagot látták**

Mentek. Csillagba veszve mentek...
Elhagytak álmot, meg keresztet...
Elmaradtak a nagy hegyormok,
Puszta terek, a templomtornyok,
Messzi városok, tengerek,
Mosolyok, könnyek, emberek
S úgy mentek a nagy éjszakán át
Akik a csillagot látták.

Nem álltak meg a határkőnél,
A völgykatlannál, hegytetőnél,
Nem kellett nekik többet semmi
Kívánság, csak egy: menni, menni!
Csillag után, a csillagért.
Nem kérdezték azt sem: miért?
Csak mentek a nagy éjszakán át,
Akik a csillagot látták.

A fényre néztek, semmi másra.
Reájuk hullt az Úr világa.
Ragyogó, tiszta lett a lelkük,
Nem volt a földről semmi bennük,
Nem is voltak már emberek
Mikor az égi Kisdedet
Csillag alatt áldón imádták
Akik a csillagot látták.

Karácsonyeste - s mindig, máskor:
Csillagtűnéskor, lehulláskor
Egy örök csillag fénye csábít,
Útvesztőkön utat világít,
S mennek úton százak, ezrek,
Maradnak álmok meg keresztek,
Úgy mennek a nagy éjszakán át
Akik a Csillagot látják.

(Kárász Izabella)

**Három keleti bölcs**

Három keleti bölcs

az eget vizsgálta,

ott Krisztus ragyogó

csillagát meglátta.

Három keleti bölcs

útra is kelt nyomban,

míg meg nem találta

Jézust a jászolban.

Az a fényes csillag

lelkünkben is ragyog,

Jézust megtalálva

Leszünk csak boldogok.

*Siklós József*

**Isten ádventi népe**

Isten ádventi népe

vígan dalolva megy,

a csillag örök fénye

ragyog fejük felett.

Pusztán fut sose járt út,

s fénylik az éjszaka:

hűséges útitársuk

Isten szép csillaga.

Bölcsekkel, pásztorokkal

a céljuk: Betlehem.

Éhen, száraz torokkal

szívükben béke benn.

Az istállóba érve

előttük jászol-ágy,

s zengik, leesve térdre

szívük imádatát:

Üdvödről égi Gyermek,

kérünk, ó, biztosíts!

Kint éj sötétje terjeng:

világíts, világíts!

Sok baj, sok bűn a terhünk,

vedd el, mert földre nyom.

Ó, üdítsd fel a lelkünk,

isteni irgalom!

Vedd kedvesen e gyenge

dicsérő énekünk,

bár tetszésedre lenne

az egész életünk!

Szeretnénk énekünknek

szebb hangot és erőt…

Meglesz, ha jő az ünnep

szent trónusod előtt.

Hadd járjunk addig is még

Veled utunkat itt!

Élet, halál, öröklét

csak Veled boldogít!

*Szénási Sándor*

**Karácsonyi üzenet**

Üzenem mindenkinek, hogy a Csillag

fényéből semmi nem kopott,

értelme lett csak megszokott.

Üzenem mindenkinek, hogy a Gyermek

ma is a testté lett csoda,

ISTEN jósága, mosolya.

Üzenem mindenkinek, hogy a pásztor,

király egyformán kedves ott,

s Előtte boldog lesz legott.

Üzenet mindenkinek, hogy a bölcsek

serege most is útra kel,

elég nekik az égi jel.

Üzenem mindenkinek, hogy a szívem

ma is repesve fut *Felé*,

ma is azért a GYERMEKÉ.

 *Füle Lajos*

**Háromkirályok**

*[Keleti bölcsek]*

Mint a *három fejedelmet* *[v. bölcs fejedelmeket]*

az a Csillag valaha,

úgy vezetett barmos falukba

templomtornyok csillaga.

Úgy vezet nagy útra engem

s vélem egy-egy jó fiút,

ki a jósrajzú jelekben

hinni és olvasni tud.

Megszületett hát, ki élt már

időtlen idők előtt!

Ki valótlanul való volt,

végre-végre testet ölt!

Végre emberi közelbe

kerül az „isteni” kép,

nemcsak szent nevét rebegjük,

meg is fogjuk a kezét.

S hagyjuk: tekintsen szívünkig

tiszta nagy gyermekszeme,

amit nem vont még homályba

barmok hő lehelete –

hadd láthassa: aki eljött,

nem jött ajándéktalan,

lássa: szelencés szívünkben

mirha, tömjén és arany!

Tudod, mit jelent, midőn a

királyok indulnak el?

midőn annyi szolga mellett:

ez is, az is útra kel?

Tudd meg, világ, azt jeleneti:

megértették a jelet,

hogy mind e királyi fényre

méltóbb fenség született!

Méltóbb fenség, szebb vitézség:

pajták egyszerű fia,

kinek előbb-utóbb úgyis

szóhoz kell majd jutnia, -

aki majd kősziklára épít,

új világos emel itt,

ami mennél emberibb lesz,

úgy lesz annál istenibb!

Mint a *három fejedelmet* [v. keleti bölcseket]

az a Csillag valaha,

úgy vezet barmos falukba

templomtornyok csillaga.

A nyomunkban összesúgnak,

így adják tovább a hírt:

- Elindultak a királyok,

Valami nagy készül itt…

*(Kiss Jenő)*

*[Kiss Jenő erdélyi magyar költő és műfordító. Fenti verse megjelent „Az erdélyi Helikon költői” c. kötetben, melyet Bukarestben adtak ki]*

*[forrás: Gyermekversek. Balog Miklós által regisztrált és szerkesztett versgyűjtemény, magánhasználatra szánt kézirat, 1982.]*

**Karácsony I. napja (hétfő) Délutáni istentisztelet: Megüresítette magát --Fil 2:5-11**

**Fil 2,5-11**

**Matthew Henry (1662-1714) kommentárjából**

***(nyersfordítás: Borzási Sándor, 2007)***

Forrás: <http://www.apostolic-churches.net/bible/mhc/>

**Fil 2,5-11**

***5 Annakokáért az az indulat legyen bennetek, mely volt a Krisztus Jézusban is, 6 A ki, mikor Istennek formájában vala, nem tekintette zsákmánynak azt, hogy [ő] az Istennel egyenlő, 7 Hanem önmagát megüresíté, szolgai formát vévén föl, emberekhez hasonlóvá lévén; 8 És mikor olyan állapotban találtatott mint ember, megalázta magát, engedelmes lévén halálig, még pedig a keresztfának haláláig. 9 Annakokáért az Isten is felmagasztalá őt, és ajándékoza néki oly nevet, a mely minden név fölött való; 10 Hogy a Jézus nevére minden térd meghajoljon, mennyeieké, földieké és föld alatt valóké. 11 És minden nyelv vallja, hogy Jézus Krisztus Úr az Atya Isten dicsőségére.***

[*http://www.ccel.org/ccel/bible/hu*](http://www.ccel.org/ccel/bible/hu)

[I. A nagy **evangéliumi felada**t.......... (1-4.v.)]

**II.** Itt van **az evangéliumi példakép**, elénk tárva, hogy ezt kövessük, s ez nem más, mint a mi Urunk Jézus Krisztus példája: *Az az indulat legyen bennetek, mely volt a Krisztus Jézusban is, 5.v. ●* Figyeljük meg, A keresztyének krisztusi lelkülettel és gondolkozással kell bírjanak. Az Ő életéhez kell szabnunk magunkat, ha az Ő halálának hasznát kívánjuk élvezni. *Ha nincs meg bennünk a Krisztus Lelke, úgy nem vagyunk az Övé, Róm 8, 9. ●*Nos, milyen indulat volt Krisztusban (milyen volt az Ő lelkülete)? Mindenekfelett alázatos volt, s ez az, amit különösképpen meg kell tanulnunk Tőle. *Tanuljátok meg tőlem, hogy én szelíd és alázatos szívű vagyok. Mt 11,29.* Ha alázatosak akarunk lenni, Krisztushoz kell hasonlítsunk; ha Krisztushoz kívánunk hasonlítani, úgy alázatosak kell legyünk. ●Ugyanazon Lélekben, s ugyanazon nyomokon kell járnunk, mint az Úr Jézus, ki megalázta magát a szenvedésig, a halálig érettünk; nem csak azért, hogy Isten igazságának elégtételt szerezzen s a mi váltságunk árát lefizesse, hanem azért is, hogy példát fektessen le számunkra, hogy *mi is az ő nyomdokait kövessük*. ●Nos, itt látjuk a Urunk Jézusnak két természetét és két állapotát. ●Figyelemre méltó, hogy az apostol, amint említést tett az Úr Jézusról, s a benne levő lelkületről (indulatról), rögtön megragadja az alkalmat, hogy az ő személyéről bővebben szóljon, és részletes leírást adjon róla. Gyönyörű téma ez, s az evangéliumi igehirdetőnek soha sem szabad úgy gondolnia, hogy felesleges kitérőt tesz, amikor ezzel foglalkozik; minden erre ajánlkozó lehetőséget készséggel meg kell ragadnia.

**1.** Előttünk van itt Krisztus **két természete**: isteni és emberi természete. **(1.)** Itt van **isteni természete**. *Aki Istennek formájában lévén, (6.v.),* az isteni természetnek részeseként, mint az Isten örök és egyszülött Fia. Ez egybecseng *Jn 1,1-gyel: Kezdetben vala az Ige, és az Ige Isten volt;* ugyanazt jelenti, mint hogy *képe a láthatatlan Istennek (Kol 1,15);* és *az ő dicsőségének visszatükröződése és az ő valóságának képmása (Zsid 1,3). ●Nem tekintette zsákmánynak azt, hogy az Istennel egyenlő;* nem tartotta magát vétkesnek, hogy olyasmit tulajdonított volna el magának, ami nem az övé; vagy, hogy más jogait sajátította ki. Ő mondta: *Én és az Atya egy vagyunk, Jn 10,30. ●*A legmagasabb fokú rablásnak számít bármely ember, vagy pusztán teremtmény részéről, ha magát Istennel egyenlőnek tűnteti fel, vagy azt tartja magáról, hogy *egy az Atyával.* Ezáltal az ember Istent nem a tizeddel és a felajánlott áldozatokkal csalja meg, hanem Istenségéhez való jogától fosztja meg Őt, *Mal 3,8. ●*Egyesek az „*Isten formájában lévén”* kifejezést (gör. *en morphe Theou hyparchon*) Krisztusnak az isteni fenséggel teljes dicsőségére értik, melyben hajdan a pátriárkáknak s a zsidóknak az Ószövetség alatt megjelent, ami gyakran a *dicsőségnek* és *Shekináhnak (angol ford)* neveztetett. Ezt a szót ilyen értelemben használja a LXX (Septuaginta görög fordítás) és az Újszövetség is. *Megjelent két tanítványnak más alakban, (gör. en hetera morphe) Mk 16,12; elváltozék előttük (gör. Metemorphothe), Mt 17,2. ● És nem tekintette zsákmánynak azt, hogy Istennel egyenlő;* nem kapott mohón utána; nem sóvárgott és nem törtetett abban a dicsőségben tetszelegve megjelenni; félretette korábbi megjelenéseinek fényességét, fenségét, miközben itt volt e földön; nyilván ez a jelentése e sajátos kifejezésnek, *ouk harpagmon hegesato****.* (2.)** **Emberi természete**: *Emberekhez hasonlóvá lőn* és *olyannak találtatott, mint ember.* Igazán és valóban ember volt, *testünkből és vérünkből való;* az ember természetében és felépítésében jelent meg. És önként vette magára az emberi természetet; az ő személyes cselekedete volt ez, és saját belegyezésével történt. Mi nem mondhatjuk el, hogy ugyanúgy részesedünk az emberi természetben. Ő ebben *megüresítette magát,* megfosztotta magát a mennyei világ s korábbi megjelenéseinek dicső fényétől és ragyogásától, hogy felöltözzön az emberi természet rongyaiba. *Mindenben hasonlóvá lett hozzánk, Zsid 2, 17.*

**2.** Itt van az Ő **két állapota**: a megaláztatásé, és a felmagasztaltatásáé. **(1.)** **Alázatos állapota**. Nem csak emberi hasonlatosságot és emberi formát vett magára, hanem *szolgai formát* is, vagyis egy alacsonysorú ember állapotát. Nemcsak Istennek volt a szolgája, ki őt elválasztotta, hanem azért jött, hogy az embereknek szolgáljon, s olyan volt közöttük, mint aki alantas, alázatos állapotban szolgál. Az ember azt vélné, hogy ha már az Úr Jézus ember kívánt lenni, úgy fejedelemmé kellett volna váljon, s fényben kellett volna megjelennie. Ámde épp ellenkezőleg történt: *Szolgai formát vett föl.* Szegényen nevekedett fel, talán földi apja mellett segédkezve a kemény munkában. Egész élete az alázat útja volt; szegénység, megvetettség és gyalázat kísérte. Nem volt fejét hová lehajtania, alamizsnából élt, *fájdalmak férfia és betegségek ismerője volt;* nem külső pompában, más emberektől elütő jegyekben tűnt fel. Ez volt az ő alázatos *élete*. ●Ámde az ő alázatának legmélyebb fokát kereszthordozásában látjuk: *Engedelmes volt halálig, még pedig a keresztfának haláláig.* Nem csak szenvedett, hanem ténylegesen és önkéntesen engedelmes volt; engedelmeskedett annak a törvénynek, melynek, mint Közbenjáró, önként aláhelyezte magát, s melynek hatálya alatt köteles volt meghalnia. *Hatalmam van letenni az életemet, és hatalmam van ismét felvenni azt; ezt a parancsolatot vettem az én Atyámtól, Jn 10, 18.* És *ő törvény alatt lett, Gal 4,4. ●*Ki van itt hangsúlyozva az ő halálának módja, mely magába foglalta a megalázásnak minden lehetséges körülményeit: *Egész a keresztfának haláláig –* egy átkozott, fájdalmas és szégyenletes halálig. E halálnemre átkot mondott a törvény (*Átkozott mindaz, aki fán függ*). Rettenetes fájdalmakkal teljes halál volt ez; a test átszegezve az érző idegek felületén (kezen és lábon), teljes súlyával ott függött a kereszten. S ez a halálnem a gonosztevők és rabszolgák halála volt, nem a szabad embereké; s mindez a közszemlének kitéve történt. Ilyen mélyre ereszkedett le az áldott Jézus. **(2.)** **Felmagasztaltatása.** *Ennekokáért az Isten is felmgasztalá Őt.* Felmagasztaltatása megalázkodásáért való jutalom volt. Mivel megalázta magát, Isten felmagasztalta Őt, és rendkívül magasra emelte. ●Egész személyét felmagasztalta, emberi természetét éppúgy, mint az istenit; mert úgy van róla szó, mint aki éppúgy volt Isten formájában, mint emberi formában. ●Isteni természetét illetően ez csupán jogainak elismerését jelentheti, vagy annak a dicsőségnek a megjelenítését és felmutatását, mellyel bírt már az Atyánál a világ alapjainak felvettetése előtt *(Jn 17,5)*; s nem valami új dicsőségnek a birtoklását. S ilyen értelemben az Atyáról is van mondva, hogy felmagasztaltatik. ●Ámde felmagasztaltatása sajátos értelemben az emberi természetre vonatkozik, ami nyilván egyedül képes erre, noha ez az istenitől el nem választható. Az itt említett felmagasztaltatás tisztségben és hatalomban áll. ●Tisztségben: *adott néki oly nevet, mely minden név felett való:* egy méltóságos címet, mely minden teremtménynek, embereknek és angyaloknak fölébe helyezi Őt. ●És hatalomban: *hogy minden térd meghajoljon neki.* Az egész teremtettségnek meg kell hódolnia előtte (az egész teremtett világ alá kell vesse magát neki): *úgy a mennyeiek, földiek, és föld alatt valók;* a menny és a föld lakói, úgy az élők, mint a holtak. ●A *Jézus nevére:* nem a puszta név hangzására, hanem a Jézus *tekintélyére*; mindenki ünnepélyes hódolatot fog tenni neki. ● *És minden nyelv vallja, hogy Jézus Krisztus ÚR, -* minden nemzet és nyelv nyilvánosan el kell ismerje, s el fogja ismerni a felmagasztalt Megváltó egyetemes uralmát, s azt, hogy *néki adatott minden hatalom mennyen és földön, Mt 28,18.* ●Figyeld meg, Krisztus országának széles, óriási kiterjedését: elér a mennyig, s a föld végső határáig; s minden teremtményhez, melyek ezekben vannak, úgy az angyalokhoz, mint az emberekhez, úgy a holtakhoz, mint az élőkhöz. – ●*Az Atya Isten dicsőségére.* Figyeljük meg, Az Atya Istennek dicsőségére szolgál, ha megvalljuk, hogy Jézus Krisztus az Úr; mert az Ő akarata, hogy *mindenki úgy tisztelje a Fiút, amint tisztelik az Atyát, Jn 5,23.* Ha valamilyen tiszteletet tanúsítunk Krisztus iránt, az az Atya dicsőségére szolgál. *Aki engem befogad, azt fogadja be, aki engem elküldött*, *Mt 10,40*.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Fil 2,7-11**

**Jean Calvin (1509-1564) igemagyarázata**

***(Forrás: Kálvin János: A Filippibeliekhez írt levél magyarázata c. könyvből***

 ***- ford. Dr. Nagy Sándor Béla; - Kálvin Kiadó, 1992.)***

**5. *Azt törekedjetek megvalósítani magatokban, ami Krisztus Jézusban is megvolt.*** Az apostol most Krisztus példájával ajánlja az alázatosságot, amelyre előbb szavakkal buzdította a filippieket. Itt kettős értelme van a mondatnak: először is Krisztus követésére hív, mert ez a helyes élet szabálya; másodszor pedig azért hívogat minket erre az útra, mert így jutunk el az igazi dicsőség megtapasztalására. Arra buzdít tehát, hogy olyan hajlandóság legyen bennünk, amilyen volt Krisztusban. Ezek után kifejti, hogy az alázatosságnak milyen példáját állította elénk Krisztus.

**6.*****Mert Ő******Isten formájában lévén, nem tekintette zsákmánynak, hogy egyenlő Istennel.*** Ez nem azonos dolgoknak, hanem a legnagyobbnak és a legkisebbnek összehasonlítása. Krisztus megalázkodása abban állott, hogy alászállt a dicsőségnek és tisztességnek legmagasabb rangjáról a gyalázatnak legalacsonyabb fokára. A mi alázatosságunk pedig azt jelenti, hogy ne magasztaljuk fel magunkat hamis vélekedéssel. Krisztus lemondott a saját jogáról, nekünk pedig csak arra kell törekednünk, hogy önmagunkat túl ne értékeljük, és ne tulajdonítsunk többet önmagunknak, mint amennyi minket megillet. Ezért kezdi az apostol mondanivalóját: „*Mert Ő Isten formájában lévén...”* Ha pedig azt látjuk, hogy Isten Fia leszáll ebből a nagy magasságból, akkor van-e valami értelme annak, hogy mi, akik semmik vagyunk, önmagunkat magasztaljuk büszkeséggel?

***Istennek formája*** itt az ő fenségét jelenti. Amint ugyanis az embert alakjáról, arcának formájáról ismerhetjük meg, ugyanígy Istennek alakja, megjelenési formája nem más, mint a lényéből felénk sugárzó fenség. Vagy hogy még alkalmasabb hasonlattal éljünk: a király megjelenését kíséri az a külső dísz és pompa, amely bizonyítja, hogy ő valóban király, mint pl. a kormánypálca, a korona, a királyi palást, a testőrség, a trónus és királyi méltóság egyéb jelei. A római konzul megjelenéséhez hozzátartozott a bíborral szegélyezett hosszú tóga, az elefántcsont-ülőhely, valamint a vesszőnyalábbal egybefont bárdot hordozó testőrség. Krisztus már a világ teremtése előtt Isten alakjában volt, mert az Atya Őt kezdettől fogva a maga dicsőségével ruházta fel, amint azt **Ján 17,5-**ben olvassuk. Nem volt semmi megvetésre méltó abban, aki emberi testünkbe öltözött: Isten bölcsességében, vagyis Krisztusban; ellenkezőleg, Istent megillető méltósággal rendelkezett. Ezért bizonyíthatta meg, hogy ő egyenlő Istennel anélkül, hogy ezzel bárkinek jogát sértette volna. Külső megjelenésében azonban nem mutatta meg, hogy Ő kicsoda és nem tette nyilvánvalóvá az emberek előtt azt, amihez joga lett volna.

***Egyáltalán nem tekintette zsákmánynak azt, hogy Ő az Istennel egyenlő.*** Ezzel senkinek a jogát nem csorbította. Pál apostol itt ugyanis ezt akarja kifejezni: Ő jól tudta, hogy mi az, amit neki szabad jogosan megtenni; nekünk ebből azt kell megtanulnunk, hogy Krisztus alászállása egyáltalán nem kényszerből, hanem önkéntesen történt. A szöveg értelme azt kívánja, hogy ezt a részt inkább így fordítsuk: *„nem tekintette”*  helyett: „*tekinthette volna”.* Pál apostolnál ez elég gyakori, hogy az igék idő- és módbeli jelentését felcseréli (pl. Róm 9,3: kívánnám – kívánom vagy 1Kor 3,8: felismerték volna – felismerték helyett). Meg kell értenünk, hogy eddig itt Pál apostol itt azért beszél Isten dicsőségéről, hogy annál jobban felmutassa alázatosságának nagyságát. Tehát nem arról szól, amit Krisztus *tett,* hanem arról, amit *tehetett volna.*

Különben nagyon is vak lenne az, aki nem venné észre, hogy ezek a szavak nyilvánvalóan hirdetik Krisztus istenségét. Erasmus eljárása bizonyos felületességre mutat, ami Krisztus istensége tárgyában ennél a szakasznál és még több más helyen is olyan magyarázatot ad, ami lényegileg semmi sem tartalmaz. Ő ugyanis általában Istennek vallja Krisztust, de mit használ nekem ez a szent vallomás, ha nem támasztja alá a Szentírás tekintélye? Én úgy vélem, hogy Pál apostol ugyan nem tesz itt említést Krisztus istenségének lényegéről, de ebből még nem következik hogy ez a szakasz nem volna elegendő az ariánusok tanításának megcáfolására, akik azt mondották, hogy Krisztus kisebb az Atyánál, aki Őt teremtette, és tagadták az Atyával való egylényegűségét. Miben található „zsákmány nélkül” az Istennel való egyenlőség, hacsak nem egyedül Isten lényegében? Hiszen Isten maga az, aki Ézsaiás szavaival így kiált fel: „Nem adom másnak dicsőségemet!” (Ésa 48,11).

A ***forma*** alakok vagy megjelenést jelent. Ezt én is így értelmezem; ámde találhatunk-e olyan formát Istenen kívül, amely ne volna hamis és színlelt? Mint ahogy hatásairól lehet felismerni Istent, és cselekedeti tesznek bizonyságot örök isteni fenségéről (Róm 1,20), éppen így Krisztus lényegét is fensége bizonyítja, amely egyenlő volt az Atyával, mielőtt önmagát megalázta. Minden ördög sem tudná tőlem elragadni ezt a bibliai szakaszt, mert ez határozottan Istenre támaszkodó bizonyítéka annak, hogy Isten lényegéhez dicsőségéből kiindulva juthatunk el, minthogy ez a kettő egymástól elválaszthatatlan.

**7. *Dicsőségéről lemondott.*** (Kálvin fordítása szerint: *Önmagát semmivé tett!)* Ez a megsemmisülés ugyanaz, mint a megalázkodás, de ez a kifejezési forma még sokkal többet jelent. Ezt a továbbiakban az apostol így fejti ki: igaz, hogy Krisztus nem mondhatott le istenségéről, de azt bizonyos ideig rejtve tartotta, hogy istensége ne mutatkozzék a test gyöngeségének állapotában. Lemondott tehát az emberek előtt való dicsőségről, nem azért hogy azt kisebbítse, hanem azért, hogy azt elrejtve tartsa. Itt egy másik **kérdés** vetődik fel: „Úgy cselekedte ezt Krisztus, mint ember?” Erasmus erre „igen”-nel felel. Ámde hol volt Krisztus isteni alakja, mielőtt emberré lett? Azt kell tehát felelnünk, hogy Pál apostol a teljes Krisztusról beszél, amiképpen Őt Isten testben kijelentette és megsemmisülése csupán embervoltára vonatkozik. Olyan ez, mintha ezt mondanánk az emberről: „Minthogy az ember halandó, az, aki semmi másra nem gondol, csak e világra, nagyon ostoba.” Tehát az egész emberről beszélek, de halandó voltát csupán az ember egy részére, ti. a testére vonatkoztatom. Minthogy pedig az is igaz, hogy Krisztusban csak egyetlen személy van, és ez két természetben jelenik meg, Pál apostol helyesen mondja, hogy az, aki Isten Fia volt, vagyis egyenlő az Atyával, lemondott a dicsőségéről, amikor testbe öltözvén *szolgai formát vett fel.*

Felvetődik itt egy másik **kérdés** is: „Hogyan mondhatja az apostol, hogy Krisztus dicsőségéről lemondott, amikor hatalma és csodái által mindig nyilvánvalóvá tette, hogy Ő Isten Fia, és János evangélista is így tesz róla bizonyságot: *„... láttuk az ő dicsőségét, mint az Atya egyszülöttjének dicsőségét (Ján 1,14)?* Erre azt felelem, hogy testi megalázkodása csupán olyan volt, mint egy fátyol, amely eltakarta isteni felségét. Ezért mondotta a megdicsőülés alkalmával: *„Senkinek se mondjátok el ezt a látomást, amíg fel nem támad az Emberfia a halálból!” (Mát 17,9).* Amikor pedig érezte, hogy közeledik halálának órája, ezt mondja:  *„Atyám, eljött az óra, dicsőítsd meg a te Fiadat!” (Ján 17,1).* Ezért tanítja Pál apostol is: „... *A halálból való feltámadásával Isten hatalmas Fiának bizonyult” (Róm 1,4),* és hogy Ő „... *ha meg is feszíttetett erőtlenségből, él az Isten hatalmából”(2Kor 13,4).* Egyszóval: Krisztusban Isten képe ragyog, de oly módon, hogy külső látszat szerint megvetendő volt és az emberek véleménye szerint semmivé lett. Ez pedig azért történt, mert szolgai formát vett fel, és a mi természetünket öltötte magára, hogy így lehessen az Atyának és egyben az embereknek szolgája. Pál apostol Őt a körülmetélkedés szolgájának nevezi (Róm 15,8), és Krisztus maga is ilyen bizonyságot tesz önmgáról: „*Az Emberfia nem azért jött, hogy szolgáljanak neki, hanem hogy Ő szolgáljon...” (Mt 20,28).* Ez az, amit jóval régebben Ézsaiás előre megmondott: *„Ez az én szolgám...” (Ézs 42,1).*

***Emberekhez lett hasonlóvá*.** Pál apostol ezt úgy érti, hogy Krisztus az emberek sorába lépett, és látszólag semmiben sem különbözött az átlagember helyzetétől. A marcioniták tévesen fogták fel ezt a bizonyságtételt, mert ezzel bizonyítani akarták fanatikus elképzeléseiket. Ámde őket minden nehézség nélkül meg lehet cáfolni, mert Pál apostol itt csupán arról beszél, hogy miképpen élt Krisztus, és milyen volt a magatartása ebben a világban. Lehet ugyanis valaki valóban ember, de úgy, hogy nem hasonlít a többiekhez, és úgy viselkedik, mint aki másokkal szemben kivételes helyzetben van. Pál apostol éppen azt bizonyítja, hogy Krisztusra nézve nem ez volt a helyzet, mert Ő úgy élt a többi emberek között, hogy *magatartásában is embernek bizonyult.* A marcioniták érvelése tehát nagyon is gyerekes, amikor az emberi állapot hasonlóságából arra a következtetésre jutnak, hogy tagadják Krisztus emberi természetének valóságát.

Ez a szó: *„bizonyul”,* itt a látásra és a megismerésre vonatkozik; az apostol ugyanis azt tárgyalja, hogy miképpen látták és ismerték meg Krisztust, mert amint előbb bizonyította, hogy Ő valóban Isten, aki egyenlő az Atyával, azonképpen most az állítja, hogy a többi emberekkel közös sorsa volt, s ezért tartották mintegy megvetendőnek. De azért mindig (újból és újból) ismételnünk kell, amit előbb mondottunk, hogy Krisztusnak ez a megalázkodása önkéntes volt.

**8. *Engedelmessé lett mindhalálig.*** Ez már igazán nagy megalázkodás volt: Úrból szolgává lenni! De Ő még ennél is tovább ment, mert ámbár nemcsak halhatatlan, hanem az élet és halál Ura volt, egészen addig engedelmeskedett az Atyának, hogy elszenvedte a halált. Ez rendkívüli megsemmisülés volt, különösen, ha figyelembe vesszük azt a halálnemet, amely áldozatát még nagyobbá és értékesebbé teszi. Azzal ugyanis, hogy ilyen módon halt meg, nemcsak az emberek előtt lett szégyenletessé, hanem Isten átkát is magára vette. A megalázkodásnak ilyen példája méltán kelthetett undor minden ember számára! Annál inkább szükséges, hogy ezt a példát az Ige szerint értékeljük úgy, amint azt illendőképpen megérdemli.

**9. *Ezért fel is magasztalta Őt Isten mindenek fölé.*** Vigasztalásképpen az apostol azt bizonyítja, hogy az alászállás és megalázkodás, amit az ember szíve szerint annyira igyekszik elkerülni, nagyon is kívánatos dolgok. Ezt senki sem tagadhatja, ha Krisztus követéséről van szó. Ámde értelmünk arra ösztönöz, hogy Őt szívesebben kövessük, ha azt halljuk, hogy nincs számunkra jobb dolog, mint hogy átváltozzunk az Ő képére és hasonlatosságára. Tehát boldogok azok, akik saját akaratukból Krisztussal együtt megalázkodnak, ezt az apostol magának Krisztusnak példájával igazolja, aki nagyon is megvetett állapotából nyert teljes felmagasztalást, aki tehát megalázkodik, hasonlóképpen felmagasztaltatik. Ki akarná hát elkerülni a megaláztatást, tduván, hogy ezáltal mehetünk be a mennyek Országának dicsőségébe?

Ez a szakasz alkalmat adott a **szófistáknak**, vagy jobban mondva, ők maguk kovácsoltak ebből érvet annak kimondására, hogy Krisztus előbb önmagának, azután másoknak tett szolgálatot. Először Isten sazt kell megállapítanunk, hogy ezzel nem mondottak semmi hamis dolgot, de mégis kerülni kell az ilyen szentségtelen spekulációkat, amik csak elhomályosítják Krisztus kegyelmét, mint amikor pl. amikor azt kélpzeljük, hogy Ő más valamiért jött, nem pedig a mi üdvösségünkért. Mindenki láthatja, hogy itt a Sátán akar valamit előtértbe helyezni, ti. azt a gondolatot, hogy Krisztus a kereszten azért szenvedett, amivel nem rendelkezett. A Szentlélek ugyanis nem akarja, hogy mi Jézus Krisztus halálában mást lássunk, érezzünk, gondoljunk, vagy felismerjünk, mint csupán Isten jóságát és azt az irántunk való nagy és megbecsülhetetlen szeretetet, amellyel önmagáról megfeledkezve saját személyét és életét adta érettünk. Valahányszor a Szentírás Krisztus haláláról beszél, mindig előtérbe helyezi annak gyümölcsét és bennünk megmutatkozó értékét, és azt tanítja, hogy általa megváltást és megbékélést nyertünk Istennel, újból igazságban részesültünk, megtisztultunk bűneink szennyétől, hogy életet nyerjünk, és az új élet kapuja megnyíljék előttünk. Ki tagadná tehát, hogy mindazokat a Sátán szelleme sarkallja, akik ezzel ellentétben azt mondják, hogy magában Krisztusban van halála gyümölcsének nagy része, és Ő elsősorban önmagára való tekintettel, és a saját dicsőségét óhajtotta kiérdemelni, mielőtt nekünk üdvösséget szerzett?

Ezenfelül én tagadom, hogy igaz lenne, amit ők állítanak, és azt mondom, hogy gonoszul elferdítik Pál apostol szavait azért, hogy bebizonyítsák hazugságukat. Ez a szó ugyanis: *„ezért”* itt sokkal inkább valaminek a következményére utal, mintsem az okára, vagy eredetére. Éppen ezért nyilvánvaló, hogy ebből nem lehet azt a következtetést levonni, hogy ember megérdemelheti azt a dicsőséget, amely egyedül Istent illeti meg, vagy hogy megszerezheti Isten trónusát, mert ezt kimondani is borzalmas. Vajon Krisztusnak milyen felmagasztalásáról beszél itt a szent apostol? Arról, hogy Őbenne kell beteljesedni mindannak, amit Ézsaiás szerint Isten önmagának tulajdonít. Így tehát Isten dicsősége és felsége, amely annyira sajátságosan isteni tulajdonság, hogy másra át nem ruházható, nem lehet emberi közreműködés viszonzása. Sőt, mit több: ha ők magát a szót akarják megmagyarázni és nincsenek tekintettel arra, hogy milyen lehetetlen dolog következik magyarázatukból, mint azt az imént említettük, könnyű dolog lesz azt felelnünk, hogy az Atya nekünk az egész életet azért adta, hogy tükörként ragyogjon, de nem önmagáért, hanem mások javára és hasznára. Ekképpen Krisztus sem szerzett semmit önmagának, hanem mindent nekünk és miértettünk. Kérdezem tehát tőletek: micsoda szükség lett volna egy új felmagasztaltatásra neki, aki egyenlő volt az Atyával? **A hívő olvasók tehát óvakodjanak a csavaros észjárású szofisták spekulációitól!**

 ***Azt a nevet adományozta neki, amely minden névnél nagyobb.*** A *„név”* itt a méltóságot jelenti. Ez olyan beszédmód, amely elég gyakori mindenféle nyelvben, a Szentírásban pedig különösen szokásos. Az apostol tehát azt nyilvánítja ki, hogy Krisztus szuverén hatalom adatott, és a tisztesség legmagasabb fokát nyerte el, amelyhez hasonló méltóság nincs sem égen, sem földön. Ebből következik, hogy ez oly név és méltóság, amely egyedül Istent illeti meg. Egyébként ezzel Pál apostol Ézsaiás szavait idézi és magyarázza, aki Isten szolgálatáról szólván, amelynek az egész világra ki kell terjednie, Isten szájába adva a szót, ezt mondja: „*Én vagyok az Isten, nincsen más..., előttem hajol meg minden térd, rám esküszik minden nyelv”(Ézs. 45,23).* Bizonyos, hogy itt arról a hódolatról beszél a próféta, amely egyedül Istent illeti meg.

Jól tudom, hogy egyesek Jézus nevével is körmönfontan okoskodnak, mintha azt a *Jehovah* névből lehetne származtatni, amit a zsidók – babonaságból – tilalmasnak tartottak kimondani. Én azonban nem találom semmi komoly értelmét annak, mire ők céloznak, s nem is veszem örömmel az ilyen hiábavaló és üres okoskodásokat, mert nagy veszélyt jelent az, ha ilyen komoly dologgal játszadozunk.

Továbbá mindenki láthatja, hogy ez erőszakolt magyarázat távol van az Ige igaz értelmétől, mely nem más, mint hogy Pál apostol itt Krisztus teljes méltóságáról beszél és nem betűkön való nyargalást mutat be. Olyan ez, mintha valaki a „Sándor” név betűit rakosgatná, cserélgetné, s ebből próbálná megállapítani, hogy e név viselőjének milyen nagyságot lehet tulajdonítani. Az ilyen emberek okoskodása megalapoztlan és szándékuk meg sem közelíti Pál apostol szándékát. Különben a szofistákkal inkább tréfálkozni kell, mert e szakaszból ők azt a következtetést vonják le, hogy valahányszor a *Jézus* nevét kiejtjük, meg kell hajlítani térdünket, mintha ez olyan bűvös szó lenne, melynek ereje a szó hangoztatásában és kiejtésében rejlene. Pál apostol azonban arról a tiszteletadásról beszél, mellyel Isten Fiának tartozunk, nem pedig betűknek és hangoknak.

**10. *Jézus nevére minden térd meghajoljon.*** Ámbár az emberek közül is megillet némelyeket ilyen tiszteletadás, de itt kétségkívül arról a hódolatról van szó, amely egyedül Istent illeti meg, s amely a térdhajtás külső szertartásában nyilvánul meg. Itt azt kell megjegyeznünk, hogy Istent nemcsak a szív belső érzelmeivel kell imádnunk, hanem külső vallástétellel is, ha meg akarjuk neki adni azt, amivel tartozunk. Ezért, amikor az Ige azokról beszél, akik igazságban imádják Istent, akkor ezekről azt mondja, hogy nem hajtottak térdet a Baál képmása előtt (1Kir 19,18). Itt azonban felvetődik egy **kérdés**: vajon a térdhajtással Krisztus istensége, vagy embervolta iránt tartozunk-e? Ti. egyik is, másik is lehetetlennek látszik. Egyrészt mi nem adhatunk hozzá semmi Krisztus istenségéhez, másrészt embervolta önmagában vagy különválasztva nem tekinthető olyannak, hogy egyedül Istent illető magasztalással imádjuk Őt. A kérdésre tehát azt felelem, mint több más hasonló kérdésre is, hogy itt Krisztus teljes személyiségéről van szó, amint Őt Isten testben kijelentte. Krisztus ugyanis, amikor megsemmisítette magát, ezt nem csupán embervoltában és nem is csupán istenségében tette, hanem amikor magára vette emberi testünket, elrejtette magát ennek gyarlóságában. Amikor pedig e világban gyűlöletes volt ugyanebben a testben, Isten ebből emelte fel a tisztesség legmagasabb fokára úgy, hogy saját jobbjára ültette. Ámde úgy látszik, hogy Pál apostol ellentmond önmagának, mert a Római levél 14. részében (10-11.v.) céloz erre a bizonyságtevésre, amivel bizonyítani akarja, hogy Krisztus majd egykor élőknek és holtaknak ítélő bírája lesz, ami nem egészen felel meg annak, amit az apostol itt mond, hogy ti. felmagasztalása már megtörtént. Erre azt felelem, hogy **Krisztusnak olyan a helyzete, hogy az napról-napra növekedik, és csak az utolsó ítélet napján lesz tökéletessé**. Tehát igaz az egyik is, a másik is: mostantól kezdve minden dolgok Krisztusnak vannak alárendelve, de ez az alárendeltetés csak a feltámadás napján válik teljessé – most tehát csak megkezdődött az, ami tökéletessé lesz. Nem értelmetlen, hogy **ez a prófécia különböző időkre vonatkozik, éppen úgy, mint minden más prófécia**. Amikor Krisztus uralmáról szól, nem jelöl meg pontos időt, hanem leírja ezt az uralmat a maga teljes folyamatában. Ebből pedig az következik, hogy Krisztus az az örök Isten, aki Ézsaiás által is beszélt.

***Mennyeieké, földieké és földalattiaké.*** Minthogy Pál apostol minden dolgot Krisztusnak rendelt alá a mennyektől a poklokig, ezekből a szavakból a **pápisták** gyermeki együgyűséggel létrehozták a **purgatóriumot**. Érvelésük így hangzik: „Annyival is inkább meg kell hajtani az ördögöknek térdüket az Isten előtt, mivel ők lázadók minden formában, és másokat is lázadásra serkentenek.” – De hiszen meg van írva, hogy az ördögök is reszketnek, ha meghallják Isten szavát (Jak 2,19). Mi történik tehát, ha meg kell majd jelenniük Krisztus ítélő széke előtt? Állítom, hogy nem rendeli alá magukat Krisztusnak a saját akaratukból, és ezt soha nem fogják megtenni önkéntes engedelmességgel. Pál apostol nem is beszél itt önkéntes engedelmességről. Éppen ellenkezőleg – itt inkább a pápisták ellen találunk érvelést, még pedig ily módon: ők azt mondják, hogy a purgatórium tüze időleges és ez a tűz az ítélet napján kialszik. Ez az ige tehát nem vonatkozhat a purgatóriumra, mert Pál apostol máshol azt mondja, hogy ez a prófécia akkor fog teljesen megvalósulni, ha Krisztus megjelenik az ítéletmondásra. Mindenki láthatja tehát, hogy milyen gyermekes dolog az ilyen hiábavaló és együgyű szőrszálhasogatás.

**11. *Minden nyelv vallja, hogy Jézus Krisztus ÚR az Atya Isten dicsőségére****.* Ez utóbbi szavakat így is lehetne fordítani: „...*az Atya Isten dicsősége szerint”* – mert a görög nyelvben e két kifejezés gyakran felcserélődik egymással. Mindamellett én szívesebben tartom meg az előbbi kifejezést ebben az értelemben: Isten felsége nyilvánvalóvá lett Krisztus által az emberek előtt, így az visszatükröződik Krisztusban, az Atya pedig dicsőítést nyer Fiában. János ev. 5. és 17. fejezet tartalmazza e szakasz magyarázatát.

*- Ahol másként nincs jelezve, az anyagok többsége angolról a DeepL Translator által lett magyarra fordítva; Felelős fordító: Borzási Sándor, 2023 december 14. Marosvásárhely.*